
Mircea Vulcănescu (1904-1952) a fost filosof, sociolog, 
economist şi profesor de etică. Studii universitare de filosofie 
şi de drept la Bucureşti, continuate printr-o specializare la 
Paris. Asistent de sociologie şi de etică la catedra profesorului 
Dimitrie Gusti, a participat la campaniile monografice, 
impunindu-se ca  „filozoful” şcolii de sociologie de la 
Bucureşti. Unul dintre teoreticienii „tinerei generații”, 
deosebit de activ la Asociaţia „Criterion”. Referent la Oficiul 
de studii al Ministerului de Finanţe, director al Direcţiei 
Vămilor şi al Datoriei Publice, unul dintre conducătorii 
Asociaţiei Ştiinţifice pentru „Enciclopedia României”. După 
1937 s-a preocupat de elaborarea unui model ontologic al 
omului românesc, conturat îndeosebi prin Omu/ românesc, 
Ispita dacică, Existența concretă în metafizica românească şi 
Dimensiunea românească a existenței. În perioada celui de-al 
doilea război mondial a fost însărcinat cu gestiunea 
financiară a treburilor ţării. Ca fost subsecretar de stat la 
Ministerul de Finanţe (ianuarie 194l-august 1944) în guvernul 
lui lon Antonescu, a fost judecat şi condamnat la opt ani 
temniţă grea. A murit în închisoarea de la Aiud. 


Pledoarie de o patetică sinceritate şi de o solidă întemeiere 
juridică, amplul cuvânt rostit în apărare de acuzatul Mircea 
Vulcănescu în cele două procese ce i-au fost înscenate 
prevestea la vremea respectivă era de injustiţii, arbitrar şi 
crime ce avea să se instaureze. Citindu-l astăzi, încercăm 
sentimentul dureros al unei târzii restabiliri a adevărului 
pentru care s-a plătit cu sângele celor mai nobili fii ai 
neamului. Este un text întru totul comparabil, prin înălţimea 
sa morală şi eleganța argumentării, cu celebra Apărare a lui 
Socrate scrisă de Platon. 


Ultimul cuvânt îl editez după un text dactilografiat (copie, 
indigou negru) la un rând, cu modificări autografe ale lui 
Mircea Vulcănescu, operate cu creionul (pe pagina de titlu şi 
paranteze drepte [| ] pentru pasajele care n-au fost citite în 
faţa instanţei) şi cu cerneală neagră. Sunt două pagini (cea 
de titlu şi planul apărării, nenumerotate) + 65 pagini 
(numerotate). 

Fireşte, ambele texte au fost confruntate cu cele apărute 
în „Ethos”; am considerat că nu este necesară o confruntare 
şi cu textul publicat în „Orizont” (mi-a fost suficient să 
constat că ambele texte au fost puse sub un singur titlu, iar 
eroarea din subtitlu, privind legea nr. 455 - promulgată în 
1946, nu în 1945 cum i-a scăpat autorului -, a fost preluată 
fără cea mai mică îndoială cartesiană); de asemenea, n-am 
semnalat în note erori de informaţie. 

Cele două texte mi-au fost puse la dispoziţie cu deosebită 
solicitudine de doamnele Margareta loana Vulcănescu şi 
Măriuca Vulcănescu, soţia şi, respectiv, fiica gânditorului. 

Cărarea către lumea lui Mircea Vulcănescu, către procesul 
acestuia mi-a fost deschisă şi orientată de Zaharia Balinca - 
studentul de odinioară al asistentului de etică, viu angajat în 
punerea în lumină a personalităţii filosofului -, care m-a 
îndrumat vreme de câţiva ani. (La rândul său, acesta fusese 
călăuzit spre „comoară” de Constantin Noica.) 

O serie de informaţii privitoare la articolele proprii (titlu, an 
de apariţie ş. a.) Mircea Vulcănescu le-a dat din memorie, cu 
unele erori. Peste tot le-am îndreptat în mod tacit. (În „Ethos” 
s-a păstrat forma din manuscris.) Alte erori pe care le-am 
identificat (de exemplu, anul promulgării legii nr. 455 ş. a.) 
au fost şi ele îndreptate corespunzător formei corecte. 

Intervenţiile în text, strict necesare, ale editorului, au fost 
marcate prin paranteze drepte [ ]. 

Transcrierea s-a făcut ţinând seama de normele ortografice 
actuale. 


Notă privitoare la ediţie 


Am reunit în volumul de faţă două texte: Apărarea şi 
Ultimul cuvânt. 

Apărarea a fost scrisă în decembrie 1946 pentru procesul 
care s-a desfăşurat în decembrie 1946-ianuarie 1947 în faţa 
Curţii de Apel Bucureşti, secţia a VIll-a Criminală. 

Ultimul cuvânt a fost scris în decembrie 1947-ianuarie 
1948 şi a fost rostit (aproape integral, timp de patru ore) în 
faţa Curţii de Apel Bucureşti, secţia a IX-a Criminală. 

Cele două texte au fost publicate pentru prima oară de 
Virgil lerunca în „Ethos” (Paris), caietul al IV-lea, 1983, p. 9- 
104. Ele au fost puse sub titlul Ultimul cuvânt (cu subtitlul 
corespunzător); în realitate, sunt două texte, fiecare cu 
identitatea lui concretă. 

În ţară, cele două texte au fost publicate o singură dată, în 
serial, în revista „Orizont” ce apare la Timişoara (an Il, 
numerele 4-15, 26 ianuarie-13 aprilie 1990), după „Ethos”. 

Pentru ediţia de faţă textul Apărării l-am preluat după o 
copie dactilografiată în anii '70, aflată în arhiva Mircea 
Vulcănescu. Textul nu poartă titlu; i-am dat titlul Apărarea, 
spre a-l distinge de cel de-al doilea text, care are un titlu dat 
de Mircea Vulcănescu însuşi. 

Nu am avut la dispoziţie un manuscris sau un text 
dactilografiat în anii '40, cu sau fără modificări autografe ale 
autorului. N-am reuşit încă să identific exact soarta 
manuscrisului sau a dactilogramei originale. 


APĂRAREA 


1946 


Domnule Preşedinte şi Onorată Curte, 


Ascultând rechizitoriul Procurorului General, ca şi actul de 
acuzare, am avut impresia ciudată că mă aflu în faţa unui caz 
dostoievskian. 

Nu, Onorată Curte, în faţa acelui judecător de instrucţie din 
Crimă şi pedeapsă, care, prin acţiunea lui persuasivă, unită 
cu mustrarea de cuget care lucrează dinăuntru pe acuzat, 
ajunge să-i smulgă până la sfârşit mărturisirea crimei 
săvârşite, ci în faţa acelui caz straniu din Fratii Karamazov, în 
care fratele mai mic ia asupra sa, spre ispăşire, păcatele 
fratelui său. 

Intr-adevăr, nu vi se pare straniu, Onorată Curte, că dintr- 
un dosar de 200 de file, în care am expus activitatea mea 
sub trei miniştri, vreme de trei ani şi jumătate!, arătând toate 
nădejdile, greutăţile şi rezultatele ei - şi d-l procuror spune că 
pedeapsa se dă pe rezultate -, acuzaţia să nu reţină niciun 
fapt, Curtea să nu-mi admită probator decât pentru câteva 
întrebări, câte una de fiecare martor, din optsprezece, care ar 
fi putut dovedi tot, dar absolut tot ce am spus în memoriul 
meu - şi să fiu pus să răspund pentru fapte pe care nu le-am 
făcut eu, prin deducție, pentru o solidaritate a mea cu toate 
faptele - auziţi, Onorată Curte, pentru „toate” faptele trecutei 
guvernări - printre care se aleg spre încadrare - prin ce 
neexplicabilă îndurare - numai două; dar suficiente acestea 
să-mi răpească nu numai viaţa mea, care în cumpăna 
dreptăţii preţuieşte cel mai puţin, dar cinstea unui neam 
nepătat şi viitorul unor fiinţe care nu au nicio vină. 

Ascultând această incriminare, nu mi-am putut stăpâni un 
amestec de mândrie şi de ciudă, pentru că, orice s-ar zice, 
pentru un creştin nu este mai mare cinste care să i se poată 
face decât de a fi pus să plătească pentru semenul său; dar 


1 Mircea Vulcănescu a fost subsecretar de stat la Ministerul de Finanţe 
între 27 ianuarie 1941 - 23 august 1944. În acest interval, miniştri ai 
Finanţelor au fost generalul N. Stoe-nescu, Alexandru D. Neagu şi Gheron 
Netta. 

şi de ciudă, pentru că acest lucru, înfăptuit în zarea lăuntrică 
a lumii nevăzute, sfărâmă, în lumea văzută a lucrurilor de 
aici, unul din talerele acelei dreptăţi pe care sunteţi puşi s-o 
apăraţi şi fără de care nu e posibilă convieţuirea 
pământească. 

Incercănd să văd dacă pot lua asupra mea învinuirea ce mi 
se pune în sarcină şi pe care o prevedeam, din clipa în care, 
cu inima îndoită, împărţit între sentimentul interior al unei 
tovărăşii internaţionale neplăcute şi obligaţia în care eram 
pus să fac faţă pentru apărarea semenilor mei, pe care n-o 
solicitasem, am acceptat totuşi să fiu subsecretar de stat 
într-unul din cele mai grele ceasuri ale istoriei ţării mele, într- 
un moment în care românii se băteau pe străzi cu românii, 
sub ochii străinilor, care nu aşteptau altceva decât să 
folosească pentru ei această sfadă - aş dori numai să vă 
lămuresc, pe scurt, şi nu numai Dumneavoastră, care 
ascultați aci, dar şi celor care sunt afară, departe, risipiţi prin 
gospodăriile lor mărunte, din oraş ori de la ţară, ale căror 
interese am avut greaua şi nedorita sarcină să le apăr prin 
activitatea mea, într-un ceas greu, şi cărora nu le-am putut 
da seamă până acuma - ce-am făcut, ce-am vrut să fac şi de 
ce-am făcut ce am făcut? 

Pus a răspunde, eu, subsecretar de stat al Ministerului de 
Finanţe, de întreaga politică a mareşalului Antonescu - 
neîndrăznind să iau asupra mea nici acest exces de cinste şi 
nici această cumplită sarcină -, mă voi mărgini să vorbesc 
despre cele petrecute în sectorul în care am lucrat. 

Şi dacă nu voi putea vorbi de politica generală a guvernului 
- pe care nu o cunosc -, şi din care unele lucruri le-am aflat 
abia aici, în şedinţă, voi vorbi numai de acea parte a 
activităţii mele, în care am colaborat cu guvernul mareşalului 
Antonescu, şi anume aceea a politicii sale economice. 

La această politică am lucrat, pe ea am urmărit-o, cu 
îngrijorare, dar cu continuitate sagace, aproape patru ani, şi 
cu ea înţeleg să rămân solidar, asumându-mi întreaga 
răspundere a rezultatelor ei. 

lar dacă din cele ce voi spune despre ea, Onorata Curte va 

reţine vreo vină, înţeleg să mi-o asum, în sensul în care am 
spus-o şi în memoriul înaintat procurorului care m-a cercetat: 
„convins că obligaţia de a face faţă pentru semeni, care stă 
la temelia obligaţiunii obşteşti, este o îndatorire a noastră 
faţă de noi înşine, prin care ne constituim oameni”. 

Onorată Curte, mă veţi scuza deci când - răspunzând d-lui 
procuror general, pe propriul său teren - voi îndrăzni să 
rostesc o apărare care nu va fi numai a mea, ci a întregului 
sector economic al guvernului, în care nu am fost decât un 
modest subsecretar de stat. 

Dar procurorul general m-a făcut solidar cu toate faptele 
acestui regim, la care am colaborat, spre a deduce că eram 
vinovat şi de fapte pe care nu le-am făcut - că am dreptul să 
arăt, în apărarea mea, cel puţin pe acelea pe care /e-am 
făcut, sau la care am luat parte, personal, alături de toţi 
miniştrii cu care am lucrat în acea vreme. 

Onorată Curte, sunt acuzat că prin colaborarea mea cu 
mareşalul Antonescu m-am făcut solidar cu toate actele lui 
de guvernare şi, în consecinţă, prin deducție, şi cu acelea 
pedepsite de art. 1, alin. a [din Legea nr. 312/1945] - că, 
militând pentru hitlerism şi fascism şi având răspunderea 
politică, am permis intrarea armatelor germane în ţară, şi de 
art. 2, alin. a [din aceeaşi lege] - că am hotărât declararea 
războiului contra U.R.S.S. şi a Naţiunilor Unite. 


În ce priveşte prima acuzaţie (art. 1, alin. a): „permiterea 
intrării armatelor germane în ţară”, pe care sunt acuzat a fi 
hotărât-o eu, legea cere ca elemente ale infracţiunii: 

1. răspunderea politică efectivă; 

2. militarea pentru hitlerism; 

3. permiterea efectivă a intrării armatei germane în ţară. 


1. În ce priveşte răspunderea politică efectivă, apărătorii 
mei au arătat că ea nu poate să existe pentru un subsecretar 
de stat. 

2. În ce priveşte militarea pentru hitlerism: 

a)sunt cel dintâi, din această ţară, care, fără a fi comunist, 

am expus, la Fundaţia „Carol I”, teza leninistă?, aşa cum o 
înfăţişa Stalin, şi nu ca propagandist comunist, ci ca sociolog 
obiectiv, dorind să ştie ai mei adevărul asupra unor lucruri 
copleşite - după cum spuneam şi atunci - de propagandă 
interesată, de calomnie şi prostie; 

b)am făcut, în 1935, cinci luni cronică politică la ziarul 
„Prezentul”:, condus de răposatul Madgearu - cronică, care, 
prin obiectivitatea ei, era citată deseori la Radio Moscova şi 
de Agenţia TASS, înainte de război; 

c)în anul 1940, după izbucnirea războiului mondial, am 
participat la tratarea, la Londra, a unui acord de 
contrablocadă îndreptat împotriva Germaniei şi am explicat, 
la Londra, într-un discurs, că scopul lui era apărarea 
independenţei noastre economice împotriva presiunilor 


germane. 
Mai mult, am ajutat, la tratativele duse la Londra în acel 
timp, pentru evacuarea tezaurului  B.N.R., în caz de 


agresiune hitleristă; 


? În primăvara lui 1932 un grup de tineri entuziaşti au întemeiat Asociaţia 
de arte, filosofie şi litere „Criterion”, în care au activat Petru Comarnescu, 
Paul Sterian, Dan Botta, Emil Cioran, Mircea Eliade, Haig Acterian, Mac 
Constan-linescu, Mihail Sebastian, Margareta Sterian, Sandu Tudor, H. H. 
Stahl, Mihail Polihroniade, Constantin Floru, Mircea Vulcănescu ş. a. 
„Criterion” îşi inaugurează activitatea în octombrie 1932, cu ciclul de 
simpozioane „ldoli” şi cu ciclul de prezentări „Cultura românească 
actuală”. Primul simpozion a fost consacrat lui Lenin. Dezbaterea s-a 
desfăşurat în seara zilei de 13 octombrie 1932, la Fundaţia Universitară 
„Carol |”; sub preşedinţia lui C Rădulescu-Motru, au luat cuvântul: Mircea 
Vulcănescu, care a prezentat „teza leninistă”, Petre Viforeanu (teza 
burgheză). Henri H. Stahl (teza social-democrată), C. Enescu (teza 
ţărănistă) şi Mihail Polihroniade (leza tacticii politice). Bucurându-se de un 
succes enorm, simpozionul a fost repetat în 18 octombrie. 
Simpozioanele următoare au fost dedicate „idolilor” Freud, Chaplin, 
Mussollini, Gandhi, Bergson ş. A. 
3 „Prezentul”, cotidian economic, financiar şi social, apărut la Bucureşti 
între 1935-1938. Prim-redactor a fost Plutarc Cotaru, iar dintre 
colaboratori sunt de amintit Virgil Madgearu, Ernest Ene, N. Ghiulea, 
Roman Cresin, T. Cristureanu, lon Răducanu, Mircea Durma, Andrei 
Şerbulescu (Belu Zilber) ş. a. 
Mircea Vulcănescu a colaborat, cu pseudonimul Veritas sau cu numele 
propriu, de la numărul 1 (2 februarie 1935). 

d) acceptând postul de subsecretar de stat la Finanţe, în 
împrejurările arătate, nu am făcut decât să-mi fac datoria de 
intelectual şi de slujbaş al statului, după cum aceeaşi datorie 
mi-am făcut-o în vara asta, când - între două închisori — am 
ajutat ministrului meu, la solicitarea lui, să redacteze 
Amendamentele româneşti la clauzele economice ale 
tratatului de pace, care se discută la Paris şi pe care guvernul 
român de acum şi le-a însuşit”. 

Aceasta este „militarea mea”. Pentru ţară, totdeauna şi 
oricând, şi numai pentru ea, spre a se salva, ce se mai putea 
salva din situaţiile grele pe care nu eu le-am creat. 

Asta despre militare. 

3. In ceea ce priveşte situaţia permiterii de fapt a intrării 
armatei germane, rechizitoriul a recunoscut că armata 
germană era în ţară mai dinainte ca eu să fiu numit 
subsecretar de stat. 

Şi că intrarea ei s-a făcut prin actele conducătorilor politicii 
externe româneşti împlinite mai înainte ca eu să fiu ministru. 

lar în ce priveşte argumentul indirect ce s-ar încerca să se 
tragă din aşa-zisa „finanţare a armatei germane”, spre a se 
găsi în ea un sprijin permiterii acestei intrări, apărătorul meu 
a demonstrat că finanţarea armatei germane - care nu a fost 
o finanţare adevărată, ci numai o modalitate deghizată a 
noastră de a prepara o soluţie care ameninţa să devină 
catastrofală acestui popor, într-o modalitate de satisfacere a 
nevoilor statului român - germanii acoperind, până la urmă, 
cu bunuri nemţeşti, toată finanţarea armatei lor, aşa cum se 
arată pe larg în memoriul meu de la dosar -, nu poate 
constitui temeinic un cap de învinuire. 

Tot apărătorul meu a dovedit că lipsa acestei aşa-zise 
finanţări nu a împiedicat armatele nemţeşti să intre în ţară, 
această armată finanţându-se singură, prin prelevări directe, 
prin jafuri sau prin alte mijloace incompatibile cu legile ţării, 
cu suveranitatea ei ori cu siguranţa averii cetăţenilor ei, ce, 
ca miniştri, eram puşi a apăra. 


1 La începutul lunii august 1946 Mircea Vulcănescu mai era încă director 
la Datoria Publică. Ministru al Finanţelor era Alexandru Alexandrini. 

Şi a mai dovedit că această aşa-zisă finanţare nu s-a făcut 
în interesul german, ci în acela al ţării mele, cu scopul de ao 
limita şi de a face pe nemți să plătească singuri 
contravaloarea bunurilor pe care le-au luat din ţară. 

S-a mai dovedit, în sfirşit, că soldul activ al cliringului 
românesc - deoarece s-a făcut atâta caz contra politicii 
economice a fostului regim -, sold în care s-au acumulat şi 
mărcile date de Germania pentru finanţarea armatei 
germane, care, aparent, ar reprezenta un export 
necompensat din România în Germania, este în realitate 
compensat de un sold egal de bonuri de tezaur româneşti în 
mărci/creanţă a Germaniei asupra României, reprezentând 
import românesc neplătit de Germania, a cărui valoare nu 
este trecută în cliring. 

Că, deci, în fond, privind schimbările totale, în care se 
încadrează această finanţare, România a luat, din 1941 - în 
afară de armament -, calculate la preţuri antebelice, bunuri 
de 2,5 miliarde lei [la cursul din] 1938 mai mult decât a dat 
Germaniei; iar dacă socotim şi armamentul propriu folosit 
exclusiv pentru nevoile noastre şi întors împotriva Germaniei 
în 1944, acest plus de import reprezintă 15,5 miliarde lei [la 
cursul din] 1938, ceea ce, la cursul $ din 1938, care era de 
145 lei, face peste 100 milioane de dolari. 

Şi, pe deasupra, nemţii ne-au mai rămas şi datori în 
balanţa totală a schimburilor în R. M.! 

In ceea ce priveşte a doua acuzaţie, de declaraţie şi 
continuare a războiului, avocaţii mei s-au ocupat amănunţit 
de încadrarea juridică a chestiunii. 

Nu insist. 

Ceea ce ţin să se mai ştie aci este că: finanţarea armatei 
române - care a luptat peste graniţă, în acest timp - nu s-a 
făcut de Ministerul Finanţelor. 

Ea s-a făcut de germani; iar armamentul ei s-a dat de către 
aceştia, fără plată - adică s-a pus în sarcina lor, prin convenţii 
economice. 

În schimb, toată activitatea de finanţare a Ministerului de 
Finanţe a vizat refacerea unei armate pentru nevoi proprii, 

destinate altui război, cu faţa către Vest, pentru dezrobirea 
Ardealului. (Mărturia generalului Borcescu, şeful Secţiei 
Marelui Stat Major, care a organizat această armată, a 
generalului Mardare şi a generalului Stănescu, care, 
politiceşte şi militariceşte a folosit-o!) 

La a treia mobilizare, ministrul de Finanţe Neagu s-a opus 
la Marele Stat Major - fiind eu de faţă -, după cum am 
dovedit cu  depoziţia generalului Mardare, ca această 
mobilizare să se facă în alte condiţii decât cele care asigurau 
ţării libertatea de acţiune, în cazul ieşirii din război. 

lar la Consiliul de Miniştri de la Snagov, din 23 august 
1944, nu am fost de faţă; dar, din informaţiile dobândite de la 
ministrul meu, în acel consiliu nu s-a decis continuarea 
războiului, ci începerea discuțiilor pentru încheierea 
armistiţiului. 


În ceea ce priveşte acum rezultatele politicii economice la 
care am colaborat: 

1. Este un neadevăr că teritoriul ţării a fost jefuit, înainte 
de 23 august 1944, afară de cazuri izolate, şi tocmai acolo 
unde ministerul n-a intervenit la timp cu un sistem de 
finanţare. 

În cantităţi, cele trei produse principale de export: cereale, 
lemn şi petrol, s-au exportat în cantităţi mult mai mici ca în 
vremurile normale. 

În schimb, importul bunurilor necesare României a fost 
asigurat în cantităţi record. 

Şi rezultatul acestor schimburi a fost nu numai satisfacerea 
nevoilor ţării, dar şi crearea în ţară a unei baze de 
aprovizionare pentru operaţiunile aliate de după 23 august 
1944. Ca exemplu, livrările de cereale făcute aliaţilor în nouă 
luni după 23 august 1944 au depăşit pe cele făcute nemților 
în patru ani. 

Toate afirmaţiile de mai sus sunt dovedite prin datele 
oficiale aflate la dosar, filele 165-190, acte pe care le posed 
în original, cu semnăturile autorităţilor respective. 

2. România şi-a procurat, cu ajutorul nostru constant, 
începând din 1943, un armament cu care a înzestrat o 
armată nouă, după dezastrul de la Don, destinată a face faţă 
la Vest (mărturiile Borcescu şi Mardare), armată care era 
destinată să asigure - şi care a asigurat - libertatea de 
acţiune politică a ţării şi i-a permis să realizeze actul de la 23 
august [1944], liberând teritoriul naţional de germani şi 
executând clauzele militare ale convenției de armistițiu, 
contribuind astfel la liberarea Ardealului, alături de armatele 
aliaţilor. 

lar Ministerul de Finanţe, pentru această finanţare, a zis: 
„Pentru asta, dăm!”; 


3. În sfârşit, România a obţinut, pe deasupra, şi peste opt 
vagoane cu aur şi devize aur de la nemți, ceea ce i-a permis 
Băncii Naţionale [Române] să-şi dubleze aproape stocul de 
aur, faţă de situaţia din aprilie 1941, sporindu-se (şi cu 
cumpărăturile interne) de la 15 la 24 vagoane aurul din stoc. 

Aurul, ştie oricine, fiind putere de cumpărare liberă, primită 
pe orice piaţă, este semnul însuşi al independenţei 
economice. 

Şi, pentru că d-l procuror a spus că ceea ce se plătesc sunt 
rezultatele, să-mi daţi voie să rețin aceste trei rezultate, 
pentru care se cere să fiu condamnat, fiind dovedit că, în 
afară de ele, a/te fapte proprii nu sunt puse de acuzare în 
sarcina mea. 

Toate aceste rezultate, neasemănate cu cele realizate nici 
de statele mari (Anglia a cedat aur Statelor Unite ca să 
importe armament), s-au realizat de mica Românie, care nu 
avea nici monopolul exportului de cereale şi nici pe acela al 
exportului de petrol - care se satisfăceau, în proporţie de 
peste 3/4 de Germania din alte părţi -, faţă de o Germanie, 
aflată nu numai în culmea gloriei militare, dar care avea şi 
monopolul întregului tranzit european -, afară de statele 
vecine. 

Lucrurile acestea nu le spun eu, le-au recunoscut, cum aţi 
văzut: 

1. Adversarii noştri de la Institutul de Conjunctură, condus 
de un comitet din care fac parte ministrul actual de Justiţie, 
doi foşti subsecretari de stat de după 23 august [1944] 
(Manulilă şi lordan), un fost ministru de Comerţ (Christu), doi 
consilieri economici trimişi azi la Conferinţa Păcii (Zilber şi 
Christu), doi secretari generali în funcţie (E. Demetrescu şi E. 
Ballan), din care unul (Ballan) este membru al Consiliului 
Superior Economic, şi altul, conducătorul Institutului Statistic 
(Manulilă) şi cei mai distinşi economişti ai partidului comunist 
(Zilber şi Pătrăşcanu), doi subşefi de Stat Major din acel timp 
(Mardare şi Borcescu), însuşi şeful guvernului de la 23 august 
[1944] şi şeful de Stat Major al operaţiunilor ţării împotriva 
Germaniei (generalul Sănătescu, în procesul generalului 
Stoenescu de la Secţiunea a VIII-a); 

2. Lucrurile acestea le-au recunoscut neutrii, într-un raport, 
a cărui existenţă nu ni s-a permis s-o dovedim, din cauză că 
ni s-a redus numărul de martori şi n-a fost permis a pune 
fiecăruia decât câte o singură întrebare. 

In acest raport către guvernul său, această Legaţie neutră 
afirma, asupra rezultatelor politicii economice a României 
faţă de Germania, următoarele: „Ceea ce România a putut 
obţine de la Germania, în aceşti ani, ţine de domeniul 
miracolului”; 

3. Lucrul acesta l-a recunoscut (şi vedeţi că consemnul e 
unanim: foşti aliaţi, adversari, neutri) însuşi conducătorul 
poporului german, când a spus conducătorului statului 
român, în ultima lor întrevedere, în timp ce acesta îi cerea 
aur pentru plata subzistentelor armatei germane care lupta 
pe pământul românesc: „Nu pot pricepe cum România, care 
a fost aşa generoasă cu sângele fiilor săi, a fost meschină 
când a fost vorba de livrarea de bunuri economice”. 

Două politici, deci, clar deosebite: 

a) una generală, de care s-a arătat că nu suntem 
răspunzători; 

b) una economică, la care am lucrat şi care a fost o 
politică de rezistență, şi ale cărei rezultate contrastează 
straniu cu dezastrul însemnat al celei dintâi. 

Nu ştiu de ce, ascultând restabilirea, printr-un martor, a 
mărturiei conducătorului german asupra contribuției 
economice negative a României la războiul german, spre 
deosebire de contribuția ei politică, mi-a venit în minte o 
poveste spusă de mareşalul tuturor ruşilor, Stalin, în legătură 
cu felul în care ţăranii preţuiesc apărarea sărăciei lor, uneori 
mai presus chiar decât viaţa oamenilor. 

Povestea odată, deci, mareşalul Stalin - voind să arate 
sentimentul preţuirii vieţii omeneşti - cum, în vremea în care 
era închis în Siberia, în Niatka, apele fluviului din partea 
locului venind prea mari, au înconjurat o iapă într-o luncă. 

Om după om, s-au trimis din sat trei feciori să o aducă, şi 
s-au înecat, până ce ultimul a venit cu iapa. Mirat că se 
sacrificaseră trei oameni pentru un cal, mareşalul s-a 
apropiat de un om din partea locului şi l-a întrebat: „Cum se 
poate, moşule, una ca asta? Să jertfiți trei feciori pentru o 
iapă?” Şi moşul, stăpânit de un sentiment care nu era numai 
al lui, dar pe care l-am regăsit peste tot unde sunt ţărani în 
lume, i-a răspuns: „Feciori facem fiecare iar, câţi vrei, dar o 
iapă? Pas de fă o iapă!” 

Aşa judecă tot omul acestui pământ şi aşa judecă, peste 
tot, neamurile de ţărani, care, după vorba unui scriitor 
francez din vremea lui Napoleon, dădeau împăratului lor 
„volontiers leurs fils, rarement ieur cheval, mais jamais leur 
ecu” . 

Sentimentul acesta că pentru o ţară săracă fiecare bun nu 
este o marfă, ci un rod al acestei lumi, care se înfrăţeşte cu 
personalitatea lui, e un sentiment adânc. 

Sentimentul acesta l-a avut bunica mea, Rada, când, acum 
92 de ani, zi de zi, a murit născând pe tatăl meu, pentru că 
trecuse cu el în pântece, înot, Oltul revărsat, ducând în cârcă 
viţelul pe care-l apucase în zăvoi puhoiul apelor. 

Sentimentul ăsta l-a avut şi tatăl meu când a robit o viaţă 
de om nepătat, să apere, timp de 41 de ani, fără nicio 
veleitate, avutul statului român, în slujba aceluiaşi minister. 


> „Cu plăcere fiii lor, arareori calul, dar niciodată... banul lor”. (Fr.) 

Şi, acelaşi sentiment l-am avut eu, când, pus - fără s-o 
doresc - să apăr interesele economice şi financiare ale 
poporului românesc, mi-am încordat toate puterile ca să fac 
faţă şi să scap tot ce se putea scăpa din starea lui de 
puhoaiele revărsate asupra sa. 

Mi s-a lămurit atunci, mie însumi, temeiul pentru care atât 
eu, cât şi aceşti oameni alături de care am stat şi cu care m- 
am înţeles, fără să ne fi vorbit dinainte, şi care ne-am 
coordonat acţiunile, fără să ne consultăm, pentru ca sărăcia 
acestui neam să fie apărată, oricare ar fi fost rezultatele unei 
aventuri din care nu putea rezulta - cum spunea d-l procuror 
-, pentru neam, şi multă slavă, dar şi multă jale, şi pe care nu 
noi o făcusem. 

Desigur, conducătorul unui popor întemeiat pe etica 
sângelui poate înţelege greu etica aceasta a unor oameni pe 
care răposatul Nicolae lorga i-a botezat atât de sugestiv: 
„oamenii pământului”, a căror zestre nu se vinde şi care-şi 
trag numele „de la moşie, de la râuri şi de la plaiuri”, şi care - 
după vorba lui Mihai Eminescu - şi-au apărat totdeauna mai 
întâi „sărăcia” şi „nevoile” şi „neamul” ... 

Dar aceasta este etica neamului meu şi lui, şi numai lui, 
am a-i da seamă de gestiunea trecătoare şi nedorită a 
trebilor lui, care mi-a fost dată în seamă, în aceste vremuri 
grele. 

De aceea, tu, baciule Vasile, din Bârsana Maramureşului, 
pe care te-am părăsit într-o noapte din 1939, când unitatea 
în care eram mobilizat se disloca spre miazănoapte, spre a 
face faţă mobilizării româneşti în sprijinul Cehoslovaciei 
amenințate; tu, baciule Vasile, care mi-ai spus atunci cuvinte 
pe care n-o să le uit şi care mi-au fost întotdeauna îndreptar, 
când am avut în mână grijile bunului public; tu, baciule, al 
cărui chip mi-a stat în faţă, pe masa mea de lucru, cât am 
fost subsecretar de stat, şi pe care te-am cercetat în gând, 
întotdeauna - când am avut de rezolvat probleme grele, de 
resortul meseriei mele, ca ministru: probleme de cliring, de 
finanţare, de înzestrare - cu întrebarea: „Ce ţi-e ţie, baciule, 
de toate astea?!”; tu, baciule, sunt sigur că ai să înţelegi 

ceea ce conducătorul acelui neam de care, din timpurile 
preistorice, dacii, erau „despărțiți - vorba istoricului grec - de 
munţi şi de frica reciprocă”, nu a putut să înţeleagă... 

Şi, de aceea, ţie, baciule, îţi dau astăzi, aici, mai presus 
chiar şi de această Curte, socoteală. 


Am zis! 

ULTIMUL CUVÂNT 


Rostit în apărarea sa 
de 


MIRCEA M. VULCĂNESCU 


În ziua de 15 ianuarie 1948 
în faţa Curţii de Apel din Bucureşti, 
Secţia a IX-a Criminală, 
în procesul celui de-a! doilea lot 
al foştilor miniştri şi subsecretari de stat 
din guvernarea mareşalului Antonescu 
— acuzaţi că au provocat dezastrul ţării — 
în baza legilor 
Nr. 312/1945,455/1946 şi 291/1947 ! 


1 Deasupra titlului, Mircea Vulcănescu a notat cu creionul: „Rog a vedea 
modificările făcute cu cerneală. Unele îndreaptă erori de sens importante. 
De pildă, «Vest» În loc de «Est» la pag. [lipsă în text; am ţinut seama de 
toate modificările autografe]. A vedea însă că în corecturile mele am pus 
- din grabă - unele virgule de prisos”. 

lar sub titlu, din lipsă de spaţiu deasupra, a adăugat; „Pasajele însemnate 
[] nu au fost citite în faţa Curţii, întrucît a trebuit să mă restrâng la 4 ore. 
Cele de la pag. 53, 54 şi 56 [respectiv, de la p. 37, 126-128, 131-132 din 
ediţia de faţă] sunt necesare, deoarece constituie dezvoltări juridice. 
Celelalte pot lipsi (unele sunt chiar repetări ale celor spuse)”. 

Cât de încrezător era Mircea Vulcănescu în Dreptatea sa şi cât de grijuliu 
cu editorul ediţiei de faţă! 

Se înţelege că în această ediţie am eliminat parantezele drepte, dar am 
notat de fiecare dată, la sfirşitul fragmentului cuprins între [] că acel 
pasaj n-a fost citit în faţa Curţii. Sunt, în total, 15 pagini (dactilo obişnuit, 


la două rânduri). 

Introducere 


Domnule Preşedinte şi Onorată Curte, 


Când am cerut să văd Jurnalul Consiliului de Miniştri prin 
care s-a aprobat să fiu trimis în judecată şi actele care l-au 
premers?, nu am făcut-o din spirit de şicană; ci, nedumerit 
asupra împrejurărilor în care se petrecea această 
încuviinţare, am voit să mă lămuresc dacă prin acel act, care 
hotăra de soarta mea, s-a urmărit pedepsirea unui vinovat ori 
jertfirea unei victime. 

Cinstita Curte va înţelege, poate, nedumerirea mea, 
amintindu-şi, din cele declarate înaintea ei de un martor, că 
această aprobare pornea de la aceiaşi oameni care, cu 
câteva zile mai înainte, socotiseră, lucru chibzuit pentru ei şi 
folositor pentru ţară, să mă cheme şi să mă consulte, ca 
tehnician, asupra răspunsurilor de dat, în numele ţării, la 
scaunul cel mare care avea să hotărască soarta păcii?. Ba 
chiar, îşi însuşiseră părerile modeste izvorâte din judecata 
mea şi din râvna mea pentru ţară. 

S-ar putea, Onorată Curte, ca asemenea nedumeriri să nu 
tragă prea greu la cântarul Dreptăţii, rătăcite printre legi şi 
paragrafe, dar, ca dascăl de etică ce am fost pentru multe 
generaţii de studenţi, deprins să desluşească în faţa lor rostul 
celor mai ascunse mobiluri ale făpturii omeneşti, publice sau 


? Mircea Vulcănescu a fost arestat prima oară în mai 1946. 
3 În august 1946 Mircea Vulcănescu a fost solicitat de Ministerul de 
Finanţe spre a se stabili poziţia delegaţiei României la Conferinţa de pace 
care se desfăşura în acei timp la Paris. La sfirşitul aceleiaşi luni, în 
noaptea de Sf. Alexandru (30 august), Mircea Vulcănescu avea să fie 
arestat a doua şi ultima oară. 

private, nu m-am putut împiedica să încerc să discern planul 
de realităţi, în faţa cărora am fost adus ca să dau seama. 

Pentru că s-ar fi putut să descopăr, încercănd să cercetez, 
că ceea ce se urmărea nu era decât un tragic sacrificiu silnic 
(ştiu că în viaţa statelor sunt uneori împrejurări când se cer 
astfel de jertfe) - şi atunci apărarea mea ar fi trebuit să se 
reducă la tăcerea înţelegătoare, pe care m-au învăţat-o de 
mult cei mai scumpi dascăli ai mei —; sau, dimpotrivă, s-ar fi 
putut să discern că ceea ce m-a adus aci era într-adevăr o 
sete de dreptate, şi atunci apărarea mea ar fi trebuit să se 
îndârjească spre a ajuta pe cei meniţi să o împartă, ca să 
descopere şi să distingă binele de rău, faţa dreptului de faţa 
nedreptului. 

Este, oare, judecata mea o tragedie menită să îmbrace, în 
haina augustă a Dreptăţii, o ispăşire simbolică a obştii, ori o 
dramă, în care cel împovărat de acuzări are dreptul să ridice 
capul şi să ceară celor care-l judecă să-l privească, mai întâi, 
bine în faţă şi să nu arunce cu piatra asupra lui, înainte de a 
se dumiri? 

Cântărind împrejurările în care s-a făcut prima noastră 
judecată“, acum un an, am înclinat o vreme să cred în cea 
dintâi din aceste presupuneri şi am răbdat, tăcut şi resemnat, 
în celula mea din Aiud, toate înjosirile şi silniciile, pe care le- 
am socotit legate de acest rol de victimă desemnată a unei 
ispăşiri obşteşti. 

Până ce, într-o bună zi, aflând că înalta Curte de Casaţie a 
înţeles să sfarme judecata cea nedreaptă şi să retrimită 
lucrurile spre judecare altei Curți - aceasta legiuită -, mi-am 
îndreptat părerea şi mi-am zis că, de vreme ce mi se cere să 
mă apăr iar, tot dreptatea este ceea ce se urmăreşte. 

Greu lucru este, Onorată Curte, apărarea mea; după cum 
greu lucru - mărturisea onoratul domn Procuror general - 
este şi acuzarea. 

Pentru că, dacă este uşor să te aperi când ştii limpede de 


4 În cadrul procesului desfăşurat la Secţia a VIll-a a Curţii Criminale, în 
ianuarie 1947 Mircea Vulcănescu a fost condamnat la opt ani temniţă 
grea. 

ce eşti acuzat: anume c-ai făcut asta şi asta: este nesfârşit de 
greu s-o faci, când nu ştii dacă vina ce ţi se impută este 
aceea de a fi făcut ceva, sau aceea de anu fi făcut; aceea de 
a fi făcut un lucru sau aceea de a nu-l fi făcut; aceea de a fi 
făcut un lucru sau contrariul lui; faptul de a-l fi făcut tu sau 
numai de a fi lăsat pe altul să-l facă, ori numai de a-l fi ajutat, 
fie că aveai sau nu puterea să-l ajuţi, ori să-l împiedici să-l 
facă; fie c-ai ştiut şi ai voit să-l faci, ori ai avut numai 
nenorocul să te afli în calea năpastei ce ţi se impută. 

O asemenea nedumerire încerc acum, în faţa învinuirii ce 
mă apasă! 

Pentru că actul de acuzare - mărturia penei robite a 
domnului Procuror general - spune una, pe când faptele 
dovedite la instrucţie, în cercetările încheiate de domnul 
Procuror al Cabinetelor anchetelor, spun cu totul altceva. 

Şi pentru că, în susţinerile lor orale, mărturie a cuvântului 
lor slobod, domnii procurori spun, iarăşi, fiecare altceva, 
deosebit de celălalt, şi amândoi lucruri deosebite de cele ce- 
au spus altă dată, cu privire la aceleaşi fapte. 

În faţa acestei nestatornicii a gândului, care caută să te 
învinuiască, orişicât de greu i-ar veni s-o facă şi oricare ar fi 
preţul cu care plăteşte această concesiune tristă - în faţa 
acestor meandre ale unei argumentări ale cărei teze răsar 
unde nu te aştepţi şi în care te pierzi când încerci în zadar să 
le reconstitui logic unitatea, presupusă de indivizibilitatea 
principială a Ministerului Public - mintea celui adus să se 
apere şovăie în chip firesc, şi rămâi cu sentimentul straniu că 
ai intrat într-o cursă, din care zadarnic te zbaţi să scapi, orice 
ai spune. 

Cercetarea actului de acuzare 


A. Acuzaţiile generale 


Încep cu Actul de acuzare, deci, Onorată Curte, încercând 
să-mi regăsesc un chip adevărat în faţa buchetului de 
învinuiri generale, privitoare la poziţia noastră a tuturora în 
acest proces, despre care acuzarea spune că este primul de 
acest fel, în care suntem înfăţişaţi ca o grupare solidară de 
uneltitori împotriva bunului public, nepregătiţi şi veleitari 
profitori de vremuri tulburi, amăgiţi de propaganda dibace a 
străinilor, până la a nu mai fi în stare să desluşim chipul 
Mamei dragi, uniţi în voinţa vinovată de a împinge [ara la 
dezastru, împotriva vrerilor unanime ale obştii şi a destinelor 
ei. 

Încerc, Onorată Curte, mai întâi, să mă aflu însingurat în 
faţa înfricoşătoarei învinuiri, pe care actul de acuzare o 
afirmă, că poporul o rosteşte întâia oară împotriva 
conducătorilor săi, care l-au dus la dezastru. 

Şi nu ştiu de ce, fără să vreau, văd coborând alături de noi, 
din nevăzut, în această incintă, prefăcută dintr-o dată în 
înaltă Curte, chipurile venerate din trecut, începând cu 
Manolache Costache Epureanu, sfetnicul lui Vodă Cuza; 
urmând cu bătrânul Lascăr Catargiu, cel dat în judecată de 
coaliția adversarilor lui; Mihail Kogălniceanu, sfetnicul acelui 
Vodă Cuza, părintele României moderne, alungat din 
Parlament şi ameninţat cu darea în judecată, ca părtaş la 
lovitura de stat, care a dat pământ ţărănimii. 

Şi mai văd şi pe alţii, în urma lor: pe lon C. Brătianu - tatăl, 
mai întâi, făuritorul independenţei şi al Regatului Român, dat 
în judecată la 1888, după guvernul său cel mai lung, de 12 
ani în şir - şi, în urma lui, pe lonel Brâtianu - fiul, făuritorul 

României Mari, ameninţat să fie şi el trimis în judecată, acum 
30 de ani, la laşi, de un parlament ales sub ameninţarea 
baionetelor nemţeşti, pentru că declarase un război socotit 
pierdut. 

Îi văd coborând printre noi şi-mi zic: Cum de a putut să 
omită actul de acuzare acestea toate? Le-a uitat? Ori şi-a 
închipuit că ajunge să nu le spună, pentru ca cei ce nu le ştiu 
să-şi închipuie şi că nici n-au existat? 


Caracterul general al guvernului 


M-afund în amintire atunci, şi încerc să mă regăsesc făcând 
parte, cum zice actul de acuzare, dintr-un guvern „cu o 
structură indisolubilă”, de oameni „legaţi - cum zice acelaşi 
act - unii de alţii, în activitatea lor politică şi guvernamentală, 
printr-un scop comun şi printr-o reuniune a tuturor 
participanţilor la guvernarea şi orientarea politică, aşa că 
răspunderea lor să fie aceeaşi, fie că erau conducători, 
complici ori simpli agenţi de execuţie”. 

Şi ce aflu, în lumina curată a Adevărului? 

Şi ce-au aflat şi Domniile voastre din mărturiile care s-au 
făcut aci? 

Aflu că această structură indisolubilă se compune din 
oameni care au venit şi au plecat, din oameni care nu s-au 
cunoscut, nici între ei, nici cu cel care-i chemase. 

Caut politicieni şi văd mai ales tehnicieni, oameni pricepuţi 
în meseria lor şi care n-au făcut politică vreodată; ci au fost 
smulşi, fiecare de la treaba lui, cei mai mulţi în serviciu 
comandat, pândiţi de pedepse aspre dacă ar fi încercat să se 
sustragă. 

N-au fost întrebaţi nimic. 

Nu s-a cerut la numire părerea ministrului asupra 
colaboratorului său cel mai apropiat. Nici la plecare. 

Numirile s-au făcut, uneori, prin Ordin de zi. 

Demisii date au stat neprimite luni întregi şi s-au acceptat 
când cei care le făcuseră credeau că li s-au refuzat. 

Nu li s-a cerut nicio părere. 

Nu li s-a impus niciun program. 

Este o situaţie ciudată, privită în perspectiva sistemului 
guvernării parlamentare. 

Dar regimul era dictatorial şi teoreticianul democrat 
domnul Raiciu, prim-acuzator public la Tribunalul Poporului, 
n-a caracterizat oare acest regim (la p. 75 a lucrării sale: Din 
problemele democrației) ca regimul guvernării unui singur 
om şi răspunderea unuia singur?” 

Un guvern dictatorial, dar nu o dictatură fascistă - cum 
zice actul de acuzare -, căci aceasta se lichidase prin 
înfrângerea rebeliunii din ianuarie [1941], o dată cu statul 
legionar şi cu mişcarea ce-l sprijinise, care fusese interzisă. 

Ci o dictatură militară apolitică, de vremuri grele, de felul 
celor cunoscute în vremurile de grea cumpănă ale istoriei 
romane, în care „mântuirea Republicii” devenea „legea 
supremă”, toată puterea şi răspunderea fiind trecute nu în 
mâinile unui partid ori ale unei mişcări, ci în mâinile unui 
singur conducător militar - aşa cum mai fusese o dată, între 
6-14 septembrie 1940, şi cum redevenise, după 27 ianuarie 
1941, caracterul regimului politic românesc. 

Martorii audiaţi aci au confirmat că lon Antonescu nu a 
avut partid şi aşa-zişii „antonescieni” nu sunt, în cea mai 
mare parte, decât tehnicieni, necunoscuţi de el, aleşi pe baza 
competenţei lor tehnice. 

O dictatură militară apolitică, de apărare a ţării într-un 
ceas greu, cu concursul tuturor. Aşa mi s-a părut a fi regimul 
în care am primit să fiu subsecretar de stat. Aşa devenise 
acest regim, cel puţin din ziua în care generalul Antonescu - 
silit de sentimentul public revoltat contra acelora ale căror 
gloanţe  doborâseră cele două simboluri ale rezistenţei 
româneşti posibile, din domeniile cultural şi economic: lorga 
şi Madgearu - chemase la el pe comandanții de mari unităţi 


5 Probabil că Mircea Vulcănescu are în vedere următorul text, publicat de 
I. Raiciu în 1935: „... sub dictatură nu poate fi o bună gestiune financiară. 
Şi acest lucru nu din cauza dictatorilor, care personal pot fi - şi în 
majoritatea cazurilor sunt - oameni cu totul dezinteresaţi băneşte, ci din 
cauza condiţiilor şi structurii înseşi a guvernării dictatoriale”. (|. Raiciu, 
Din problemele democrației Bucureşti, Ed. Forum, 1945, p. 73-74.) 

ale armatei şi le pusese întrebarea dacă, faţă de cele 
întâmplate, se putea sprijini pe ei, şi aceştia îi răspunseseră - 
nu fără oarecare ezitare, pentru că fuseseră jigniţi în adâncul 
sufletelor lor de evenimentele petrecute - că se poate, totuşi, 
bizui pe dânşii. 

Acest lucru fusese recunoscut şi la începutul dictaturii 
antonesciene, când decretul prin care generalul Antonescu 
primise deplinele puteri ale fostului rege Carol al Il-lea se 
întemeia,  expressis-verbis, pe „starea de extremă 
necesitate” în care se găsea ţara. (A se vedea textul 
Decretului nr. 3 051 din 5 septembrie 1940.) 

Şi abia la 14 septembrie 1940, după eşecul încercării de 
colaborare a generalului Antonescu cu partidele politice zise 
„istorice”, ea dobândise caracterul fascist al „statului 
naţional legionar”, terminat şi el cu rebeliunea de la 21 
ianuarie 1941. 

Caracterul acesta, de stare de necesitate, este recunoscut 
şi de generalul Sănătescu, primul ministru de după 23 august 
1944, adică primul ministru al regimului care a răsturnat 
dictatura antonesciană. Căci, în depoziţia acestuia, făcută în 
procesul generalului Stoenescu, anul trecut, la această 
Secţie, şi depusă de noi în copie certificată, la dosar, se 
spune: 

„Imprejurările formării guvernului după 23 august 1944 au 
fost asemănătoare cu acelea care au precedat formarea 
guvernului de la 27 ianuarie 1941. Atât atunci cât şi în august 
1944, militarii chemaţi în guvern nu puteau să refuze această 
sarcină, considerându-se în serviciul comandat”. 

lată recunoaşterea limpede a necesităţii, care nu e altceva 
decât constatarea că: „ceva nu se poate să nu fie”. 

Că asemenea regimuri dictatoriale, odată instituite, se 
dizolvă şi pier prin lipsa de sfat luminat - viciu congenital al 
dictaturilor de orice fel -, ori pier prin exagerarea 
contradicţiilor lăuntrice pe care au fost aduse să le împace, 
atunci când aceste regimuri depăşesc în timp rolul lor limitat 
- este un adevăr pe care istoria îl confirmă oricând, chiar 
atunci când dictatorul e, ca Bonaparte, un om de geniu şi 


28 


când dictatura lui îmbracă o formă împăciuitoare faţă de 
realităţile pe care vrea să le încorseteze. 

Pentru că aşa e viaţa! 

Ea se vrea liberă să-şi croiască, în fiecare împrejurare, 
formula ei de echilibru între forţele în joc. Şi ea se revoltă 
atunci când o formă care nu i se mai potriveşte stăruie să 
persiste opresiv. 

Dar acestea sunt vicii inerente oricărei forme de stăpânire 
omenească, pe care nu un subsecretar de stat, chemat să 
facă faţă unei sarcini limitate, putea să le împiedice! 

Sunt însă acestea „concepţii” ale unui om - cum zice actul 
de acuzare - „urmărite voit, cu echipe pregătite dinainte”? 
Ori sunt situaţiuni întâmplătoare, petrecute pe deasupra 
voinţei omeneşti, cărora eşti silit să le faci faţă cu ce poţi, 
poate în gând cu ironia scriitorului francez care punea pe 
eroul său să spună, surprins de neprevăzutul evenimentelor: 
„Taina acestor lucruri mă depăşeşte! Să simulez măcar că le 
sunt organizatorul!” 

S-a ironizat aci, Onorată Curte, de către unul din apărători, 
iluzia acestor siluitori de destine, care-şi închipuie că fac 
istorie şi că ţin, în slabele lor mâini, cumpăna vremurilor, 
înclinând întâmplările să intre în tiparul vrerii lor, împotriva 
tendinţelor fireşti ale acestora. (Nimic de zis.) 

Se poate vorbi însă şi altfel despre destin, evocându-se 
soarta unor altfel de oameni, aduşi să plătească pentru 
greşeli care nu sunt ale lor, numai pentru că întâmplarea i-a 
făcut să poarte, în împrejurări tragice, pe care nu ei le-au 
creat, grija de soarta altora, ştiind totuşi, vorba cronicarului, 
că „Nu sunt vremile sub cârma omului, ci bietul om sub 
vremi”€ . 

În această îndoită perspectivă, mărturie a măreției şi a jalei 
făpturii omeneşti, încerc să situez astăzi, fără ură şi fără 
părtinire, situaţia regimului în care am fost chemat să lucrez 
la 25 ianuarie 1941. Sau, aşa mi s-a părut mie că este. 


5 Mircea Vulcănescu citează o idee clasică a lui Miron Cost în (Letopisețul 
Țării Moldovei, cap. XVIII, paragraf 12) 

Scopul comun 


Încerc să desluşesc, atunci, scopul comun al guvernului din 
care am făcut parte, ca subsecretar de stat, lucrarea acestor 
oameni, în concret, atunci când discută în delegaţiile 
economice, căci la consiliile de miniştri nu discută, ci tac; la 
consilii ascultă şi - din când în când - câte unul încearcă o 
precizare, urmată îndată de o ripostă care vine din capul 
mesei, ca un tunet. 

Aflu, dimpotrivă, în aceste delegaţiuni, în care nu sunt 
decât ei, discuţiuni aprinse, controverse, teze care se 
înfruntă  tăios în problemele tehnice, cifre care se 
încrucişează, tablouri care flutură în vânt. Liber-schimbişti se 
luptă cu etatişti. Teoreticieni discută cu oameni de meserie. 
Militari se înfruntă cu filosofi, cu gospodari. 

E râvnă şi înverşunare între ei: să facă bine! 

Nu afli discuţiuni politice! 

Acestea sunt, toate, rezervate altora! Ci numai un şir lung, 
nesfârşit, de probleme gospodăreşti. 

Un scop comun pare totuşi a se desluşi din acest concert 
de glasuri disparate. Nu este un scop afişat, strigat pe 
străşini. Dar îl poţi desluşi uşor, din felul în care glasurile se 
înfierbântă deodată, uneori, când unul dintre ele pare că 
apără o teză îndoielnică. 

Acest scop nu este, însă, acel de care vorbeşte actul de 
acuzare: voinţa unor orbeţi de a pregăti o groapă pentru ce 
au mai scump, din pricina vanităţii lor zadarnice. Ci este 
preocuparea, pururi îngrijorată, a unor oameni care văd ţara 
cu piciorul într-o groapă şi se trudesc din răsputeri, punând în 
cumpănă toată râvna şi toată priceperea lor specială, care-i 
mare, pentru că pe temeiul ei au fost aleşi, ca să scape - ce 
se mai poate scăpa - de prăbuşire. 

Este un sentiment constant, nu numai în ultimele ceasuri 
ale guvernării, dar încă din cele dintâi, când vremurile n-au 
fost mai uşoare. 

Lectura oricărei discuţii din şedinţe - s-au cerut şi s-au 
adus aci câteva (de pildă, cea dramatică din 12 ianuarie 
1944) - lămureşte pe oricine! 


30 


Şi parcă mai desluşesc, în sforţările lor, şi o maximă 
comună, care revine ori de câte ori aceşti oameni au în faţă o 
sugestie venită din afară. E o maximă asupra căreia nu para 
se fi înţeles dinainte, dar care pare a izvori din adâncul 
înţelepciunii neamului, ale cărui interese au ajuns a le apăra 
într-un ceas greu. Este maxima chibzuită a gospodarului ce 
se teme de cui străin: 

„Fereşte-mă, Doamne, de prieteni, că de duşmani mă apăr 
singur!” 

Aceştia să fie, Onorată Curte, oamenii neverificaţi, victime 
ale propagandei hitleriste, incapabili să  desluşească 
interesele ţării lor de ale altora, de care vorbeşte actul de 
acuzare? 

Politicieni încercaţi nu vor fi fost, Onorată Curte, aceşti 
oameni care au rămas să poarte greul şi să dea seama de ce 
au făcut, când era atât de uşor să fugă, ori să arunce 
răspunderea pe alţii! Dar este, în activitatea lor, prea multă 
îndoială de zări care amăgesc, prea multă tăcere în biruinţa 
aparentă, prea multă amintire proaspătă a umilinţelor 
îndurate de ţară, pentru ca activitatea lor să nu lase să 
apară, în toate preocupările lor, un instinct de apărare, care 
dezminte învinuirea seducţiunilor uşoare, înfăţişate de actul 
de acuzare ca pricini ale amăgirii lor. 

Am spus că miniştrii şi subsecretarii de stat nu fac politică, 
în consiliile lor, şi lucrul s-a recunoscut de doi martori: 

prof. Petrovici - care a făcut parte şi din guverne politice şi 
care cunoaşte diferenţa - a arătat-o şi aici, acum şi anul 
trecut. Nu insist; 

şi colonelul Radu Davidescu, militar, care ştie ce este un 
raport şi care a arătat că aceste consilii erau un fel de „raport 
colectiv”, de felul „punţilor”, care reunesc pe şefii de servicii 
- în doctrina organizaţiunii administrative fayoliene: şeful 
ascultă raportul subalternilor despre felul în care i s-au 
executat dispoziţiunile, în fiecare sector, şi, pe urmă, le dă, la 
rândul său, dispoziţiuni, arătând ce a hotărât pentru viitor cu 
privire la activitatea lor. 

Sunt însă şi alte dovezi, luate acestea din înseşi discuţiile 

acestor consilii. 

Nu am avut la dispoziţie, niciodată, textul stenogramelor; 
dar am luat note după cele spuse în aceste consilii, care 
cuprindeau îndrumări privitoare la activitatea ministerului 
meu. Nu pot să garantez stilul. Dar ideile cuprinse în aceste 
note le garantez, pentru că, pe baza lor, am dat ordinele de 
executare. Onorata Curte poate, oricând, să le controleze cu 
stenogramele şedinţelor de la datele respective, care s-au 
depus, toate, la Acuzatorul public al Tribunalului Poporului şi, 
din care, unele s-au cerut şi s-au adus aci. De altfel, dacă 
stilul este omul, unele formule vorbesc singure, chiar dacă la 
persoana a treia. Or, poate tocmai de aceea. 

lată, de pildă, în şedinţa Consiliului de Miniştri din 27 
februarie 1941, se pune problema îndrumării negocierilor 
economice. Citez: 

„Niciun minister nu angajează faţă de nemți, afară de 
Mihai Antonescu!” 

La 6 martie, acelaşi an, se vede cum sunt informaţi 
miniştrii despre chestiunile politice. Citez: „Chestiuni de ordin 
politic. 

Nu se pot da detalii. Dar sunt foarte promițătoare pentru 
viitor”. 

lar la 20 august, acelaşi an, se vede care era puterea lor în 
acest sector. Citez: 

„Sunt ceasuri când, dincolo de concepţiile tehnice, se iau 
hotărâri care depind de politica generală. Nu aveţi dreptul de 
la lege, şi chiar de l-aţi avea, nu-l respect, pentru că 
generalul Antonescu a anunţat altceva”. 

Ce a anunţat generalul Antonescu? 

Că cel care guvernează este el şi numai el. 

Şi că nu înţelege să împartă cu alţii sarcina guvernării lui. 

Şi, cu un alt prilej, în care Mareşalul discută sfera şi limitele 
atribuţiunilor lui, neîngrădite de nicio Constituţie, el spune: 

„Când veţi fi chemaţi să răspundeţi de ceea ce aţi făcut, eu 
sunt acela care va răspunde pentru dumneavoastră toţi. De 
aceea pretind să ştiu tot ce faceţi în sectoarele 
dumneavoastră de activitate. Pentru că numai eu guvernez în 

tara asta”. 

(Nu pot să controlez data, fiind de peste un an şi jumătate 
în închisoare.) 

La 12 septembrie 1941, acelaşi gând este întărit lapidar. 
Citez: 

„Politică face Mareşalul!” 

Tot la persoana a treia! 

In sfârşit, la 23 noiembrie 1941, către generalul Pantazi, 
lucrul e spus şi mai clar. Mareşalul a fost surprins că o 
comisie interministerială şi-a depăşit mandatul, făcând 
Mareşalului imputări că nu ar fi destul de energic în 
conducerea guvernului. Citez: 

„Nu e de admis ca mandatarii să depăşească mandatul ce 
li s-a dat. Să se atragă atenţia comisiei să nu mai dea lecţii!” 
Aceasta era situaţia! 


Poziţia mea 


Trec la altă chestiune acum şi caut, Onorată Curte, să mă 
regăsesc pe mine şi să-mi aflu chipul adevărat, în perioada 
anterioară guvernării, aceea despre care actul de acuzare 
spune că a fost epoca de incubare a hitlerismului la noi şi pe 
care o vizează anume anumite paragrafe ale Legii nr. 312, a 
căror aplicare mi se cere; de pildă, articolul 1, paragraful a. 

Mărturisesc că mi-e nespus de greu să judec activitatea 
mea şi să vorbesc despre mine, cum aş vorbi despre un mort. 
Dar fiindcă sunt nevoit s-o fac, o fac totuşi! 

Onorată Curte, am fost totdeauna naţionalist, dar 
naţionalist luminat, aşa cum am învăţat acest naționalism de 
la dascălii mei Nicolae lorga şi Vasile Pârvan, şi nu naţionalist 
şovin'. Căci lorga nu a fost şovinist, decât - poate - în 
vremea tinereţii sale! 

Am socotit totdeauna națiunea ca o unitate de vrere, 
întemeiată pe unitatea pământului, a sângelui, a datinilor şi a 
soartei, menită să exprime, în felul ei particular, valorile 


7 În perioada interbelică termenul de „naţionalist” îl desemna pe patriot; 
astfel era folosit de toţi gânditorii vremii. 

universale. 

Am încercat să mă apropii de neamul meu ca să-l cunosc şi 
să-mi aflu în el un îndreptar pentru singurătatea mea 
lăuntrică şi ca să-i aflu nevoile, spre al ajuta. Şi nu am 
disprețuit niciodată alte neamuri pentru că înțelegeau să 
trăiască potrivit felului lor de a fi. De aceea, atitudinea mea a 
fost socotită totdeauna ca o formă de universalism. Aşa o 
găsesc înregistrată, cel puţin, în cărţile călătorilor străini, 
care făceau dări de seamă asupra curentelor culturale din 
tara mea, în perioada anilor 1933-1937. (Vezi: Paul Morand, 
Bucarest, p. 212). 

Dar, ca formaţie sociolog, deschis tuturor experienţelor şi 
formelor noi de viaţă, nu m-am speriat nici de încercările 
epocii mele de a introduce mai multă raționalitate în relaţiile 
dintre oameni, nici de socializarea mijloacelor de producţie în 
comun, într-o ţară în care majoritatea populaţiei este 
compusă din ţărani. Şi am scris-o. (Vezi: Burghezie, 
proletariat şi țărănime*, scrisă în 1932.) Cu condiţia, însă, ca 
ele să asigure obştii cât mai multă fericire, în împrejurările 
concrete. (Vezi:  Excedentul populatiei agricole şi 
perspectivele gospodăriei  ţărăneşti!”, în Sociologie 
românească din 1937.) 

Am împărtăşit acest fel de a gândi, prin vorbă şi prin scris, 
în numeroase publicaţiuni şi conferinţe, în acea vreme. 

Dar n-am fost naţional-socialist, pentru că între noi a stat, 


8 lată, în traducerea Mădălinei Diaconu, pasajul la care se face trimiterea: 
„Pe scurt, nu văd adevăraţi «intelectuali», după formula lui Benda, decât 
în grupul «Criterion»; aceşti tineri întorşi din străinătate se tem de un 
naționalism sufocant şi ar vrea să salveze cultura internaţională şi libera 
dezbatere de idei; acţiunea lor artistică este mare, iar ţinuta revistei lor 
cu totul remarcabilă. Unul din cei mai importanţi dintre ei, Mircea 
Vulcănescu, este neotomistul ortodox”. (Paul Morand, Bucarest, Paris, 
Librairie Pion, 1935, p. 212.) 
? Vezi: Mircea M. Vulcănescu, Burghezie, proletariat şi țărănime. Scurte 
considerațiuni sociologice, în „Cuvîntul”, an VIII, nr. 2 721,16 noiembrie 
1932, p. 1,2. 
10 Vezi: Mircea M. Vulcănescu, Excedentul populaţiei apicole şi 
perspectivele gospodăriei ţărăneşti, în „Sociologie românească”, an Il, nr. 
2-3, februarie-martie 1937, p. 95-100. 

totdeauna, piatră de hotar: exclusivismul şi violenţa, cu care 
nu mă putea împăca credinţa mea în Dumnezeu. 

Am protestat de la început contra violenţelor antisemite 
din universităţi (comunicat în „Adevărul”, în 19221!) şi 
împotriva arderii cărţilor, săvârşită de hitlerişti, după venirea 
lor la putere (depoziţia lui Vasile Băncilă, în faţa Onoratei 
Curți). 

Şi, dascăl de etică fiind, la facultate, am opus, în planul 
etic, activismului disperat al tovarăşilor mei mai tineri de 
generație, un istorism resemnat, adică o invitație făcută celor 
mai buni să renunțe la propria lor sete de realizare, spre a 
face față chemărilor, pe care li le adresează obştea lor. (Vezi: 
Tendințele tinerei generatii şi Istorismul prin resemnare în 
spiritualitatea tinerei generatii, 1933-1934.1?) 

Slujbaş, fiu şi nepot de slujbaş, nu am avut alt patron decât 
pe Stat, pe care l-am slujit din toate puterile, ori de câte ori 
am avut prilej. 

Asta, ca atitudine generală în faţa lumii şi a vieţii. 


Mă văd acum, în epoca aceea, despre care actul de 
acuzare spune că era timpul în care nornele germanice 
şopteau acestui neam, la ureche, cântecul amăgitoarei 
Lorelei. 

Departe de a mă lăsa sedus de acest cântec, atrăgeam 
atenţia compatrioţilor mei asupra primejdiilor acestei vrăji. 


11 N-am reuşit să identific în „Adevărul” din decembrie 1922, când au avut 
loc mişcări studenţeşti, protestul lui Mircea Vulcănescu. 
12 /storismul resemnării este o conferinţă rostită de Mircea Vulcănescu în 
seara zilei de 8 februarie 1933, la Fundaţia Universitară „Carol I”, în 
cadrul dezbaterii cu tema „Directive spirituale în noua generaţie”, în ciclul 
„Tendinţe”, organizat de Asociaţia de arte, litere şi filosofie „Criterion”. 
Intr-o formă revăzută, conferinţa a fost publicată, cu titlul /storismul prin 
resemnare în spiritualitatea tinerei generații, în „Dreapta”, an Il, nr. 8, 26 
martie 1933, p. 2. L.a 20 februarie 1934 Mircea Vulcănescu a rostit, într- 
un ciclu organizat de. Uniunea Intelectualilor Români, conferinţa 
Tendintele tinerei generaţii în domeniul social şi economic. Împreună cu 
conferinţa rostită în aceeaşi seară de Mihail Manoilescu, textul conferinţei 
se publică în broşura Tendintele tinerei generații. Bucureşti, 1934, p. 4- 
23. (Biblioteca revistei „Lumea nouă”). 

În cronicile mele zilnice de politică externă, din „Prezentul” 
lui Madgearu, scriam, sub pseudonimul „Veritas” (identificat 
de martorul Paul Sterian în faţa Secţiei a VIll-a, fila 67 din 
dosar), despre problemele zilei, denunţând - comentat 
elogios de posturile de radio străine democratice, din corul 
cărora nu lipsea nici Radio Moscova - reînarmările nemţeşti, 
carenţa politicii de pacte, agresiunea ltaliei în Africa; ori 
explicând obiectiv temeiul noii Constituţii sovietice. 

lată, de pildă, un articol de atunci despre reocuparea 
malului drept al Rinului de către Germania, în urma 
plebiscitului din Saar: după ce descrisesem entuziasmul 
colectiv care a cuprins mulțimile teutone la glasul 
seducătorului, care părea că îndeplineşte destinul rasei, 
terminam evocând melancolia care avea să cuprindă aceste 
mulţimi odată întoarse acasă, deşteptate din vraja glasului 
seducător, pe care-l comparam cu acela al vestitei zâne, din 
poezia lui Heine, care prin cânturile ei atrăgea în adâncurile 
Rinului pe barcagiul încrezător, care se lăsase prins de vrajă. 
(Vezi articolul: şi mărturia lui Paul Sterian!, din faţa Secţiei a 
VIIl-a, fila 67.) 

Mă mai văd informând, conştiincios şi obiectiv, societatea 
românească la Fundaţia „Carol I”, ori la Institutul Social 
Român, asupra economiei sovietice, a sistemului şi a 
realizărilor ei şi nu asupra economiei hitleriste.!? (Vezi 
depoziţia prof. D. Gusti, din faţa acestei Onorate Curți.) 

Mă văd, pe acelaşi fir, renunțând la cariera mea de 
cărturar, spre a răspunde chemării ce mi se făcuse de a fi 
vameş, într-o vreme în care - după declaraţiile ministrului de 


13 Mircea Vulcănescu se referă la Cronica actualităţii externe publicată în 
„Prezentul”, an 1, nr. 27, din 4 martie 1935, p. 1. 
14 Paul Sterian (1904-1984), poet, economist şi sociolog, Studii de filosofie 
şi juridice la Bucureşti şi la Paris. A susţinut un doctorat în economie (la 
Paris) şi un altul în sociologie (la Bucureşti). Referent la Oficiul de Studii al 
Ministerului de Finanţe; unul dintre întemeietorii Institutului de 
Conjunctură; director general în Ministerul Finanţelor în vremea celui de- 
al doilea război mondial. 
15 În seara zilei de 23 ianuarie 1934 Mircea Vulcănescu a conferenţiat la 
Institutul Social Român despre Sistemul economic al Rusiei Sovietice. 

Externe al României la Conferinţa de Pace din Paris, din 
1946: „România a fost constant în tabăra adversarilor 
Germaniei” - aplicând sancţiunile vamale edictate de Liga 
Naţiunilor împotriva Italiei fasciste şi colaborând la vânzarea 
redevenţelor petrolifere ale statului către guvernul francez, 
pentru înzestrarea oştirii. (Vezi depoziţia martorului Eugen 
Ballan.) 

Mă văd, câţiva ani mai târziu, ca director al Datoriei 
Publice!$, făcând sforţări spre a libera ţara de servitutea 
datoriilor externe, sau votând pe faţă împotriva unei 
Constituţii noi, care introducea pedeapsa morţii!!. (Vezi 
depoziţia aceluiaşi martor.) 

Mai târziu, după izbucnirea războiului în Apus, mă văd 
însărcinat de ministrul meu de atunci - Mitiţă Constantinescu 
- să scriu un articol dezvoltat pentru revista engleză „The 
Banker”, în care să arăt jertfele făcute de ţara mea pentru a- 
şi menţine independenţa economică în faţa tentaculelor 
ispititoare ale penetraţiei nemţeşti. Concluzia acestui articol 
trăgea semnalul de alarmă clar că, dacă piaţa engleză se 
menţine în rezervă, în cumpărăturile ei, faţă de mărfurile 
româneşti, oricâte credite i s-ar acorda din Apus, ţara noastră 
va cădea sub dependenţa economică a Germaniei hitleriste. 
(O copie a acestui articol după textul certificat aflat în arhiva 
Ministerului de Finanţe este depusă la dosarul de judecată al 
Secţiei a VIII-a, fila 178.) 

Şi, două luni mai târziu, în timp ce pe continent se 
desfăşura bătălia de la Dunkerque, mă văd trimis la Londra 


16 Mircea Vulcănescu a fost numii director al Datoriei Publice în iulie 1937. 
” La 24 februarie 1938, Constituţia elaborată sub Carol al II-lea a fost 
supusă unui referendum popular. Deşi votul era deschis, Mircea 
Vulcănescu a fost unul dintre cele câteva sute de cetăţeni din Bucureşti 
care au votat împotriva Constituţiei, întrucât introducea pedeapsa cu 
moartea. Monarhist prin credinţă, implicat într-o anume măsură în 
întreţinerea relaţiilor dintre prinţul dezmoştenit refugiat la Paris şi unii 
dintre oamenii politici din ţară, adept al Restauraţiei, Mircea Vulcănescu 
nu s-a sfiit să-şi exprime deschis opoziţia faţă de Constituţia carlistă. Se 
spune că regele ar fi fost informat despre votul contra al directorului 
Datoriei Publice şi i s-ar fi sugerat să nu adopte măsuri represive, spre a 
lăsa să planeze iluzia democraţiei. 

de ministrul meu şi colaborând la încheierea unui acord 
comercial de contrablocadă antihitlerist!$ şi la negocieri 
pentru evacuarea tezaurului Băncii Naţionale, în caz de 
agresiune hitleristă. (Vezi depoziţia martorului D. lordan, în 
faţa Secţiei a VIII-a, fila 72.) 

Mă văd, cu acelaşi prilej, la Junior Carlton Club din Londra - 
la masa rotundă la care lordul Beaconsfield, vestitul Disraeli, 
luase altădată apărarea intereselor româneşti - înfăţişând, cu 
sfiala celor 36 de ani ai mei de atunci, ascultătorilor mei din 
Occident, soarta tragică a ţărilor mici, care luptă de sute de 
ani să-şi păstreze fiinţa nealterată, aşezate cum sunt, fără 
voia lor, în calea marilor imperialisme - „în calea răutăţilor”, 
cum zice cronicarul moldovean. 

Şi, întors acasă, spre a asista la sfâşierea trupului ţării 
mele, mă văd, mai târziu, în toamna anului 1940 - în vremea 
când armata germană intra în ţară -, iarăşi în străinătate, de 
astă dată la Budapesta, luptând, tot ca tehnician, cu sufletul 
frânt de arbitrajul de la Viena, pentru a-i înlătura efectele rele 
pentru neam. (Vezi depoziţia dr. Georgescu, în faţa acestei 
Onorate Curți.) 

Şi iarăşi, întors în ţară, mă văd refuzând, în noiembrie 
1940, un loc de subsecretar de stat, oferit de fostul meu 
ministru de Finanţe, Cancicov, pentru că mi se părea că, faţă 
de problemele ce se puneau în acea conjunctură, nu-i 
puteam fi de folos. 

În sfârşit, câteva zile înainte de a intra în guvern, mă văd 
făcând apologia lui Virgil Madgearu (şi a lui Nicolae lorga), 
răpus de gloanţele îndreptate împotriva lor de hitlerişti - în 
„Revista de studii sociologice şi muncitoreşti”, închinată lui!%, 
ce se află depusă la dosar (fila 213). 

Şi ce atestare mai bună aş putea invoca aci, pentru felul în 


18 Acordul comercial româno-englez despre care vorbeşte 
Mircea Vulcănescu a fost încheiat la 6 iunie 1940. 
19 De fapt, conferinţa despre care vorbeşte, Mircea Vulcănescu a rostit-o 
în 12 iunie 1941, cu prilejul inaugurării Institutului de Cercetări Economice 
„Prof. Virgil N. Madgearu”. Vezi: Mircea Vulcănescu, Virgil Madgearu - 
intelectualul, În „Revista de studii sociologice şi muncitoreşti”, an VIII, 
Nr. 28, mai 1941, p. 1-9. 

care mi-am făcut datoria de intelectual, care n-a trădat 
niciodată valorile spiritului - în sensul în care-i acuza Benda - 
în această perioadă dinainte de a fi subsecretar de stat, 
decât mărturia postumă a acestui intelectual de rasă care a 
fost Virgil Madgearu, care - vorbind despre felul în care i-ar 
plăcea să fie înfăţişat posterităţii - spunea asistentului său, d- 
| Alexandru Hallunga, cuvintele pe care acesta le repetă în 
articolul său din aceeaşi „Revistă de studii sociologice şi 
muncitoreşti”, aflată depusă la dosar: 

„Dacă vei vroi să scrii vreodată ceva despre mine, ia ca 
îndreptar ceea ce a scris Mircea Vulcănescu”?. 

(A se vedea articolul la dosar, p. 24 a revistei.) 


Onorată Curte, 

A mai surprins altădată şi pe alţii faptul 
nemaiobișnuit ca cineva să fi suferit, în decursul 
formației sale intelectuale, influența a doi dascăli atât 
de adânc deosebiți, cum au fost pentru mine Madgearu 
şi Nae Ionescu, fără ca totuşi influența lor să fi alterat 
felul său propriu de a gândi. 

Totuşi, acesta este cazul meu şi nici în fața morții nu 
văd cum m-aş putea lepăda de aceste influențe, 
înfățişându-mi chipul propriu altfel decât a fost în 
Adevăr. 

Veracitatea e cea dintâi şi ultima obligație a unui 
intelectual! Aşa am crezut totdeauna! 

Și în acest cuget vreau să mor!” 

Văd toate aceste lucruri şi-mi zic: unde mi-e militarea 
pentru hitlerism? 


29 Vezi: Al. Hallunga, Virgil Madgearu —omul şcoalei, în „Revista de studii 
sociologice şi muncitoreşti”, an VIII, nr. 28, Mai 1941, p. 24. 

Virgil Madgearu se gândea la cronica lui Mircea M. Vulcănescu, V. N. 
Madgearu: Agrarianism, capitalism, imperialism. — Contribupuni la studiul 
evoluției sociale româneşti, 1 voi în 8°, 171 pag., Bucureşti 
(Economistul), 1936, publicată în „Sociologie românească”, an |, nr. 6, 
iunie 1936, p. 39-44. 

1 Pasajul de la „Onorată Curte...” până la „... vreau să mor!” nu a fost 
citit în faţa instanţei. 

Unde mi-e ambiția deşartă? 

Unde sunt concesiunile făcute acelora care înşelaseră 
nădejdile neamului românesc? 

Unde e altceva decât grija scrupuloasă de ţara mea, cu 
renunţarea la veleităţile fiinţei mele individuale? 

Încerc, Onorată Curte, şi mă zbat să discern un adevăr 
prins în ochiurile plasei alcătuită din paragrafele actului de 
acuzare general şi nu găsesc altceva decât confirmarea 
vechii zicale a lui Rabelais, despre judecata omenească: 

„Legile sunt ca pânzele de păianjen; tăunii cei mari trec 
prin ele, pe când musculiţele se prind!”22 22. 


B. Acuzațiile speciale rostite împotriva mea 


Trec acum la acuzaţiile speciale ce mi se aduc prin actul de 
acuzare. 

Sunt numai şase rânduri, în care se rețin, ca incontestabile, 
următoarele fapte: 

1. că am făcut parte din guvern, în timpul când s-a declarat 
războiul, 

2. că am colaborat la toate actele lui, 

3. căam militat pentru hitlerism, 

4. că m-am solidarizat cu toate actele guvernului, şi - ca o 
consecinţă - zice acest act, 

5. mi-am asumat întreaga răspundere a tuturor faptelor 
rezultate din această guvernare, deci şi 

6. aceea a continuării războiului. 


Atât!! 


22 Compararea legilor cu pânza de păianjen este ceva mai veche. Aşa, 
pentru Zaleucos, legiuitor al locrilor, ne spune Stobaeus, „legile sunt la fel 
ca pânza de păianjen: dacă nimereşte în ea o muscă sau un ţintar, se 
prinde; iar dacă e o viespe sau o albină, o rupe şi zboară; tot astfel dacă 
nimereşte în legi un sărac, e prins; iar dacă-i unul bogat sau iscusit la 
vorbă, le desface şi scapă”. (Florilegium, 45, 25.) 

Şi pentru Solon, ne transmite Diogenes Laertios, „legile seamănă cu 
pânza de păianjen: cade într-însa ceva mai uşor şi slab, ea ţine; pe când 
un lucru mai mare o sparge şi trece printr-însa”. (Despre viețile şi 
doctrinele filosofilor, |, 58.) O aceeaşi comparaţie se află şi la Voltaire. 

Şi nimic mai mult! 

Nici mai puţin! 

În faţa acestei cascade de învinuiri, prin implicaţie, stau 
iarăşi uimit şi-mi zic: 

1. Da! Este adevărat că am făcut parte din guvern, în 
timpul războiului. 

Dar nu este adevărat că am colaborat la toate actele 
guvernului. 

Am colaborat numai la unele din actele lui, din sectorul 
atribuţiunilor mele, şi am arătat precis la care anume. In 
epoca războiului, atribuţiunile mele excludeau, cum am 
dovedit cu decizia de delegare şi cu mărturia ministrului 
meu, generalul Stoenescu, contactul direct cu conducerea 
statului şi cu Consiliul de Miniştri. Singurul meu rol era să 
asist pe ministrul meu în aceste discuţiuni, în care el avea 
cuvânt hotărâtor, eu având numai pe acela al informării 
tehnice şi al controlului execuţiei ordinelor lui. 

N-am luat parte la niciun consiliu în care să se fi hotărât 
declararea războiului. Nici la consiliile de ordine publică, nici 
la cele de colaborare civico-militară; iar la consiliile generale 
- numai când eram chemat, după cum am făcut dovada cu 
depoziţia martorului colonel Radu Davidescu. 

2. N-am colaborat la toate actele guvernului. 

N-am militat pentru hitlerism! 

Nu se face dovada acestei militări, afirmată de actul de 
acuzare. 

Am făcut, dimpotrivă, eu, dovezile contrare, deşi nu eram 
obligat. 

Nu se face dovada, în sfârşit, că m-am solidarizat cu toate 
actele guvernului şi deci şi deducţia, pe cale de consecinţă, 
că mi-aş fi asumat întreaga răspundere a tuturor faptelor 
rezultate din această guvernare nu este justificată. 

M-aş opri! Dar nu mă pot împiedica să mă întreb: 

Ce se pedepseşte aci? Solidarizarea mea cu actele 
altcuiva? Asumarea răspunderii actelor altuia? 

Pe ce text? 

În faţa cui? 


41 


Presupunând că aş fi fost altceva decât un simplu 
subsecretar de stat şi aş fi declarat vreodată aşa ceva - deşi 
nu se face nicio dovadă -, nu văd în ce fel este admisibilă de 
conceput o asemenea asumare, când nu se pretinde nici că 
am uzurpat atribuţiunile conducătorului statului, nici că m-am 
substituit lui în luarea vreunei hotărâri din cele ce cădeau în 
sfera atribuţiunilor sale proprii. Mai ales, când am dovedit că 
contactul meu direct cu el era interceptat de ministrul de 
resort, care-şi rezervase (a se vedea decizia de delegare din 
dosar), lui exclusiv, referatele către conducător şi consiliile 
de miniştri. 

Delegaţia aceasta este mai restrânsă ca delegaţiile ce se 
dau de obicei şi care se mărginesc să spună că subsecretarul 
de stat are toate atribuţiunile ministrului, afară de cele 
rezervate lui, prin legi şi regulamente. 

Aci - ca să nu existe nicio confuzie -, ministrul, care nu mă 
cunoştea, ţine să specifice expres că îşi rezervă, personal, 
relaţiile cu conducătorul statului şi cu Consiliul de Miniştri. 

Când a făcut această restricţie inutilă, am zâmbit faţă de 
acest exces de precauţiuni. Azi, însă, îl binecuvântez! 

Nu ar fi avut nevoie să o spună, pentru că chiar în textul 
Constituţiei suspendate din 1938 - ale cărei dispoziţiuni 
continuau totuşi să se aplice prin uz - se zicea că: deşi 

1. „Guvernul se compune din miniştri şi subsecretari de 
Stat”, textul adaugă imediat: 

2. „Miniştrii (singuri), reuniți laolaltă, alcătuiesc Consiliul de 
Miniştri”. 

Deci, nu şi subsecretarii de stat. 

Totuşi, decizia mea de delegare repetă lucrurile clar: Nu 
numai prezenţa la acel Consiliu nu mai era deci a mea 
personală; dar nici dreptul de a-i referi nu mai era al meu, ci 
al ministrului meu - eu neputând să vorbesc decât atunci 
când domnia sa mă autoriză special, ceea ce am şi făcut! 
Lucrul acesta l-am respectat totdeauna. Veţi vedea că toate 
notele către conducătorul statului, pe care le voi cita, poartă 
semnătura sa. 

Chiar atunci când, ca în cazul adreselor ministerului în 


42 


chestiunea Ş.N.G., ele sunt precedate de note identice ale 
mele, premergătoare, adresate de mine domniei sale şi 
aprobate de domnia sa. 

lată, de pildă, în dosarul Ş.N.G., nota mea prin care arăt, 
după cercetarea lucrurilor prin organele tehnice ale 
ministerului, că nici noua Convenţie cu H. G. W. — menită să 
înlocuiască pe cea anulată în urma intervenţiei ministerului - 
nu satisface exigenţele cerute de această Convenţie. 
Ministrul scrie pe ea: „Aprob” - şi nota este transformată în 
adresă către ministerul de care atârnă întocmirea Convenţiei. 

Acesta era modul nostru de a lucra! 

Acest mod, chezăşie a încrederii ce se stabilise între mine 
şi ministrul meu, nu a fost schimbat tot timpul ministeriatului 
Stoenescu. Şi ministrul a recunoscut aci - în cunoştinţă de 
cauză - că nu mi-am depăşit atribuţiunile. 

Mai târziu, sub ceilalţi miniştri, forma delegaţiei a fost cea 
generală, refuzându-mi-se numai actele rezervate în general 
ministrului, fără nicio restricţiune specială. Dar şi aci 
contactul direct cu conducătorul statului şi Consiliul de 
Miniştri mi-era tăiat, pentru că textul Constituţiei din 1938, 
aplicată prin uz după 1940, făcea pe ministru singur 
răspunzător faţă de conducătorului statului şi excludea pe 
subsecretarii de stat, de drept, din Consiliile de Miniştri. 
(Textele au fost analizate în pledoariile avocaţilor.) 

Lucrurile mergeau până acolo, în vremea generalului 
Stoenescu, încât ordinele venite de la Preşedinţie la minister 
nici nu erau transmise de mine mai departe, fără ştiinţa 
titularului. lată, de pildă, un ordin primit de la Preşedinţie, în 
legătură cu aşa-zisa finanţare a armatei nemţeşti, singurul 
trecut pe la cabinetul meu în vremea aceea, când Preşedinţia 
- cum vom vedea - dispunea direct de finanţarea ei, prin 
B.N.R. Era la 19 septembrie 1941 şi ministrul lipsea din 
Bucureşti. Ei bine, acest ordin a lăsat o dublă urmă în arhiva 
mea: o dată, o adresă către Preşedinţie, prin care-i ceream 
să-mi transmită ordinul în scris (căci, în aceeaşi zi în care-mi 
dase ordin telefonic să cer B.N.R.— ului să plătească nemților 
cota lunară, îmi transmisese şi o circulară ca ministerele să 

nu mai execute ordinele telefonice date de Preşedinţie). 

Pun atunci mâna pe toc şi scriu: 

„Având în vedere ordinul D-voastră circular, vă rog să-mi 
comunicaţi în scris ordinul D-voastră telefonic”. 

În acelaşi timp, pun mâna pe telefon şi, cerând Râmnicul 
Vâlcii, unde se afla, în inspecţie, ministrul meu, îi comunic: 

„lată ordinul primit. Ce facem?” 

Şi urma acestei fişe telefonice există la dosarul 
ministerului. 

Am verificat toată seria de ordine date în legătură cu 
finanţarea armatei nemţeşti. Este singurul trecut atunci pe la 
cabinetul meu şi se vede din el perfect care erau raporturile 
mele de subordonare şi cu Preşedinţia şi cu ministrul titular. 

Voința, chiar de execuţie, era a lui. 

Complicitatea mea, dacă ar putea fi, n-ar putea fi decât o 
complicitate presupusă la o complicitate a lui, şi aceasta 
presupusă. 

Dar el nu a fost condamnat pentru aceste fapte. Ba chiar a 
fost achitat pe ele, de această Secţie, în urma unei apărări 
amănunțite, pe acest punct. 

Acesta este cadrul în care am colaborat în guvernul 
mareşalului Antonescu, pe care nu l-am văzut, în afara 
ministerului meu, decât o dată, sub ministeriatul Neagu, şi 
atunci trimis de ministrul meu să discut planurile 
sistematizării Predealului, în locul lui, care era ocupat 
altundeva. 

Relaţiile mele personale cu mareşalul Antonescu? 

lată-le! 

Îndrăznind să-l întrerup, într-un Consiliu de Miniştri în care 
expusese un lucru inexact, pentru a restabili adevărul, mi-am 
atras din partea lui replica aspră: 

„Când te-ai născut dumneata, ca să îndrăzneşti să tai 
cuvântul din gura mareşalului Antonescu?” 

Ceea ce remarc că, în speţă, era just. 

Faptul nu m-a putut însă împiedica să revin, îndată ce 
furtuna s-a potolit, pentru a spune ceea ce aveam de spus. 

A mă face, în acest caz, coautor al tuturor faptelor 

guvernului Antonescu şi deci şi (prin implicaţie, nu altfel) al 
celor incriminate în actul de acuzare: adică de crimele de la 
art. 2, alin. a, şi 1 alin. a, înseamnă, fără îndoială, să faci cel 
puţin „din ţânţar, armăsar”. 

Şi, pentru că suntem în domeniul  comparaţiilor 
entomologice, adaug că, dacă nu am fost unul din armăsarii 
înhămaţi la carul Soarelui, nu voiesc totuşi să spun că - în 
sectorul care mi s-a dat în seamă - am fost „muscă la arat”. 

Nu! Lucrul ar fi inexact. 

Este adevărat - şi am recunoscut şi recunosc - că am 
colaborat la multe acte ale ministerului meu, deci şi ale 
guvernului din care făceam parte, din sectorul economic şi 
financiar şi că am fost unul din capetele gânditoare care au 
contribuit la întocmirea şi executarea sistemului de relaţii 
economice ale ţării cu străinătatea, în perioada guvernării 
antonesciene. (Generalul Stoenescu a spus acest lucru aci.) 

In acest sector, în care am lucrat, înţeleg să-mi asum 
răspunderea tuturor măsurilor pe care le-am preconizat eu, 
pentru care am luptat, ori pe care le-am executat eu. 

Dar nici aci, măcar, nu sunt în măsură să-mi asum 
răspunderea tuturor măsurilor, pentru că pot dovedi oricând 
opoziţia mea categorică, al cărei ecou apare şi în discuţiile 
uneia din şedinţele ale căror stenograme s-au cerut aci. 
Vorbesc de aceea din 12 ianuarie 1944, în care se arată 
opoziţia noastră, a ministerelor din sectorul economic, la 
politica dusă în Transnistria, cu care nu m-am solidarizat şi 
nu înţeleg nici azi să mă solidarizez, precum şi la alte măsuri 
- bune sau rele - pe care nu le-am voit şi faţă de care m-am 
opus, şi cu care nu pot consimţi să fiu ţinut solidar, chiar 
dacă aş fi solidar asupra multor altele. 

Memoriul către procurorul anchetator precizează cu ce am 
înţeles să mă solidarizez şi cu ce nu. 

Un singur lucru mă surprinde, Onorată Curte, în actul acela 
de acuzare aşa ciudat. Dacă argumentarea lui e justă şi dacă 
este adevărat că m-aş fi solidarizat cu toate actele guvernului 
şi mi-aş fi asumat răspunderea întreagă a tuturor faptelor 
acestei guvernări - cum zice actul de acuzare -, ca şi cum aş 


45 


fi fost eu însumi un substitut de fapt al fostului conducător al 
statului, atunci nu văd de ce, ca urmare a acestui „prisos de 
cinste”, dar şi a acestei „lipse de vrednicie”, de a fi acuzat nu 
pe fapte proprii, ci pe fapte ale altora, atunci nu văd de ce - 
zic - nu am fost acuzat pentru toate capetele de acuzare 
rostite împotriva acestui regim şi nici de ce nu mi s-a pus în 
sarcină tot alfabetul din articolele 1 şi 2 din Legea nr. 312; ci 
acuzatorii mei mi-au rezervat, parcimonioşi, prin deducție, 
numai acuzaţiile prevăzute în articolele 1 şi 2, alin. a? 

Mă trudesc zadarnic de un an, în singurătatea gândului 
meu, ca fost dascăl de filosofie - obişnuit să caute lucrurilor 
un rost -, care a putut fi măcar logica acestor acuzaţii, dacă 
nu pot descoperi care este adevărul ei? 

III 
Încadrarea generală în art. 2, 
alin. a din Legea nr. 312/1945 


Este o greşeală să se creadă că vorbele pot suporta orice. 

Că înţelesul lor se poate întinde în toate sensurile, fără ca 
lucrul să aibă consecinţe! 

O spune un om care - prin îndeletnicirile lui profesionale de 
logician - a fost adus, când nu era încă învinuit de crimă, ba 
încă şi după aceea, să exercite un fel de poliţie a înţelesului 
cuvintelor folosite de contemporanii săi. 

Este o eroare, care se poate strecura în mintea cuiva, când 
priveşte lucrurile într-o perspectivă îngustă: hic et nunc, dar 
care se risipeşte de îndată ce ne gândim la consecinţele 
vorbelor pe care le rostim. Pentru că înțelesurile cuvintelor 
reprezintă hotare pe care mintea le pune între /ucruri, tocmai 
pentru a nu se rătăci în judecata şi acţiunea ei, trecând, în 
chip nelegitim, de la un lucru la altul. 

Aceste reflecţiuni mi le trezeşte felul în care Onoratul 
Parchet General răstălmăceşte textul clar al articolelor Legii 
nr. 312. 

În cartea chineză a rânduielilor şi ceremoniilor: Li-K; - una 
din cele cinci cărţi care alcătuiesc tezaurul literaturii clasice 
chineze - stă scris că un tânăr prinţ, de curând urcat pe 
tronul părinţilor săi, din Principatul Lu, s-a dus să întrebe pe 
înțeleptul Kong Fuzi (vestitul Confucius al iezuiţilor): „Care 
este prima îndatorire a unui stăpânitor de curând urcat pe 
Scaun?” 

Inţeleptul i-a răspuns: 

„Să păzească dreapta accepţiune a termenilor, şi acolo 
unde, de pe urma vitregiei împrejurărilor, această justă 

accepţiune a termenilor s-a tulburat, să o îndrepte!” 

Şi cronicarul acestui principat chinezesc povesteşte, mai 
departe, cum un înaintaş al prinţului în chestiune ar fi greşit 
odată, cu prilejul săvârşirii unui act impus de ceremonial, cu 
mai nimic, înţelesul cuvântului „Li” - care pe chinezeşte 
înseamnă „lege”, „normă”. Şi el adaugă că, după 259 de ani, 
tot crescând pe nesimţite, din prinţ în prinţ, greşeala a ajuns 
atât de lată, încât nedreptatea a luat locul dreptăţii în faptele 
stăpânirii şi strănepoţii prinţului vinovat de ea şi-au pierdut 
Tronul. 

Nu mai puţin grele de urmări pot fi greşelile cu privire la 
accepțiunea cuvintelor. 

— a hotărî. 

— a avea răspundere. 

— a milita. 

— a permite. 

— a contribui într-un fel la. 

— pregăti, ori 

— a desăvârşi ceva, 

mai ales când e vorba de „continuarea unui război” ori de 
„intrarea unei armate străine pe teritoriul ţării tale”. 

Intr-adevăr, Onorată Curte, textele a căror aplicare ni se 
cere sunt nişte texte clare, care prevăd limpede capetele de 
acuzare împotriva fiecărei categorii de infractori şi nu-i 
confundă pe unii cu alţii. Un alfabet întreg se înşiră după 
primele două numere din seria numerelor cardinale, ca să 
definească faptele celor pe care legea îi socoteşte a fi autori 
ai dezastrului ţării, în articolul 1, şi autori ai acestui dezastru, 
prin crime de război, în articolul 2. 

O nuanţare subţire din articolul 3 deosebeşte apoi, după 
natura pedepselor, ceea ce legiuitorul a voit să caracterizeze 
ca infracţiuni politice, de ceea ce a caracterizat a fi crime de 
drept comun. 

Parcurgând acest alfabet de crime, este destul de uşor de 
distins pe acelea dintre ele care au putut viza pe 
conducătorul politic, de cele ce au vizat pe colaboratorii lui şi 
pe simplii executanţi, definiţi, uneori, categorie cu categorie. 

Articolul 2, alin. a - îndeosebi - este clar, definind vinovăția 
autorului principal al vinii ce ni se impută. El foloseşte o dată 
cuvintele: „au hotărât”, pe lângă două alte cuvinte: 
„declararea” şi  „continuarea” războiului, arătând astfel 
limpede, că actu/ de hotărâre este acelaşi în amândouă 
cazurile şi numai obiectul hotărârii e diferit. 

Pe ce temeiuri distinge, atunci, domnul Procuror general 
între ele, făcând din cel dintâi - actul „hotărârei declarării” - 
un act expres şi solemn al celui care a avut competenţă să-l 
facă; iar din cel de-al doilea - actul de „hotărâre a 
continuării” -, un act diluat, inexistent, topit în multiplicitatea 
de acţiuni variate de executare a actelor de continuare a 
războiului? 

Pe cine vizează deci Legea, pedepsind pe cel care a 
hotărât „declararea” războiului? 

Domnii procurori au spus-o lămurit: pe cel care, având în 
sfera competenţei sale puterea de a o face şi, ivindu-se 
prilejul de a o face, săvârşeşte acest act de alegere între 
lucrurile cu putinţă şi hotărăşte: să fie război. 

Nicio controversă asupra acestui punct! 

Pe cine vizează Legea, pedepsind pe cei care au hotărât 
„continuarea” războiului? 

La fel, pe acei care, având, în sfera competenţei lor, 
puterea de a ieşi din război, ori uzurpând această putere, şi, 
ivindu-se prilejul de a-l opri, săvârşesc acest act de alegere 
între lucrurile cu putinţă şi hotărăsc să continue războiul. 

Spre a-şi face însă teoria admisibilă, reprezentanţii 
Ministerului Public au afirmat, în rechizitoriul lor, că 
asemenea acte de hotărâre a continuării se deosebesc de 
cele de hotărâre a declarării, pentru că actele de hotărâre a 
„declarării” pot să fie dovedite, chiar dacă nu se dovedesc în 
fapt, pe când actele de hotărâre a „continuării”, nu numai că 
nu sunt dovedite, dar nici nu pot să fie dovedite. Aşa zic 
domniile lor. De ce? 

Pentru că declararea războiului e un fapt unic, instantaneu, 
pe când continuarea războiului e o situaţiune durabilă, 
continuă, care rezultă automat din actele de execuţie 

născute din declararea lui sau cere o reînnoire continuă a 
hotărârii, presupusă în fiecare act de execuţie. Hotărârea 
continuării războiului nu ar putea fi astfel un fapt unic, la fel 
cu hotărârea declarării lui, ci un fel de direcţie generală, 
implicită, a voinţei care comite actele de execuţie. 

În consecinţă, Legea trebuind interpretată, aşa ca ea să 
aibă un sens şi nu aşa ca să nu aibă, textul - zic domniile lor 
- trebuie înţeles aşa ca şi cum ar lipsi din el cuvântul 
„hotărâre”. Legea ar viza atunci numai voinţa de continuare 
pură şi simplă a războiului, presupusă de faptul continuării 
lui. Hotărârea de a-l continua ar echivala, ar fi totuna cu 
simpla voinţă de a-l continua. lar complicii acestei hotărâri ar 
fi toţi aceia care, continuând în fapt războiul, prin exerciţiul 
atribuţiunilor lor în stat, şi-au unit ori alipit voinţele lor 
particulare, implicit, cu voinţa hotărâtoare. 

Straniu ocol! — spre a evita un lucru care stă totuşi 
limpede, la îndemâna tuturor. 

Dar acest lucru nu este cu putinţă. 

Şi iată de ce: 

A hotărî, Onorată Curte, înseamnă a trage hotare! 

A trage hotare în virtual. A alege din lumea nevăzută, 
multiplă şi nedeterminată a lucrurilor ce pot fi, dar nu sunt 
încă, pe acelea care vor trebui să fie şi care, prin 
determinarea spiritului tău, şi prin actul tău, vor fi. 


Voința omului se constituie din trei acte deosebite, care se 
înlănţuiesc în trei momente ale actului de a voi: 

— primul moment este deliberarea, sfatul, cumpănirea 
motivelor în judecată, care te determină să alegi; 

— ultimul moment - al treilea - este porunca, decretul, 
ordinul de executat, hotărârea deja luată; 

— între amândouă stă, ca o limbă de cântar în cumpăna 
fiinţei: hotărârea. 

Hotărârea este actul al doilea al voinţei, aşezat între 
celelalte două. El urmează deliberarea şi precede execuţia. 
Le leagă şi face din ele o unitate. Este momentul unic, în care 
motivele de a voi se adună în unitatea cugetătoare a fiinţei, 

pentru a face această alegere a viitorului de înfăptuit, din 
care va rezulta porunca. 

Analiza aceasta a actului de voinţă e clasică! 

O găsim şi la Aristotel şi la Toma din Aquino, ca şi în 
tratatele cele mai noi de psihologie, de orice tendinţă. 

Confuzia hotărârii nu este posibilă nici cu actul de voinţă în 
totalitatea lui, nici cu fiecare din celelalte momente. 

Numai ea este generatoare de responsabilitate, pentru că 
numai ea este un act separator de destine, mai concret - de 
separator al şirului evenimentelor posibile. 

Unul din apărători a ironizat, aci, acest destin. 

Se poate! 

Dar acest rol al actului hotărârii există netăgăduit, de 
vreme ce poate face ca întâmplările să ia un curs, în loc să ia 
altul. 

Şi, aci stă temeiul răspunderii care punea la grea cumpănă 
gândirea domnului Procuror general! 

Care sunt, în lumina acestor idei, elementele hotărârii? 

1. Nu există hotărâre, unde nu există posibilitate de a 
alege, de a face şi de a nu face ceva; 

2. Nu există hotărâre, unde nu există deliberare, 
reprezentare şi confruntare a temeiurilor care te înclină spre 
fiecare alternativă de judecată, pentru a le despărţi, alegând; 

3. Nu există hotărâre, unde nu există putere de a porunci 
şi de a fi ascultat. 

Un act prin care cineva decide să se facă noaptea, zi, şi 
ziua, noapte nu este un act de hotărâre, decât dacă cel care 
zice: „Să se facă zi” - are şi puterea să o facă. 

Hotărârea implică deci deliberare în sfera competenţei. 

Şi, domnul Procuror general a recunoscut-o aci! 

Aplicarea acestei idei de hotărâre la declararea războiului 
este uşoară: declararea războiului e deci uşor de detectat. 

Continuarea războiului e un fapt automat continuu. 

Cum poate avea loc atunci o hotărâre (act instantaneu) a 
continuării unui război (care este un fapt continuu)? 

Poate fi! 

Când? 


51 


Atunci când apare posibilitatea unei opriri a războiului, 
adică a unei ieşiri din război. 

In acel moment, când apare această posibilitate, 
continuitatea se opreşte şi apare actul unic al unei noi 
hotărâri. 

Mintea, cumpănind atunci între continuare şi încetare, 
alege, iar, ceea ce trebuie să fie; după cum alesese întâi. Și 
dacă, atunci, alege continuarea - hotărârea lui cade sub 
incidenţa textului articolului 2, alin. a. 

Hotărârea continuării războiului nu poate însă presupune, 
prin felul în care o prevede legea, decât aceleaşi elemente ca 
şi aceea a declarării lui şi aceeaşi competenţă. Şi numai un 
obiect schimbat. 

Continuarea războiului poate fi un act automat şi continuu; 
dar „hotărârea” continuării lui nu poate fi decât un act unic, 
săvârşit în situaţia în care putea fi săvârşit, adică într-un 
prilej de a alege între două cursuri deosebite ale 
evenimentelor, din care unul ar fi fost putinţa reîntoarcerii la 
starea de pace şi altul putinţa continuării stării de război. 

Nu vizează, într-adevăr, pe nimeni acest text? 

Nu vizează oare nicio situaţie concretă? 

Ba da! 

El vizează pe acei care aveau în sfera competenţei lor 
legitime, sau uzurpate, puterea de a hotărî declararea 
războiului sau ieşirea din război. Şi se referă la actele 
săvârşite de ei în momentele în care, având de ales, adică 
fiindu-le cu putinţă să hotărască ieşirea din război, au hotărât 
totuşi continuarea lui. 

Aceasta este interpretarea logică, coerentă şi omogenă a 
textului, care păstrează cuvântului „a hotărî” o singură 
accepţiune şi îl aplică în două situaţiuni diferite, şi ele 
omogene, dar inverse: trecerea de la pace la război şi de la 
război la pace. Aşa cum o cere, clar, textul. 

E oare adevărată, atunci, susţinerea domnului Procuror 
general că - în acest caz - legea nu ar mai viza pe nimeni, 
aşa încât interpretul ei să fie silit s-o interpreteze altfel, din 
respect pentru presupusa coerenţă a spiritului legiuitorului? 

Nicidecum! 

Cei vizaţi de acest text există! 

Sunt cei care, având în sfera competenţei lor legitime 
această putere: conducătorul statului - dacă se face dovadă 
că acesta s-a aflat în situaţia posibilităţii ieşirii din război, 
hotărând, în această alternativă, continuarea lui; sau cei 
care, uzurpând această competenţă, s-au constituit, peste 
graniţă, în guvern românesc, asumându-şi răspunderea 
politică efectivă asupra românilor aflaţi peste graniţă şi - 
uzurpând dreptul de a vorbi în numele României, împotriva 
guvernului legal - au hotărât, în fapt, continuarea războiului 
alături de Axă. 

lată pe cine poate viza textul clar al părţii a doua a 
alineatului a din articolul 2, şi instanţele au făcut aplicarea 
textului în acest sens. 

Nu este deci cazul să se pretindă, pentru justificarea unei 
interpretări forţate a textului, o absurditate a tezei contrare, 
care, în realitate, nu există. 

In lumina acestei analize, a pretinde că eu sau unul din 
acei care nu aveau calitatea şi puterea s-o facă, au hotărât să 
fie pace, sau să fie război; ori că ne-am asumat această 
răspundere, ar însemna să se pretindă că suntem ori 
uzurpatori, ori nebuni. 

Fost-am noi măcar complici? 

Complici nu la voinţa de a continua războiul - pe care 
legea o pedepseşte -, ci complici la hotărârea de a-l 
continua? 

Poate fi actul nostru de execuţie - a unei hotărâri deja 
luate în momentul în care intervenea actul nostru tehnic de 
execuţie - un act de complicitate la luarea lui? 

Nu! 

A spus-o domnul avocat Aznavorian, de ce nu. 

Nu numai pentru că acest lucru nu se dovedeşte în fapt, 
pentru niciunul dintre noi; dar pentru că acest lucru - nu altul 
- e cel care nu se poate dovedi. Căci, dacă complicitatea 
implică cauzalitatea determinantă între două acte de voinţă 
concurente, nu s-a mai pomenit şi nu se poate pomeni ca o 


53 


cauză să fie posterioară producerii efectului său. 

Lucrul acesta nu se poate, pentru că stă mintea-n loc! 

Se sparge însuşi conceptul de cauză, care leagă un fapt de 
un antecedent necesar al său. Şi această cauză e - cum s-a 
arătat - elementul care leagă, una cu alta, voinţele culpabile 
în complicitate. 

Se poate vorbi de complicitate la săvârşirea unui fapt, 
atunci când actele de execuţie fac parte din săvârşirea 
faptului incriminat el însuşi; cum e cazul, de pildă, în 
săvârşirea unei crime de omucidere, în care trebuie să 
pândeşti, să alegi arma, să loveşti. Dar actul de execuţie nu 
poate fi un act de complicitate, atunci când ceea ce legea 
pedepseşte nu este altceva decât luarea hotărârii, hotărâre 
care - în chip necesar - premerge tuturor actelor de execuţie. 

Complicitatea la hotărârea de a face ori de a continua 
războiul este deci cu totul altceva decât participarea efectivă 
la continuarea lui, sau decât adeziunea implicită, ori chiar 
explicită, la această continuare, aderarea implicită sau 
explicită la scopurile lui, ori ajungerea, înlesnirea sau 
uşurarea acestei continuări, prin acte de execuţie. 

Pe acestea, legea nu le pedepseşte! 

Actul de execuţie ar putea fi un act de complicitate - în 
cazul articolului 2, alin. a - numai dacă crima pedepsită de 
legiuitor ar fi fost faptul continuării războiului, sau voinţa de 
al continua, manifestate în acte de execuţie, sau faptul 
negativ de a nu le fi împiedicat atunci când cineva ar fi putut 
s-o facă. 

Dar toate aceste interpretări omit că ceea ce pedepseşte 
articolul 2 nu este faptul continuării războiului, nici faptul 
voinţei de a-l continua, nici faptul de a nu fi făcut nimic 
împotriva acestei continuări; ci numai faptul „hotărârii” de a-l 
continua, efectuat de acel care avea calitatea să-l facă - care 
este un fapt bine definit şi unic. 

Pentru ca să existe complicitate - în cazul articolului 2, 
alin. a - este deci necesar să se dovedească că: miniştrii ori 
subsecretarii de stat antonescieni au participat la actul 
deliberării, care a precedat pe acela al hotărârii şi că, prin 

actele lor săvârşite cu acest prilej, au determinat pe cel 
îndreptăţit a hotărî să hotărască continuarea, nu numai că i- 
au ajutat să continue. 

Dar această dovadă nu s-a făcut, ci, dimpotrivă, s-a 
recunoscut de Ministerul Public că nu a existat o hotărâre a 
continuării înainte de 23 august [1944]; iar martorul general 
Paul Leonida, ofiţerul de stat major cel mai calificat să 
cunoască situaţia militară - pentru că a fost şeful Secţiei 
Operaţiilor din Marele Stat Major şi înainte şi după 23 august 
1944 (adică al Serviciului din Marele Stat Major căruia chiar 
acuzatorul public al Tribunalului Poporului i-a cerut lămuriri 
asupra intrării trupelor din 1940) -, acest martor a arătat că 
nici nu se putea ieşi din război înainte de 23 august 1944. 

lar în ceea ce priveşte ţinerea miniştrilor la curent cu 
intenţiile conducerii statului, depoziţia domnului ministru 
Petrovici şi declaraţiile lui Mihai Antonescu din şedinţa 
Biroului Păcii din 25 iunie 1942, arată că numai el şi 
mareşalul Antonescu, nu numai că au cunoscut singuri data 
declarării războiului; dar au şi făcut singuri pregătirea lui 
diplomatică şi economică. 

„M-am ocupat şi de aprovizionare” - zice Mihai Antonescu, 
tocmai spre a-şi revendica singur toată răspunderea acţiunii 
lui (în stenograma şedinţei din 25.VI. 1942). 

lar de hotărârile militare luate în legătură cu conducerea 
războiului, se constată că nu a avut cunoştinţă nici el, de 
vreme ce s-a plâns formal de acest lucru în Consiliul de 
Miniştri. 

Dacă, deci, Mihai Antonescu, consultat de obicei de 
conducătorul statului, nu a fost consultat în acest scop, cu 
atât mai puţin puteau fi consultaţi ceilalţi miniştri, şi mai 
puţin subsecretarii de stat. 

A fortiori cum pot fi declaraţi complici la hotărârea 
continuării războiului miniştrii, care dovedesc că, în 
momentul intrării lor în guvern, intenţia ieşirii din război 
încolţise în mintea celui care avea în atribuţiunile lui luarea 
de asemenea hotărâri, care începuse deja tratative în acest 
sens, care dispusese luarea de măsuri ca să facă efectivă 

această ieşire şi care (ieşirea din război neputând fi faptul 
unuia singur) aştepta numai momentul potrivit pentru a 
porunci ca această intenţie să fie desăvârşită în fapt. 

Aşa-zisele lor fapte de execuţie a continuării războiului? 
Privite în această perspectivă, ele nu mai sunt măsuri de 
executare a hotărârii continuării războiului, ci acte de 
pregătire a hotărârii ieşirii din război, chiar dacă - prin 
imposibil - Curtea ar admite, principial, teza Ministerului 
Public privitoare la hotărârea implicită. 

Voi dovedi acest lucru, în amănunt, în cazul meu! 

Acuzaţia formulată nu rezistă deci la o analiză serioasă. 

IV 


Expunerea activităţii mele 


A. Colaborarea la convențiile comerciale şi 
rezultatele ei 


Onorată Curte, 

Domnul procuror, care s-a ocupat mai îndeaproape de 
faptele fiecăruia dintre noi, a articulat două activităţi ale 
mele, asupra cărora a atras atenţia Onoratei Curți, în 
legătură cu acuzaţiile ce mi s-au adus prin actul de acuzare: 

1.Una este participarea mea la pregătirea convențiilor 
economice cu Germania, în perioada în care am fost 
subsecretar de stat; 

2.A doua este participarea mea la aşa-zisa finanţare a 
armatei germane. 

Cu toate că domnul procuror a găsit cu cale să 
caracterizeze cu elogii pe cea dintâi şi a recunoscut categoric 
că nu-mi poate face o învinuire dintr-a doua, totuşi, domnia 
sa a invitat apoi Curtea, mai întâi să aprecieze în ce măsură 
aceste activităţi ale mele pot face obiectul unei incriminări pe 
articolele pentru care actul de acuzare mi-a cerut 
condamnarea, pentru a conchide, la urmă, imperativ, în 
sensul că cere totuşi aplicarea celor două texte. 

Acestea, după ce domnul Procuror general, în rechizitoriile 
domniei sale, conchisese la nevinovăția de principiu a 
subsecretarilor de stat, sub rezerva încadrării fiecăruia 
potrivit faptelor care ar rezulta din activitatea lui proprie, în 
măsura în care acestea ar fi susceptibile să fie considerate 
acte de complicitate la crimele prevăzute în actul de acuzare 
iniţial. 

Cu toate că fiecare din rechizitoriile domnilor procurori, 

luate în parte, m-ar fi scutit, deci, de sarcina să mă apăr altfel 
decât prin tăcere, bizuindu-mă pe nădejdea că Onorata Curte 
va reciti Memoriul meu către procurorul Cabinetului XII de 
Instrucție, luminându-se deplin; totuşi, considerând la un loc 
cele două teze dezvoltate în rechizitoriu, constat că prin 
suprapunerea argumentării lor, activitatea mea proprie, de 
care actul de acuzare nu pomeneşte nimic, învinuindu-mă 
numai pentru faptele altora şi pentru asumarea răspunderii 
lor, activitatea mea proprie - zic -, înlăturată în urma 
instrucției, continuă a fi reţinută de domniile lor ca un capăt 
special de acuzare. 

Şi pentru că sunt, cum am spus, Stan Pâăţitul, care, 
socotind lucrul în această privinţă lămurit şi neinsistând 
asupră-i, m-am văzut totuşi condamnat anul trecut de Secţia 
a VIll-a a Curţii Criminale la opt ani temniţă grea, cu toate 
elogiile domnilor procurori (anchetator şi din şedinţă), aceste 
elogii fiind considerate de Curte numai ca circumstanţe larg 
atenuante, dar care nu ar exclude - după ea - vinovăția trasă 
din consideraţia de fapt (nemaicenzurabilă de înalta Curte), 
participând la alcătuirea unui sistem economic şi financiar 
care a permis finanţarea armatei germane, aş fi militat 
pentru hitlerism, contribuind la desăvârşirea intrării armatei 
germane pe teritoriul ţării, care intrare ar fi fost factorul 
determinant al hotărârii mareşalului Antonescu de a ataca 
Rusia sovietică şi, deci, sunt vinovat personal de crimele din 
articolul 1, alin. a şi 2, alin. a - sunt nevoit, aşadar, să mă 
apăr, arătând limpede care au fost faptele mele în acest 
sector, care le-au fost obiectivele şi care le-au fost 
rezultatele. 

Aceasta, spre a limpezi răspunsul la întrebarea dacă aceste 
fapte pot fi considerate în vreun fel: 

1)fie ca acte de „militare pentru hitlerism”, cum cere 
articolul 1, alin. a din Legea nr. 312/1945; 

2)fie ca acte de „permitere a intrării armatei germane pe 
teritoriul ţării”, de cineva care avea „răspunderea politică 
efectivă” (cum cere acelaşi articol), pe care sunt acuzat; 

3)fie ca acte de „militare pentru pregătirea şi desăvârşirea 

faptelor de mai sus”, cum ar cere articolul 1, alin. b - a cărui 
aplicare nu mi s-a cerut -, dar în a cărui perspectivă au 
raţionat totuşi şi Secţia a VIll-a a Curţii, anul trecut, şi domnul 
Procuror general, acum; 

4)sau fie, măcar, ca un act de „contribuţie la permiterea 
intrării acestei armate” prin vreun fapt al meu, din partea 
acelora care „au avut răspunderea politică” după 6 
septembrie 1940 şi „au militat pentru hitlerism”, cum ar 
cere-o (întemeiată pe tratatul de pace în vigoare) partea 
finală a articolului 2, alin. a din Legea nr. 291, care 
contopeşte cele două texte din Legea nr. 312 (întemeiată, ea, 
pe Convenţia de Armistiţiu, azi expirată), chiar în cazul când 
Curtea, respingând aplicarea directă a textelor ultimei legi, 
ea ar recurge totuşi la textul ei, măcar spre a lumina cu el 
intenţiile invariabile de la Armistiţiu la Pace, ale legiuitorului 
Legii nr. 312/1945, cum ar cere-o aceeaşi coerenţă a 
legiuitorului, afirmată de domnii procurori; 

5)ori, în sfârşit, dacă aceleaşi fapte pot constitui elemente 
de incriminare pentru „complicitatea” la „hotărârea de 
continuare a războiului” din partea factorilor politiceşte 
calificaţi şi răspunzători, care ar fi luat, ori ar fi avut de luat, o 
asemenea hotărâre, în concepţia domnilor procurori. 

Incincită posibilitate de acuzare, ce se resfiră din 
rechizitoriile aparent neîmpovărătoare ale domnilor procurori, 
dar atât de primejdioase în concluzii, încât mă obligă să insist 
şi să cer Onoratei Curți să mă asculte. 

Fiindcă - dacă nu le spulber aici -, ele fiind consideraţiuni 
de fapt, invocarea lor în apărarea mea nu-mi va mai fi 
posibilă, în caz de condamnare, în faţa instanţelor superioare, 
menite să se pronunţe numai asupra Dreptului. 

Pentru aceste motive, rog Onorata Curte să mă ierte că 
insist ca, după apărarea în Drept - rostită de avocaţii mei -, 
să o lămuresc şi eu asupra faptelor mele, intenţiilor lor şi 
rezultatelor acestora, judecate în perspectiva textelor a căror 
aplicare s-a cerut în cazul meu. 

Declar aci că mă unesc cu toate cele spuse de toţi avocaţii 
cu privire la temeiurile de drept şi rog a se lua notă de 

aceasta. 

Procesul acesta este un proces politic. 

El priveşte activitatea mea de trei ani şi jumătate, acuzată 
prin actul de acuzare, implicit, numai prin solidarizarea ei cu 
activitatea altora. 

Onorata Curte mă va ierta dacă, acuzat astfel, prin actul de 
acuzare, de ceea ce nu am făcut eu, dar pus în cauză, în 
legătură cu această acuzare, de domnii procurori, prin ceea 
ce se pretinde de domniile lor că aş fi făcut - voi încerca să 
arăt ce am făcut cu adevărat: care mi-au fost scopurile şi ce 
rezultate au atins aceste fapte, şi în ce fel se pot încadra 
acestea toate în raport cu activitatea altora şi cu incriminările 
ce mi s-au adus. 

Voi examina deci, pe rând: 

1. Activitatea mea în legătură cu convențiile economice 
încheiate cu Germania - şi 

2. Activitatea mea în legătură cu aşa-zisa finanţare a 
armatei germane. 


Convențţiile economice 


S-a arătat şi dovedit, în cursul acestui proces şi al 
cercetărilor care l-au premers, că convențiile economice nu s- 
au încheiat de Ministerul de Finanţe, ci de Ministerul 
Economiei Naţionale, mai întâi, şi apoi de Ministerul de 
Externe — care, prin Direcţia Acordurilor, centralizau însă, în 
vederea lor, punctele de vedere ale ministerelor interesate în 
legătură cu chestiunile care formau obiectul acordurilor ce 
priveau sectoarele lor. Unele convenţiuni s-au încheiat şi de 
către Preşedinţia Consiliului de Miniştri. 

Sub acest raport, ministerele făceau, mai întâi, note, 
cuprinzând dezideratele lor cu privire la chestiunile în 
discuţie, note pe care Ministerul de Externe le colaţiona şi 
confrunta, hotărând care deziderate pot forma obiect de 
revendicări, în ansamblul negocierilor, în conjunctura 
diplomatică a momentului. 

În cursul acestor negocieri, se întâmpla ca departamentele 

să delege experţi-tehnicieni, care să raporteze direct şi să 
primească instrucţiuni direct de la ministere asupra unora din 
problemele în discuţie, de resortul lor. 

Niciuna din aceste instrucţiuni nu se da însă de minister 
fără încuviințarea Ministerului de Externe. Dispoziţiuni 
formale erau date că niciun act de acest fel sau angajament 
luat de vreun departament, fără ştirea Ministerului de 
Externe, nu leagă Statul Român. (S-au arătat.) 

Se înţelege deci că răspunderea globală a acestor 
negocieri o avea Ministerul de Externe, chiar când, în fapt, 
ele se negociau de altcineva; ministerele de resort 
răspunzând numai pentru propunerile şi actele pregătitoare 
(studii tehnice prealabile etc), efectuate în cadrul atribuţiilor 
lor. 

Răspunderea mea - pentru aceste negocieri - nu 
Poate fi angajată în alt cadru. 


Negocierile economice româno-germane priveau două 
sectoare generale de activitate: 

1) una era colaborarea - aşa-zisă industrială -, adică 
conlucrarea în vederea coordonării structurale a instituţiilor 
producătoare, afectând mai ales organizarea în sectorul 
capitalurilor şi al întreprinderilor; 

2) a doua era colaborarea - aşa-zisă comercială sau 
economică propriu-zisă - privind mai ales schimburile 
economice. 

Prima era o colaborare prevăzută ca de mai lungă durată; 
a doua era o colaborare pe o perioadă limitată: de obicei şase 
luni sau un an (dar şi ea în cadrul unei înţelegeri principiale 
de durată). 

Cea dintâi se făcea prin convenţiuni de colaborare între 
diferitele instituţiuni din ţară, din străinătate şi stat: uneori 
direct cu statul (când era vorba de concesii sau de instituţii 
de stat), alteori numai sub controlul statului, când era vorba 
de colaborarea de instituţii private (în care statul avea însă 
interese proprii de apărat). 

A doua se făcea de la stat la stat, în cadrul unor 

convenţiuni anuale, revizuibile semestrial, în cadrul unui 
acord general încheiat în 1939, denumit Acordul Wohlthat, 
care se întindea pe o perioadă de 10 ani, prevăzând o serie 
de acorduri speciale în legătură cu care, în fiecare an, aveau 
să se facă convenţiuni noi de aplicare a acestui acord 
general, pentru perioada ce rămâne. 

Acordul zis „Cancicov” din 4 decembrie 1940, acordurile 
din 16 ianuarie 1942, 17 ianuarie 1943 şi 9 februarie 1944 
sunt asemenea acorduri de aplicare anuală a Acordului din 
1939, care legase, încă din timp de pace, economiile ambelor 
ţări. 

Acordurile din 29 mai 1941, din 12 iulie 1942 şi din 17 iulie 
1943 (în iulie 1944 nu s-a mai încheiat acord) erau 
convenţiuni de revizuire semestrială a celor hotărâte prin 
celelalte acorduri arătate. 

In cadrul lor se cuprindeau tot felul de acorduri particulare, 
privind diferite chestiuni anexe, care deveneau astfel conexe, 
ansamblul acestor relaţiuni constituind un tot, a cărui 
aplicare revenea apoi fiecărui departament sau instituţie de 
stat sau particulară, potrivit celor hotărâte. 


Dimpotrivă, acordurile cu caracter de colaborare 
industrială nu erau periodice. Ele se negociau de Preşedinţie 
sau: de Ministerul de Externe, separat - uneori fără 
consultarea ministerelor interesate -, care adeseori se aflau 
în, faţa unor fapte împlinite, când acordurile veneau la 
aplicare şi care, cu acel prilej al aplicării, ridicau obiecţiuni 
asupra felului defectuos în care convențiile fuseseră 
încheiate, fără consultarea lor. 

Aşa au venit în discuţia Consiliului de Miniştri acordurile de 
colaborare ale industriei grele (Malaxa-Hermann Göring 
Werke, mai târziu Rogifer), sau, în discuţiile delegaţiei 
economice a guvernului, acordurile de colaborare tehnică cu 
H. G. W., a Şantierelor Navale Galaţi (Ş.N.G.), de care a vorbit 
domnul procuror, ori chestiunea desființării şi reînfiinţării 
societăţilor exportatoare de cereale sau cele privitoare la 
industria petroliferă etc. 

Este adevărat că, mai târziu, sub înrâurirea experienţelor 
proaste făcute prin negocierea unor asemenea acorduri 
direct de Preşedinţie sau de Ministerul de Externe, fără 
consultarea prealabilă a departamentelor, s-a renunţat la 
acest sistem, anulându-se acordurile iniţiale greşite (cazurile 
Malaxa, H. G. W. şi Ş.N.G.) şi încheindu-se altele în loc, tot de 
către Preşedinţie sau Ministerul de Externe, dar după 
consultarea departamentelor, ţinându-se astfel seama, 
uneori (dar nu totdeauna), şi de sugestiile lor. 

In amândouă sectoarele de negocieri, conducerea statului 
formulase principii clare de conlucrare, în lumina cărora avea 
să se desfăşoare activitatea de punere la punct tehnică a 
proiectelor de convenţii, de către fiecare departament, şi în 
lumina cărora erau judecate apoi şi criticate ca inadmisibile, 
de către departamente, convențiile încheiate fără 
respectarea lor. 

Care erau aceste principii şi cum s-au aplicat de Ministerul 
Finanţelor cele ce-l priveau şi ce rol am avut eu în aceasta? 


Colaborarea industrială 


A. Principiile acestei colaborări au fost: 
1. Nu se colaborează decât în domeniile unde dezvoltarea 


întreprinderilor româneşti nu este asigurată în timp de pace, 
fie din lipsa materiilor prime, fie din aceea a debuşeurilor; 

2. Nu se colaborează decât dacă partenerul străin aduce 
industriei româneşti: materia primă, utilajul tehnic, 
priceperea tehnică (specialişti, licenţe, brevete), finanţare 
sau comenzi - pe care industria românească nu şi le poate 
procura din interior; 

3. Şi numai dacă colaboratorul străin se angajează să 
formeze personalul tehnic românesc la dânsul în 
întreprinderi; 

4. Nu se alienează fondul bogățiilor româneşti, în sensul 
că nu se cedează majoritatea acțiunilor întreprinderii; 

5. Nu se cedează conducerea generală a întreprinderilor 

din mâinile româneşti. 

B. Ce rezultate au dat aceste principii? 

1. Domnul procuror a citat cazul colaborării Ş.N.G. — 

H. G. W., pentru că acest caz mi s-a pus special în sarcină. 

În acest caz am fost acuzat, la Cabinetul de Instrucție, că 
am participat la aservirea ţării către germani. 

Am depus, în apărarea mea, exclusiv, dosarul chestiunii de 
la Ministerul Finanţelor, în copie. 

Domnul procuror, care m-a anchetat, a conchis, 
cercetându-l, nu numai că n-am aservit ţara în acest caz, dar 
că acţiunea mea demnă a dus la anularea contractului de 
colaborare defectuos. 

Nu este însă unicul caz de acest fel. Am arătat domnului 
procuror anchetator că aceeaşi a fost situaţia în toate 
cazurile similare. 

2. Acelaşi a fost, de pildă, cazul cu convențiile privitoare la 
Societatea Malaxa, cedată de Ministerul de Externe Grupului 
H. G. W., în care toţi miniştrii despre care dom -[lipsa pg 66- 
67 din pdf] 


2. Schimburile se fac în mod echilibrat, la preţuri fixe; 
fiecare spor de preţ dintr-o parte trebuind compensat de un 
spor corespunzător de cealaltă. Se admit depăşiri 
momentane într-un sens sau altul, dar ele trebuie să fie 
compensate în cursul anului contractual; 

3. În acoperirea exporturilor, se primesc mărfuri necesare 
pieţei şi investiţiunilor statului; unelte agricole, maşini, piese 
de schimb, dar şi rente, averi mobiliare şi răscumpărări de 
datorii externe; 

4. Petrolul, materialul necesar războiului, se exportă pe 
armament; 

5. Efortul net de finanţare, făcut în interior pentru aceste 
schimburi, se acoperă cu aur şi devize libere. 


B. Care au fost rezultatele? 
Chestiunea pretinsei secătuiri a ţării 

România nu a fost secătuită. 

a) România a exportat în patru ani, în cantităţi, cu mult mai 
puţin decât în toţi anii anteriori; în afară de petrol, unde 
scăderea e mai mică. 

România era, în timpurile normale, o ţară exportatoare de: 

— Cereale 

— Petrol 

— Lemn 

— Produse animale şi alimentare. 

În ce priveşte cerealele, România exporta, normal, între 
100-300.000 vagoane anual (am anexat la Memoriul 
prezentat domnului procuror al Cabinetului XII de Instrucție 
cifrele oficiale ale exportului pe ultimii 15 ani, toţi anii care 
au urmat crizei din 1929). 

În patru ani (1941-1944), România exportă în total 85.000 
vagoane: 

— 28.000 vagoane în 1941 

— 16.000 vagoane în 1942 

— 12.000 vagoane în 1943 

— 29.000 vagoane în 1944. 

Pentru a ne da seama de situaţie, ajunge să spunem că 
după 23 august 1944, în nouă luni, până la capitularea 
Germaniei, România a furnizat aliaţilor, oficial, 63 000 
vagoane cereale. 

În ce priveşte lemnul, exportul nu a reprezentat nici 10% 
din exporturile normale: sub 10.000 vagoane anual, faţă de 
50-100 000 vagoane, normal. 

În ce priveşte petrolul, în scădere tendenţial, din 1936, 
când atinsese aproape 7 milioane tone la export, el a 
continuat să scadă în jurul a 3 milioane tone, cu excepţia 
unei creşteri în 1941 - la 4 milioane tone -, ajungând la 
1.400.000 tone în 1944, faţă de un consum intern sporit de la 
1.700.000 la 2.500.000 tone anual. (A se vedea depoziţia 
directorului general al Petrolului, Andonie, făcută în faţa 
Secţiei a VIII-a, anul trecut, aflată la dosar.) 

b) În schimb, România a importat, pe categorii, materii 
prime şi produse industriale foarte importante, ale căror 

cantităţi înregistrează, în aceşti ani, cifre record. (A se vedea 
tablourile, la dosarul special.) 

S-a zis că nemţii n-au dat nimic în schimb, că au umplut 
ţara cu jucării şi muzicuţe. 

Adevărul este cu totul altul! 

Cu excepţia produselor coloniale, interceptate de blocada 
aliată, al căror import s-a redus la 1/10 din normal, şi a 
importurilor de ţesături şi pielărie - reduse între 1/4 şi 1/3 din 
normal -, celelalte importuri au fost foarte însemnate. Chiar 
cauciucul sintetic importat a reprezentat 1/3 din importurile 
obişnuite de cauciuc natural. Cocsul, fierul în bare, 
vehiculele, culorile şi lacurile, pământurile, ceramica au 
înregistrat cifre record, nemaiatinse în niciun moment al 
perioadei care a urmat crizei din 1929. 

Astfel, cocsul a atins 38.000 vagoane în 1942 şi 15.000 
vagoane în 1943; vehiculele şi maşinile, fiecare peste 2.200 
vagoane, în care se cuprind: camioane, automobile şi 
tractoare (peste 4 000), maşini agricole şi industriale etc. 

În schimb, pretinsele jucării şi instrumente muzicale nu au 
totalizat anual nici 170 vagoane, ca şi instrumentele optice, 
acestea însă foarte valoroase. 

Cifrele acestea se raportează la totalul schimburilor, nu 
numai la cele cu Germania, care ocupa însă Europa toată în 
acel timp şi care ocupa, deci, în aceste schimburi, aproape 
90%. 

c) în ceea ce priveşte valorile importate şi exportate, 
soldurile anuale faţă cu Germania, după o balanţă 
excedentară de 5 miliarde în 1941, situaţia s-a răsturnat, 
importurile întrecând exporturile cu circa 500 milioane mai 
întâi în 1942, pentru a atinge un surplus de importuri în lei de 
21 miliarde în 1943, ceea ce dă un sold total, în trei ani, de 
16 miliarde lei, cu care importurile depăşesc exporturile. 

Acestea sunt cifrele nominale. 

Vom vedea mai departe situaţia şi în valori efective, în 
raport cu o bază unică. 

d)Lucrul acesta s-a datorat faptului că, în această 
perioadă, România a vândut produsele sale la preţuri relativ 

cu mult mai mari decât cele la care a cumpărat produsele din 
străinătate. Astfel, preţurile mijlocii au sporit cam de cinci ori 
la export pentru produsele fundamentale, în vreme ce la 
import preţurile produselor metalurgice şi materiilor prime, 
care constituie principalul importurilor, abia s-au dublat faţă 
cu 1938: sporuri mari de preţuri la import înregistrându-se 
numai în sectorul bijuteriilor, ceasornicelor importate din 
Elveţia, adică al produselor fără mare importanţă cantitativă. 

e)Ceea ce este de relevat este că, cu toată această 
balanţă, în care importul a întrecut exportul, România a 
izbutit să-şi răscumpere creanţe din străinătate şi să-şi 
procure în acelaşi timp din străinătate aur şi devize liber 
convertibile în aur de circa 11 vagoane (din care 8⁄2) din 
Germania), dublându-se, astfel, stocul B.N.R. De la 13% la 
24'/ vagoane aur. 

Este o situaţie unică, nemaiîntâlnită în nicio altă ţară, chiar 
victorioasă, cum e cazul Angliei, care nu a putut să-şi 
acopere nevoile decât cedând din aurul şi portofoliile străine, 
pe care le poseda în alte ţări, rămânând şi îndatorată. 

Astfel, România nu numai că n-a fost secătuită, dar ea a 
putut să constituie, prin rezervele acumulate pe teritoriul ei, 
o bază importantă de aprovizionare a aliaţilor în războiul dus 
în Vest, după 23 august 1944. 

In țară, pâinea albă se vindea liber la acea dată. La 
fel se făcea, fără cartelă, aprovizionarea cu zahăr, 
săpun etc. 

Rezultatul acesta nu este un efect întâmplător, ci 
consecința unor dispozițiuni clare, date de cei în drept 
să hotărască. 

Dovadă,  instrucţiile date, între patru ochi, 
subsecretarului de stat al Aprovizionării. 

Dovadă, felul în care a fost modificat acordul privitor 
la vânzarea redevențelor petroliere cu Franța, după 
1942, aşa încât cotele de petrol ce urmau să-i fie 
livrate în teritoriul aflat sub control german să fie 
stocate în țară, la dispoziția ulterioară a guvernului 
francez, spre a fi folosită la momentul oportun, în 

favoarea aliaților. 

Intelegerea cunoscută atât fostului ministru al 
Franței din România, Truelle, trecut la Aliați, azi 
dispărut, cât şi cu ştirea ataşatului comercial al Franţei, 
Sarret, devenit după 23 august 1944 însărcinat de 
afaceri al Franţei, iar din țară ea a fost cunoscută de 
directorul general al Mişcării Fondurilor din Ministerul 
Finanțelor, de miniştrii şi subsecretarii de stat ai 
acestui minister şi ai Ministerului Economiei Naţionale, 
precum şi de conducerea statului (preşedintele şi 
vicepreşedintele Consiliului). 

Element important de apreciere a intentiilor reale ale 
factorilor hotărâtori, care dezmint presupusa hotărâre 
implicită de continuare a războiului?323. 


Chestiunea armamentului importat 


Dar domnul procuror a zis: în schimbul acestui export, ce- 
aţi obţinut? Aţi obţinut mai ales armament. Armament folosit 
în războiul din Est, pentru nevoi străine, şi care nu trebuia 
plătit. 

Altfel zis: bogăţiile ţării le-aţi risipit pentru o cauză străină. 

Şi cu toate că acest armament nu s-a plătit, cum a 
recunoscut şi domnul procuror, fiindcă s-a adus pe credit, el a 
costat totuşi ţara noastră în substanţă, pentru că România a 
exportat în schimb şi a prestat nemților în ţară servicii egale 
cu valoarea soldului de cliring, rămas descoperit la Banca 
Naţională, sold a cărui valoare se apropie de valoarea 
importurilor pe credit. 

Las la o parte, pentru un moment, chestiunea soldului şi a 
relaţiei lui cu creditul, pe care le voi lămuri mai pe urmă, şi 
mă ocup de armament. 

Nu este adevărat că contravaloarea exportului românesc 
spre Germania s-a acoperit cu armament. 

Am depus Onoratei Curți care ne-a judecat anul trecut, în 


23 Textul de la alineatul „în ţară, plinea albă...” pinâ la hotărârea implicită 
de continuare a războiului” nu a fost citit în instanţă. 

copie identificată în faţa instanţei de către unul din membrii 
Institutului Românesc de Conjunctură, paginile referitoare la 
comerţul exterior al României, an cu an, în perioada 1938- 
1944. (Vezi filele 188-189 de la dosarul suplimentar, vol. II, al 
Secţiei a VIll-a şi depoziţia martorului Georgescu-Roegen, de 
anul trecut, în faţa aceleiaşi secţii.) 

Acest raport a fost întocmit - zice martorul - la cererea 
guvernului român, în anul 1946, de către directorul 
institutului şi a fost citit şi aprobat de consiliul institutului, din 
care fac parte, între alţii, şi actualul ministru al Justiţiei, dl 
Lucrețiu Pătrăşcanu, d-l D. lordan, fost subsecretar de stat la 
Finanţe după 23 august 1944, d-l lon Christu, fost preşedinte 
al consiliului de administraţie după 23 august 1944 şi expert 
al delegaţiei române în tratativele de la Paris în 1946, şi de 
atâţia alţi economişti de stânga, care nu aveau motive 
speciale să fie favorabili guvernelor dintre 1941— 1944. 

Acest institut, care - de ce să nu o spunem aci? — s-a 
însărcinat să examineze post cu post tot comerţul nostru 
exterior în perioada războiului şi cea imediat anterioară lui, 
tocmai spre a verifica politica economică de pretinsă aservire 
a regimurilor dictatoriale (Carol al II-lea şi Antonescu), a făcut 
o muncă uriaşă, nemulţumindu-se numai să ventileze, post 
cu post, importurile şi exporturile, dar le-a şi recalculat pe 
toate, la valorile din 1938, anterioare penetraţiei economice 
germane, pentru a se convinge dacă nu cumva, măcar pe 
calea aceasta subtilă, a raportului injust de preţuri, economia 
românească nu a fost cumva prejudiciată în schimburile ei cu 
străinătatea. 

Ei bine, rezultatul acestei cercetări, ale cărei date se 
găsesc în paginile depuse şi identificate la dosar, afirmă (şi 
aceasta este - să nu uităm - o recunoaştere a unor oameni 
care nu au motive speciale să ne ce favorabili) textual: 

„Astfel, convențiile României, aparent defavorabile, au 
jucat în realitate în favoarea României”! 

Afirmația acestor experţi contrazice formal afirmaţia 
domnului procuror, care a vorbit dimpotrivă în şedinţă, de 
convenţii aparent favorabile, care în fond ar fi fost 

defavorabile României, fără însă a cita cifre. 

In precizarea acestei concluzii, Onorată Curte, raportul 
Institutului de  Conjunctură nu a neglijat chestiunea 
armamentului. 

Dimpotrivă! 

Dacă veţi examina datele pe care se sprijină concluzia 
acelui raport, aflate la dosar la pagina 6 (fila 189), veţi vedea 
că autorii lui au avut grijă, ca nişte experţi ce au fost, să pună 
de o parte importurile de armament şi să le scadă din cifra 
importurilor totale, spre a degaja cifra importurilor reale, utile 
ţării, după ei. 

Din cifrele lor, care se referă la anii 1938-1944, an cu an, 
noi vom reţine aci numai pe cele referitoare la perioada 
anilor 1941-1944, care singure interesează răspunderea 
noastră şi dacă veţi privi cu atenţie tabloul veţi constata, 
poate cu uimire, că ele sunt mult mai favorabile ţării noastre 
decât acelea ale perioadei 1938-1940, contra cărora totuşi nu 
s-a rostit acuzaţia de aservire. 

Veţi binevoi a vedea, totalizând şi făcând diferenţele 
coloanelor care privesc importul total - 68,2 miliarde - şi pe 
cel fără armament - 43,6 miliarde -, faţă cu coloana care 
priveşte exportul total - 41,1 miliarde - (operaţie pe care noi 
am făcut-o în tabloul aflat la dosarul cuprinzând Memoriul 
prezentat domnului procuror instructor), că - în perioada 
anilor 1941-1944 -, chiar dacă eliminăm cu totul importul de 
armament (24,6 miliarde), importurile româneşti întrec 
exporturile cu circa 2,5 miliarde lei, valoarea 1938. Adică, 
dacă punem faţă în faţă tot importul util şi tot exportul 
României, în valori fixe, neinfluenţate de conjunctura de 
război, ajungem la constatarea că România a obţinut, în 
acest timp, din străinătate mărfuri utile economic cu 2,5 
miliarde mai mult decât a dat, chiar dacă excludem din 
socoteli tot armamentul primit în această perioadă. 

Adică exact contrariul de cât a afirmat, fără să se sprijine 
pe cifre, domnul procuror! 

Dacă socotim şi tot armamentul, diferenţa în favoarea 
României este de 27 miliarde lei, valoarea 1938, pentru 

această perioadă. 

Trebuie observat că cifrele Institutului de Conjunctură nu 
cuprind decât armamentul livrat în ţară şi trecut prin 
controlul vamal românesc, nu şi cel livrat direct pe front, care 
ar spori aceste cifre. Dar folosul acestui armament a fost 
contestat în bloc, deşi s-a salvat şi o parte a acestuia. Dar nu 
insist în această privinţă. 

Însă, chiar cu acest corectiv, rezultatele acestui calcul sunt 
în realitate mult inferioare situaţiei adevărate, şi iată de ce: 

E adevărat că armamentul importat în ţară în anii 1941 şi 
1942, până la bătălia de la Stalingrad, a fost folosit în mare 
parte şi pierdut pe frontul de Est şi ca atare el nu poate să 
figureze în balanţă ca un post în favoarea României. 

Dar armamentul importat în ţară, după bătălia de la 
Stalingrad, adică armamentul plătit începând din iulie 1941 şi 
importat începând din ianuarie 1943, deci în tot timpul anilor 
1943 şi 1944 (care figurează în tablou în coloana anilor 
respectivi, cu cifra 13 miliarde lei 1938 - exact 12,8 miliarde) 
nu a mai fost trimis peste graniţă şi folosit în războiul din 
Răsărit. Dimpotrivă, acest armament a fost folosit la dotarea 
unităţilor care au luptat împotriva germanilor, în războiul 
nostru din Vest, de după 23 august 1944. 

Acesta constituie deci un armament propriu, folosit pentru 
nevoile noastre de cooperare cu armatele aliate şi de 
eliberare a Ardealului de Nord. 

Aşa că aceste aproape 13 miliarde lei 1938, trebuiesc 
adăugate cifrei de 2,5 miliarde, care reprezintă surplusul 
valorii importului util economiceşte asupra exportului. 

Ajungem astfel la cifra de peste 15 miliarde lei, valoare 
1938, care reprezintă surplusul total de import pentru nevoi 
proprii, peste exportul românesc al anilor 1941-1944. 

La valoarea $ din 1938 - care era de 145 lei -, aceasta 
reprezintă un avantaj net pentru ţară de 100 milioane dolari 
[valoare] 1938 (adică o dată şi jumătate valoarea 
împrumutului de stabilizare din 1929, care a fost de 60 
milioane dolari). 

Acesta este soldul de substanţă favorabil României, care 

caracterizează balanţa economică a ţării cu străinătatea, în 
cei patru ani consideraţi. 

Inţelegem acum sensul concluziei raportului şi consecinţele 
pe care acesta le-a avut cu privire la răspunderile noastre în 
sfera de acţiune care ne-a fost proprie şi de ce rezultatul 
acestei expertize a dus în fapt la spulberarea acuzaţiei ce ni 
se adusese, că România a fost aservită intereselor economice 
ale Germaniei şi poate, în drept, şi la desfiinţarea alineatului 
c al art. 2 din Legea nr. 312/1945, rămas fără echivalent în 
Legea nr. 291/1947. 

să nu se uite că rezultatele acestea erau obţinute de mica 
Românie, care nu avea: 

1) nici monopolul aprovizionării germane cu petrol; - tot 
exportul de petrol al României fiind de circa 3 milioane tone 
anual, faţă de o producţie internă germană anuală de circa 
12 milioane tone petrol sintetic şi de un consum total anual 
de circa 15 milioane tone. (Aportul României nu acoperea 
deci niciun sfert din nevoile Germaniei de petrol); 

2) România nu avea nici monopolul aprovizionării cu 
cereale al Germaniei, care ocupase toată Europa şi aflase în 
Răsărit baze de aprovizionare cu mult mai importante decât 
cerealele exportate de România, care, în patru ani, la un loc, 
n-au atins nici exportul unui singur an normal, cum am văzut. 

În schimb, Germania deţinea: 

1)monopolul producţiei industriale şi de armament, în 
spaţiul în care România avea acces în vremea războiului; 

2)monopolul tranzitului românesc către toate ţările 
Europei, cu excepţia Turciei. 

Cel care cunoaşte însemnătatea acestor condițiuni relative, 
în situaţia unor negocieri internaţionale, îşi dă seama de ce 
rezultatele obţinute de România, care capătă produse 
industriale, arme şi aur - nelivrând, în afară de petrol, decât 
furnituri derizorii - apar aproape ca neverosimile! 

Şi totuşi sunt adevărate. 

1. Inţelegem acum ce afirmă raportul Institutului de 
Conjunctură, întocmit de adversarii regimului de dinainte de 
23 august 1944, când conchide, în faţa evidenţei de 

nedezminţit a faptelor că: „convențiile economice, aparent 
defavorabile, au jucat, în realitate, în favoarea României”. 

2. înţelegem şi de ce conducătorul aliaţilor de ieri, Adolf 
Hitler, spunea şefului Statului Român, în ultima întrevedere 
avută cu el, că: „contribuţia economică a României către Axă 
a fost meschină”. Declaraţia aceasta a fost confirmată de 
fostul guvernator Angelescu anul trecut în faţa Secţiei a VIII- 
a, care a reprodus cuvintele ce i-au fost repetate de Mihai 
Antonescu, la întoarcerea din Germania, în august 1944. 

3. Şi mai înţelegem şi de ce un raport al unei legaţii neutre, 
interceptat de Serviciul nostru Secret, mărturisea autorităţilor 
sale tutelare că: „ceea ce România a izbutit să obţină de la 
nemti în cursul negocierilor sale economice cu Germania ţine 
de domeniul miracolului”. 

Adevărul acesta este recunoscut - în ce priveşte 
armamentul - şi în mărturia depusă în procesul generalului 
Stoenescu în faţa Secţiei a IX-a a Curţii Criminale, în 
octombrie 1946, de către însuşi generalul Sănătescu, şeful 
guvernului de la 23 august 1944 şi şeful de Stat Major în 
timpul operaţiunilor armatei române împotriva Germaniei în 
1944/1945. Este deci un martor deosebit de calificat să 
cunoască realitatea şi care nu poate fi suspectat că ar avea 
motive speciale să fie favorabil nici el acuzaților de azi. 

Ei bine, în depoziţia sa (pe care am depus-o în copie 
certificată la dosarul acestor dezbateri) acest martor declară 
textual: 

„Campania în contra nemților şi ungurilor a putut să fie 
dusă de ţara noastră cu materialul de război ce ne-a rămas 
de la predecesorii noştri; miniştrii de Finanţe, de Război, şefii 
Marelui Stat Major şi cei de la Armament şi Muniţiuni. După 
23 august [1944], ţara nu a fost în stare să creeze, nici să 
procure niciun fel de armament şi chiar din cel existent am 
fost nevoiţi să dăm o bună parte”. 

Mărturia sa este, de altfel, coroborată şi confirmată 
întocmai prin mărturia generalului Socrate Mardare, subşeful 
Marelui Stat Major din perioada 1943-1945, făcută anul trecut 
în faţa Secţiei a VIll-a a Curţii (aflată la dosar), coroborată şi 

cu depoziţia generalului Borcescu în faţa aceleiaşi Curți. 
(Idem) 

Domnia sa arată că a existat un plan de ieşire din război 
întemeiat pe constituirea de mari unități în interior, menite să 
asigure ţării libertatea de acţiune, luptând către Vest, la 
momentul oportun. Că înzestrarea lor a făcut obiectul unui 
plan de dotare, că germanii au refuzat, la început, să livreze 
armament altfel decât pentru front; dar că până la urmă l-au 
dat, aşa că acest armament a servit la dotarea unităților 
mobilizate în interior, în aprilie 1944. Acțiunea acestor unități 
- după mărturia de aci a altui general, a generalului Leonida 
(alt ofiţer de stat major deosebit de calificat, acesta şef al 
Secției Operaţiilor şi după 23 august 1944, deci bun 
cunoscător al situației) - s-a manifestat începând din august 
1944. 

Citez unul singur dintre ei: generalul Socrate Mardare (vezi 
în dosarul Secţiei a VIIl-a, fila 87, depoziţia de la 4 octombrie 
1946). Extrase: 

„Cunosc că a existat un plan pentru ieşirea noastră din 
război, care era strict secret şi păstrat de şeful Marelui Stat 
Major, generalul-Şteflea. La acest plan a colaborat generalul 
Jienescu, în chestiunea forţelor aeriene şi antiaeriene, în ce 
priveşte aviația, planul prevedea ca pe toate terenurile unde 
existau forţe aeriene germane să existe şi forţe române, iar 
la punctele sensibile vizate de bombardamente să sporim 
forţele aeriene române. Acest plan a dat rezultate...” 

„Este adevărat că am predat d-lui general Arbore şi 
dumnealui a continuat organizarea unor mari unităţi care 
rămâneau în interior şi care aveau scopul pe care numai 
câţiva ofiţeri din Marele Stat Major îl cunoşteau: aceste 
unităţi au fost acelea care au intrat în acţiune la 23 august. 
Este adevărat că germanii, în principiu, ne dădeau armament 
numai pe front şi noi am stăruit din toate puterile şi am 
obţinut ca să ni se dea armament în interior, pentru motivul 
că trupele trebuiesc instruite cu armamentul cu care vor 
lupta. Şi planul de dotare prevedea acest armament care ne- 
a fost dat”. 

„Da! Îmi aduc aminte că, a fost o conferinţă în primăvara 
lui 1944, când s-a prezentat d-l Neagu, ministrul de Finanţe, 
şi d-l Vulcănescu, subsecretar de stat, la Marele Stat Major şi 
am avut o discuţiune asupra efectivelor prevăzute în planul 
de mobilizare pe anul 1944. Atunci se punea problema să nu 
mai trimitem niciun ostaş român din interior şi-mi amintesc 
chiar cuvintele domniilor lor, când - faţă de sumele mari ce 
se cereau - au spus: «Pentru asta, dăm!».” 

Un buchet de probe convergente, care toate atestă că 
armamentul importat din Germania nu a fost tot irosit în 
războiul din Răsărit, ci a fost efectiv folosit în executarea 
clauzelor militare ale Convenţiei de Armistiţiu, pentru 
eliberarea efectivă a Ardealului de Nord. Adică pentru nevoi 
româneşti, care nu se pot contesta nici în teza domnului 
procuror. 

Dar să nu se creadă că e vorba aci de un rezultat 
întâmplător, izvorât din afara voinţelor celor care au luptat ca 
să capete acest armament. 

Căci iată ce aflu în însemnările mele din şedinţa Consiliului 
de Miniştri din 6 septembrie 1941, adică numai cu două luni 
de la începutul războiului şi cu o lună şi jumătate înainte de 
căderea Odesei. Citez tot după notele mele, garantând sensul 
exact al celor spuse, căci în baza acestor note îmi 
transmiteam apoi ordinele. Curtea poate oricând să mă 
controleze cu stenogramele care s-au depus la Acuzatorul 
Public al fostului Tribunal al Poporului, din care unele s-au 
cerut şi adus aci. 

De altfel, dacă stilul este omul, nici aci nu este nevoie de 
altceva pentru a-l recunoaşte. 


„Armata. — Chestiunea cu armata. — Pantazi ia 
conducerea. — Din experienţă se impune reorganizarea 
armatei. — S-au dat instrucţii pentru o nouă reorganizare. — 


să impunem naţiei sacrificiile necesare pentru a rezolva 
chestiunea definitiv şi la Vest, pe calea armelor. Să se tacă şi 
să se muncească. — Timpul oportun e cheia Providenţei. — 
Tot materialul din plan s-a comandat. De la francezi s-a dat 
105 şi muniţie. — La fel din Iugoslavia...” 

„Vin lovituri pentru Brandt cu explozibil puternic. — S-au 
comandat din octombrie. — Să se comande materialul de 120 
- Finanţele să audă şi să dea banii.” 

Lucrul acesta am încercat să-l facem înţeles şi poporului 
român, ca prin oglindă, în ghicitură - cum zice Apostolul - 
atunci când, pe afişele prin care i s-a cerut contribuţia la 
împrumutul Reîntregirii, în faţa ostaşului din ultimul plan 
privind cu mâna pe armă într-o parte, se înfăţişa chipul unui 
al doilea ostaş, acesta cu faţa întoarsă spre Apus. În acelaşi 
timp, inscripţia de pe afiş - care avea să provoace o întrebare 
a Legaţiei nemţeşti - adăuga sibilin: „Vom mai avea nevoie 
de oştire!” 

Lămuream astfel, cum puteam, populaţiei româneşti, 
sensul contribuţiei sale, legate de cuvintele auzite în Consiliu. 

Şi aceasta nu a fost o afirmaţie de circumstanţă, pentru că 
- după cum am văzut - acesta era scopul netăgăduit al 
împrumutului, şi aceasta a fost şi destinaţia reală a armelor 
care s-au plătit cu el, după cum văzurăm. 

Cred că acest lucru răspunde complet - în ce mă priveşte - 
şi exemplului nefericit ales de domnul Procuror general 
pentru a-şi ilustra, în replică, teza greşită, măcar cu un singur 
fapt precis. Domnul procuror care a dat ordonanța de clasare 
a cunoscut aceste fapte. 

Lucrul acesta l-au bănuit şi nemţii, devreme ce, încă din 
aprilie 1941, când li s-a solicitat, prima oară, un credit de 
armament, aceştia şi-au manifestat reaua voinţă de a ni-l da, 
întrebându-ne în ce scop îl cerem. 

Acest lucru este atestat prin nota din 16 aprilie 1941, prin 
care am cerut ministrului meu să comunice conducerii 
statului convorbirea avută cu delegatul nostru în această 
chestiune, tocmai pentru că avea un cuprins politic, care 
depăşea sfera mea de atribuţii: 

„In ceea ce priveşte creditul pentru armament, domnul 
Răsmeriţă a comunicat că reprezentanţii economici ai 
delegaţiei germane au arătat că guvernul german e gata să 
discute acest credit; dar că totuşi au întrebat dacă 
contractarea lui n-ar constitui o greşeală din partea statului 

romani” 

„În concepţia lor, situaţia actuală, în care guvernul român a 
lichidat datoriile vechi, este particular de favorabilă pentru ca 
economia românească să poată contracta credite de investiţii 
productive, menite să favorizeze ridicarea şi dezvoltarea 
economică a României, în locul creditelor neproductive de 
armament” 

Şi mai departe: 

„D-l Răsmeriţă nu se poate împiedica să nu raporteze 
asupra impresiunei ce i s-a făcut simțită, că folosirea 
creditului pentru utilizarea economică ar fi mult mai bine 
văzută în Germania, pentru care rolul României în sistemul 
Axei ar fi mai clar acela de aprovizionare, decât acela de 
cooperaţiune militară” 

„In aceste împrejurări, înlăturind, fireşte, ideea că acest 
material ar fi comandat pentru a folosi României împotriva 
Germaniei, care, în lumina ultimei experienţe iugoslave, nu 
ar mai putea constitui o tentaţiune, nu se vede bine la ce ar 
putea folosi stalului român.” 

De altfel, lucrul li se spune clar şi nemților: în stenograma 
şedinţei din 25 iulie 1942 - pe aceasta am cunoscut-o, căci ni 
s-a trimis roneografiată -, ministrul de Externe arată că la 
sugestia ministrului german Luther, care oferise 
conducătorului României compensaţiuni în Răsărit, pentru ca 
să nu se mai revendice Ardealul de Nord, i s-a răspuns: 

„Aşezat de veacuri în Carpaţi, poporul român nu e un 
popor de stepă şi leagănul neamului nostru nu poate fi un 
obiect de schimb. Nici Mihai Antonescu, nici în trecut şi nici 
azi, şi nici Mareşalul n-au renunţat la Ardealul de Nord. 
Aceasta constituie o poziţie ireductibilă.” 

Lucrul acesta l-au simţit cred şi ostaşii căzuţi în război 
peste Nistru cu faţa la Răsărit. 

Ostaşii aceştia nu au fost nici ei străini, în sufletul lor, de 
năzuinţa unanimă a neamului lor către Ardeal. Şi dacă 
trupurile lor s-au risipit pe câmpiile Rusiei, sufletele lor erau 
îndreptate toate spre Ardeal (dacă ne e permis să parafrazăm 
o perioadă cunoscută, cea din 1917). 

Se vede aci care era substratul nevoilor de finanţare ale 
noului plan de dotare cu armament, care trebuia prefinanţat 
cu circa 18 luni înainte de a putea fi folosit; pentru ce intenţii 
se pregătea acest material şi ce înţeles exact avea — spre 
deosebire de armamentul folosit pe front şi neplătit 
— expresiunea, devenită de stil în rapoarte, de: „armament 
propriu”. 

Se vede, deci, că ceea ce afirmă depoziţiile martorilor 
generali Sănătescu, Mardare, Borcescu, Leonida despre 
folosirea acestui armament în războiul din Apus nu e un 
rezultat întâmplător al unei conjuncturi neaşteptate; ci 
împlinirea unei intenţii premeditate, urmărită cu sagacitate şi 
primejdie, încă de mult, care exclude astfel complicitatea 
celui care a făcut această finanţare, de la voinţa difuză a 
continuării războiului, în sensul susţinut de domnul Procuror 
general, care - după noi - nu se poate susţine nici în drept. ŞI 
aceasta - chiar dacă s-ar dovedi, ceea ce nu este cazul, de 
altfel - că, în cuvinte de circumstanţă, folosite spre a obţine 
acest armament, ori în formulele folosite în tratate spre a 
justifica nevoia lui, s-ar fi invocat motive străine de rostul lui 
adevărat. 

Şi aş dori ca Onorata Curte să nu uite că armamentul 
comandat se livra în 18 luni de la comandă şi, deci, tot 
armamentul livrat efectiv din aceste comenzi s-a făcut după 
1 ianuarie 1943. El intră deci în totalul indicat ca armament 
propriu, pe baza tabloului dedus din cifrele Institutului de 
Conjunctură expus mai sus. 

Şi aş mai dori ca Onorata Curte să mai reţină şi că armata 
care plecase în Răsărit fusese pusă - prin Convenţiile de Stat 
Major: Becker-Şteflea şi Hauffe-Tătăranu - în subzistenţa 
armatei germane, aşa încât să nu constituie o sarcină pentru 
ţară; iar armamentul ce i se livra pe front era trecut - cum 
am spus - într-un cont special, care nu intra în realitate în 
sarcina României, ci numai proordine şi era lichidabil la pace, 
în condiţii aleatorii. 

Rog să mă ierte Onorata Curte că insist atâta; dar domnii 
procurori generali ne-au făcut complici, o dată în bloc, pentru 

că am fost în guvern, ca astfel să presupună că am ajutat la 
voinţa continuării războiului, socotită a fi tot una cu hotărârea 
continuării lui, din articolul 2, alin. a. 

Şi ne-au mai făcut complici şi a doua oară, pe fiecare în 
parte, la acelaşi lucru şi pe unii încă şi la altceva: la 
permiterea intrării armatei germane în ţară; iar pe mine în 
special, pentru că prin faptele mele proprii de participare la 
convențiile economice cu Germania şi la aşa-zisa finanţare a 
armatei ei din ţară, aş fi contribuit şi militat la această 
permitere, fără a dovedi totuşi niciun fapt în sprijinul ei. 

Este deci pentru mine un lucru esenţial să arăt intenţia cu 
care am săvârşit aceste fapte, scopul în care le-am săvârşit 
eu şi care este intenţia clară în această privinţă, cu care mi- 
am unit voinţa proprie, spre a spulbera acuzaţia ce mi se 
aduce. 

De aceea cer scuze Onoratei Curți că insist atât. 

Mi se pare însă lucrul atât de evident şi cred într-atât în 
puterea veracităţii, încât nu înţeleg cum domnii procurori (cu 
toată obligaţia lor profesională de a acuza, şi cu toată 
subtilitatea cu care au ştiut să strecoare un venin atât de 
ucigător într-o pilulă atât de aurie) ar putea stărui în ce 
priveşte activitatea Ministerului de Finanţe în general şi a 
mea în special, în acuzaţiile domniilor lor, când facem dovada 
în fapt că, chiar dacă insidioasa şi atât de subtil primejdioasa 
domniilor lor teorie juridică ar fi adevărată, ea nu ne poate fi 
aplicată în fapt în cazul nostru. 

Care a fost contribuţia mea în concertul măsurilor care au 
dus la procurarea acestui armament şi la obţinerea acestor 
rezultate? 

Am  dovedit-o domnului procuror al Cabinetului XII 
Instrucție, care m-a instruit, prezentându-i o serie de 
rapoarte, în faţa cărora, covârşit, după ce le-a examinat cu 
atenţie mai multe zile, mi-a spus: „la-le înapoi, îmi ajunge 
unul singur!” 

Şi a păstrat numai dosarul Ş.N.G., cu privire la care 
acuzatorul public rostise, fără să cunoască realitatea, o 
acuzaţie precisă împotrivă-mi. 

Dar să evocăm câteva din aceste note: 

La 10 aprilie 1941, când izbucnise pentru întâia oară 
controversa între  subsecretarul de stat al Economiei 
Naţionale, Dimitriuc, şi şeful Diviziei Economice a Ministerului 
de Externe, Christu, asupra chestiunii dacă importurile de 
armament pot sau nu să fie un post favorabil în balanţa 
economică a României şi când conducătorul statului trimisese 
chestiunea Ministerului de Finanţe ca să cerceteze lucrurile şi 
să-i refere asupră-i, am scris într-o notă către ministrul meu: 

Chestiunea dacă importul de armament este ori nu 
avantajos pentru ţară este o chestiune de ordin politic, la 
care un organ tehnic nu poate răspunde cu „da” sau „ba”. 

Principial, armamentul nefiind nici bun de consum, nici de 
producţie, importul lui nu este economiceşte util (teza celor 
care afirmă acest lucru este deci adevărată tehniceşte). 

Răspunsul dacă importul de armament este sau nu util ţării 
atârnă însă de privirea lucrurilor în ansamblu, în care 
economicul nu se poate separa de politic. 

Teza contrară poate fi deci şi ea justă, în măsura în care 
posesiunea armamentului poate compensa politic 
dezavantajele economice ale posesiunii lui. Răspunsul 
atârnă, în acest caz, de întrebarea dacă armamentul importat 
constituie o nevoie proprie a statului român sau nu? 

Intrebare la care numai conducerea statului, care are toate 
elementele de apreciere, poate răspunde. (Citez din 
memorie.) 

Răspuns foarte clar, care delimitează perfect sfera fiecărei 
răspunderi. 

Cinci zile mai târziu, la 15 aprilie 1941, remiteam 
ministrului meu, spre a fi transmis conducerii statului, 
raportul delegatului ministerului nostru în tratativele 
economice cu Germania, citat mai sus, în care acesta relata 
întrevederea avută cu membrii economici ai Legaţiei 
germane, în legătură cu creditul de armament, pe care-l 
ceruse Ministerul Finanţelor, din Germania, spre a-şi degaja o 
parte din cheltuielile interne, de care am vorbit. 

Mai târziu, în noiembrie 1941, când negocierile pentru 

credit ajunseseră să facă sistem cu cererile de acoperire cu 
aur şi cu apărarea cursului leului faţă de urcarea cursului R. 
M., instrucţiunile emanate de la Ministerul Finanţelor, cu 
privire la clauzele financiare, atestă clar spiritul în care se 
duceau negocierile. 

Pe atunci, nemţii nu voiau să ne dea aur şi chiar Banca 
Naţională şi Preşedinţia Consiliului considerau pretenţia 
Ministerului de Finanţe de a-l avea ca o utopie şi s-ar fi 
mulţumit cu un bon de tezaur al Băncii Reichului. 

Germania, de partea ei, condiţiona acordarea creditului de 
înarmare de decontarea nelimitată de R..M. de către B.N.R,, 
ceea ce B.N.R. refuza, şi de revizuirea cursului R.M.în 
favoarea Germaniei. 

Instrucţiunile elaborate de mine, după lungi cercetări cu 
tehnicienii ministerului şi aprobate de ministrul meu, trimise 
delegaţiei noastre de la Berlin, care raporta asupra stadiului 
negocierilor, sunt categorice. (Găsim iarăşi: nota, aprobarea, 
instrucţiunile.) 

lată câteva din ele: 

Din instrucţiunile date ca răspuns la un raport al 
Subcomisiei Plăţilor din 21 noiembrie 1941, extragem: 

(Romanoleg) - 1. Cereţi aur: „... Cereţi acoperirea soldului 
existent şi, periodic, acelui nou cu mărfuri noi, aur şi devize 
libere”. 

2. Cereţi împrumutul şi refuzaţi decontarea nelimitată de 
R.M.La  B.N.R., cerută drept contravaloare: „... Cereţi 
împrumutul de 400 milioane R.M.pentru plăţile statului, după 
rezolvarea problemei acoperirii soldului, care aparţine B.N.R. 


Refuzaţi tragerea descoperită asupra B.N.R., pentru 
contravaloare”. 
3. Refuzaţi sporul cursului R. M.: „... Refuzaţi categoric 


scrisoarea asupra cursului mărcii, factor de nesiguranţă, care 
ar provoca reurcarea preţurilor interne. La insistenţă, 
ameninţaţi cu contrascrisoare, cerând reducerea cursului 
mărcii, cursul din târgul liber fiind 48 şi cereţi sprijin politic”. 

4. În ce priveşte Finanţarea armatei germane, ea se 
rezervă conducerii statului, cum s-a spus: „... întocmirea 

imposibilă înaintea stabilirii planului financiar cu Misiunea 
militară. Se urmăreşte, conform înţelegerii vicepreşedintelui 
la Berlin, o nouă comprimare importantă privind datele 
definitive aşteptate asupra reducerilor. — Determinarea 
plăţilor necesare trupelor germane întârzie. — Decontarea 
mărcilor în cliring, după comprimarea plăţilor pentru trupe şi 
a investiţiilor numai contra export suplimentar sau acoperire 
aur şi devize libere”. 

Şi, din alte instrucţiuni, trimise la 3 ianuarie 1942, extrag: 

„În imposibilitatea de a obţine aurul fără condiţii; sau cu 
condiţiune de răscumpărare potestativă - este necesar ca 
condiţia de răscumpărare să pună B.N.R. la adăpostul 
obligaţiei de a restitui aurul automat într-una din următoarele 
ipoteze...”. Şi, mai departe: 

„Se va refuza, în acest scop, orice formulă care leagă 
direct restituirea aurului de situaţia soldului sau care leagă 
restituirea aurului de situaţia acoperirii B.N.R. — şi se va cere 
o formulă în care răscumpărarea să joace numai în cazul: 

— în care aurul vândut nu ar mai fi de folos B.N.R. pentru 
sprijinirea puterii de cumpărare a monedei, sau 

— în cazul în care aurul vândut nu ar mai fi de folos B.N.R. 
pentru a înlătura efectele inflatorii rezultate din emisiunea 
făcută pentru nevoile armatei germane”. (Piesele se găsesc, 
cred, la dosarul generalului Stoenescu, la Secţia a IX-a, 
acuzat pe acest fapt.) 

Instrucţiuni de luptă şi de rezistenţă pe linia apărării 
marilor interese ale economiei româneşti, care nu se 
deosebesc prin nimic de acelea date în chestiunea Ş.N.G., 
care au motivat elogiile domnului procuror. 

Aceste instrucțiuni, note şi rapoarte, bazate pe 
nenumărate altele, executate cu migală de toate organele 
aflate în subordine, sub conducerea mea, arată cât se poate 
de clar că, în această privinţă, între Ministerul de Finanţe şi 
Banca Naţională nu era nicio deosebire de păreri, cu toate că 
ministerul era perfect orientat că cererea de aur pentru 
B.N.R. Miza, în fapt, pe o politică economică cu totul 
deosebită de aceea oficială afişată de conducerea statului, 

care aderase aparent la politica economică a unui regim care 
urmărea eliminarea aurului din mecanismul regulator al 
relaţiilor economice internaţionale şi înlocuirea lui cu un 
regim de cliringuri generalizate. 

Conştient, ca tehnician economist, că pretenţia de a obţine 
aur reprezenta o voinţă explicită de aderare la sistemul 
ţărilor cu schimburi libere, de îndată ce am fi scăpat de con- 
strângerile războiului, semnalam personal, la 10 aprilie 1941, 
acest lucru, într-un raport către ministrul meu şi, prin el, 
conducerii statului, pentru ca cei care aveau răspunderea 
lucrurilor să nu se înşele asupra consecinţelor cererilor lor: 

„Toată Banca Naţională continuă să gândească aur şi 
dolari, deşi noi suntem aliaţi Germaniei, care tinde spre 
etalonul marcă pentru Europa; pentru că tacit presupune că, 
după pace, tot economia anglo-americană va impune 
preţurile materiilor prime. 

Este desigur un punct de vedere ce se poate susţine, dar 
trebuie să ne dăm bine seama că el mizează în fond pe altă 
orientare decât aceea de astăzi a statului român.” 

De vreme ce semnalasem acest lucru şi mi se spusese de 
şefii mei: „Continuăm!”, aveam dreptul să conchid că cei 
răspunzători de conducerea politicii economice a României 
nu aderaseră decât aparent la noua ordine economică şi 
politică europeană şi că şi ei, în fond, manevrau cu dibăcie să 
păstreze ţării libertatea de acţiune pentru alte orizonturi. 

E aci un fir călăuzitor care lămureşte multe taine şi explică 
multe contradicții aparente între declaraţiile oficiale făcute 
pe faţă, în ochii aliatului, şi ordinele secrete primite de 
fiecare dintre noi, între patru ochi. 

Un fir care, privit de-aproape, ar lămuri poate şi taina 
angajării grosului armatelor româneşti în câmpiile Rusiei în 
vara anului 1942, dublată însă de ordinul secret de reducere 
a efectivelor lor la jumătate şi de dotarea şi instruirea în ţară, 
concomitent, a unui al doilea rând de efective, având 
misiunea să opereze în altă direcţie. 

lată de ce nu mi se poate aduce învinuirea că, în afara 
actelor mele tehnice, aş fi aderat şi aplicat cu intenţie altă 

politică decât aceea care avea să asigure ţării, la momentul 
oportun, ieşirea dintr-un impas în care nu eu o băgasem şi în 
care mi se părea că fusese angajată din greşeala altora. 

Există, Onorată Curte, printre stenogramele aduse în faţa 
Domniei voastre, stenograma unei şedinţe din 12 ianuarie 
1944, în care se poartă, între conducătorul statului şi şefii 
departamentelor economice, o discuţie dramatică asupra 
măsurilor de luat, care luminează mai bine decât orice 
spiritul şi intenţiile în care s-a desfăşurat toată activitatea 
departamentelor noastre economice. 

Aş ruga Onorata Curte s-o citească. 

Va vedea acolo că miniştrii mareşalului Antonescu nu au 
fost nişte simple „marionete”, cum zicea domnul Procuror 
general căci va vedea pe conducător făcându-le reproşuri că 
au refuzat să aducă bunurile din Transnistria în ţară: 

„V-aţi opus să aduceţi bunurile din Transnistria”, le zice el, 
la un moment dat. 

Şi, într-alt loc, vorbind de epoca în care se săvârşiseră 
relele din prima parte a războiului, el recunoaşte că: 

„Am cedat unor miniştri care s-au opus evacuării 
intelectualilor evrei din Cernăuţi”. 

Erau rezistenţe deci şi se poate uşor stabili unde. 

Dar, va vedea şi de ce, luptând din răsputeri să facă să 
triumfe soluţia cea mai folositoare pentru binele general, 
lămurind pe ministrul meu, specialist ori nespecialist, şi, prin 
el, pe conducător, asupra tuturor consecinţelor deciziunilor 
lui (de pildă, atunci când discută cu el dreptul de rechiziţie al 
străinilor pe teritoriul ţării) - ei ştiu să fie smeriţi şi modeşti în 
faţa greutăţii sarcinii de a primi în piept, pentru a apăra pe 
alţii, consecinţele unei stări de necesitate pe care n-au creat- 
o ei, dar căreia au fost însărcinaţi să-i facă faţă. 

Dacă faptul de a-şi fi asumat, în acest spirit, sarcina de a 
face faţă la nevoi constituie o complicitate culpabilă, atunci 
înţeleg să mi-o asum. 

Imi îngădui însă să amintesc Curţii o poveste pe care, 
ascultând-o, va judeca dacă poate face vină unor oameni 
care nu s-au sfiit să-şi pună obrazul şi să rişte feştelirea lui, 


84 


numai pentru a apăra pe alţii. 

Se zice că Sf. Nicolae şi Sf. Cassian, ieşind odată împreună 
de la slujbă, îmbrăcaţi în odăjdii sfinte, au aflat în faţa 
bisericii un biet om cu carul înnămolit în zloată, în mijlocul 
drumului, strigând după ajutor. Ştiindu-se îmbrăcat în straie 
de cinste, Sf. Cassian, ca să nu le mânjească, s-a sfiit şi a 
rămas pe marginea drumului. Îşi zicea că straiele lui sunt 
sfinţite şi că ar face păcat dacă şi le-ar necinsti. In schimb, Sf. 
Nicolae, mai inimos, numaicât şi-a sumes mânecile şi poalele 
şi, intrând în zloată până la genunchi, fără să-i pese dacă-şi 
va feşteli straiele, a pus vârtos umărul la căruţă, ajutând 
omului s-o urnească din mocirlă. 

Lumea care privea la ei se împărţise în păreri şi, privindu-i, 
grăia în fel şi chipuri. 

Unii - la fel cu domnul procuror - dădeau dreptate Sf. 
Cassian, care-şi păstrase hainele curate. 

Poporul însă, cel nevoiaş, care ştie ce preţuieşte şi cinstea 
obrazelor şi ajutorul săracului, sărbătoreşte pe Sf. Cassian cu 
sfială, o dată la patru ani, în ziua de 29 făurar, care cade 
numai în anii bisecți. Pe când pe Sf. Nicolae, cu toată hlamida 
lui terfelită, îl sărbătoreşte, cu mare evlavie şi cu cinste, la 
praznicul fiecărui an. 

Povestea mi se pare destul de vorbitoare, pentru a 
răspunde singură întrebării domnului procuror: Ce au căutat 
acuzaţii de azi în balta din care a venit să-i pescuiască 
năvodul argumentării sale, şi cum de au consimţit să li se 
teste-lească cinstea obrazului? 


Chestiunea soldului cliringului 


Vin acum la ultima chestiune: chestiunea soldului. 

Mi se reproşează anume că am păstrat Germania debitoare 
la B.N.R. cu circa 56 miliarde R. M., în soldul cliringului; atunci 
când noi ne îndatoram, în acelaşi timp, în Germania, pe cele 
două credite: cel economic, din 4 decembrie 1940, şi cele 
militare, din 1942, 1943 şi 1944, cu sume echivalente. (Vezi 
tabloul comparativ la dosarul Cabinetului de Instrucție.) 

Ce conchide domnul procuror, de aci? 

Că Germania a rămas descoperită faţă de România cu 
valoarea acestui sold? 

Că nu i-a dat marfă în schimb? 

Nu! 

Căci am arătat că aci este numai o aparenţă, pe care n-au 
putut-o susţine decât cei care nu ştiau că România a obţinut 
pe credit - adică fără plată - din Germania, mărfuri de 
valoare echivalentă. 

In fond, în valoare reciprocă, prestațiile sunt aproape 
echilibrate şi bilanţul creanţelor reciproce întocmit de B.N.R. 
în 1945 (anexat la Memoriu) arată o diferenţă neînsemnată, 
rezultată din incertitudinea câtorva posturi secundare. 

Am arătat însă că, în substanţă, România a importat bunuri 
pentru folos propriu cu 15 miliarde lei [la valoarea lui] 1938, 
mai mult decât a exportat. 

Ce atestă această situaţie? 

Că, prin jocul dibaci şi subtil al variațiilor reciproce ale 
valorilor schimbate, România a reuşit să importe substanţă în 
valoare de 100 milioane dolari mai mult decât a exportat şi 
să facă, în acelaşi timp, ca Germania să-i mai rămână şi 
datoare cu o mică diferenţă de valoare. Dovada am făcut-o, 
cercetând variaţia reciprocă a preţurilor, arătând că, în 
vreme ce preţurile româneşti au crescut în medie de trei ori, 
faţă cu 1938, cele germane au crescut, în sectoarele 
fundamentale, cu mai puţin de două ori. 

Ce ar fi voit, atunci, domnul procuror? 

Să folosim mărcile din cliring ca să stingem datoria pe 
credit şi să rămână bilanţul curat de amândouă părţile? 

Era uşor! 

Dar este ciudat că această pretenţie este tocmai ceea cea 
pretins d-l Clodius României, în timpul negocierilor din 
februarie 1944, la care noi ne-am opus. 

Am arătat, în prima mea depoziţie la Acuzatorul Public 
(aflată la dosarul generalului Stoenescu) şi motivele pentru 
care ne-am opus: 

1, Datoria României pe credit era o datorie la termen (pe 

şapte ani); pe când aceea a Germaniei în cliring era o datorie 
la vedere. Principiul Financiar fiind că: „Qui doit â terme, ne 
doit rien” - România putea oricând cere Germaniei 
acoperire, în această situaţie, fără ca Germania să poată cere 
contrariul. (De aci; refuzul propunerii Clodius.) 

Este adevărat că, în 1944, germanii au blocat soldul, spre a 
împiedica folosirea lui mai departe de B.N.R., în împrumuturi 
către stat, cum fusese până atunci. Dar această situaţie dura 
numai până la sfirşitul anului contractual, când datoria 
reapărea la vedere şi ne da dreptul să cerem acoperirea pe 
anul următor. 

2. Menţinerea unei datorii la vedere - aparent făcută în 
favoarea Germaniei, deşi ea fusese o dată acoperită cu 
Mărfuri pe credit de către ea - permitea însă B.N.R. (care era 
deosebită de stat, în această împărţire de roluri) să ceară 
germanilor acoperirea ei tehnică cu aur, refuzând altfel să-şi 
continue efortul. 

Este o distribuţie de valori care ne-a folosit mult în cursul 
acelor negocieri şi de pe urma căreia - cum am văzut - s-au 
obţinut 8% vagoane aur şi devize libere de la nemti, 
ajungându-se practic la dublarea stocului de aur al B.N.R. — 
de la 13⁄2 la 24⁄2 vagoane -, situaţie unică în lume, 
recunoscută ca atare şi de Consiliul Băncilor Reglementelor 
Internaţionale. 

In sfârşit, punerea faţă în faţă: a soldului cliringului, în care 
veneau să se concentreze toate operaţiunile pieţei, al căror 
control scăpa, prin acţiunea societăţilor germane, guvernului 
român, cu creditul, a cărui manevrare era exclusiv în mâna 
statului român, permitea acestuia din urmă ca, prin 
efectuarea comenzilor lui pe credit, să restabilească singur 
situaţia reciprocă a prestaţiilor, în cazul în care piaţa ar fi 
dezechilibrat-o. 

Cred deci că, şi sub acest raport, poziţia noastră este 
perfect clară! 

Situaţia, în fond echilibrată, a rămas cum este, pentru a 
lăsa în mâna ţării o armă care ar fi putut fi folosită încă în 


24 Cine datorează la termen nu datorează nimic (fr,). 

avantajul ei. 


B. Colaborarea la aşa-zisa finanţare a 
armatei germane şi rezultatele ei 


Trec acum la finanţarea armatei germane. 

Sub acest nume se înţeleg, de obicei, mai multe lucruri. 

Aşa-zisa finanţare a armatei germane cuprinde, în primul 
rând, un post de 100 millioane] lunar, pentru misiunea de 
instrucţie a armatei române. 

Acest post a fost hotărât să fie plătit, din octombrie 1940, 
de conducerea statului, care a dispus şi sporirea lui ulterioară 
la 239 mil[ioane] lunar, în 1943, când au sporit preţurile. 

El nu reprezintă o finanţare propriu-zisă a armatei 
germane, ci o finanţare a nevoilor de instrucţie ale armatei 
române. De aceea, această sumă a fost cuprinsă în bugetul 
armatei române şi s-a plătit prin creditul special, afectat 
cheltuielilor armatei române, ca orice cheltuială militară. 

Finanţarea armatei germane se referă însă la avansarea de 
sume (pentru cheltuieli) puse la dispoziţia armatei germane 
operative, mai întâi în trecere prin ţară, în 1940 şi 1941, apoi 
operând pe teritoriul ei, în vara anului 1941, alături de 
armata română; pe urmă iarăşi în trecere, în 1942 şi 1943, 
spre Est, şi, în sfârşit, iarăşi luptând pe teritoriul ţării, în anul 
1944. 

Această aşa-zisă a doua finanţare a trecut deci prin mai 
multe faze şi rolul Ministerului de Finanţe a variat, după cum 
se va vedea în fiecare caz. 

Voi expune deci amănunţit rolul acestui minister, ca şi rolul 
meu special în această chestiune. 

Din examinarea lucrurilor, se va vedea că rolul meu nu 
poate fi considerat în niciun fel ca un rol de finanţator al 
acestei armate, care să reprezinte vreo participare a mea la 
permiterea intrării ei în ţară, în sensul art. 1, alin. a. 

Date fiind scopurile, actele şi rezultatele actelor mele, 
acestea nu pot fi considerate nici ca acte de militare pentru 

hitlerism, nici ca acte de permitere a intrării armatei 
germane pe teritoriul ţării, condamnabile de art. 1, alin. a, şi 
nici măcar în sensul de militare personală, prin acte de 
execuţie, pentru pregătirea sau desăvârşirea permiterii 
intrării armatei germane pe teritoriul românesc, 
condamnabile de art. 1, alin. b, şi nici ca acte de contribuţie 
la pregătirea sau desăvârşirea acestei permiteri, în sensul 
cerut de art. 2, alin. a din Legea nr. 291, şi, în sfârşit, nici ca 
acte de complicitate la vreo hotărâre de declanşare sau 
continuare a războiului, în sensul art. 2, alin. a din Legea nr. 
312/1945, despre care, de altfel, domnii procurori afirmă că 
nici nu ar fi existat ca act distinct... 

Am arătat, în prima mea declaraţie, ca informator, la 
Acuzatorul Public, aflată în dosarul de judecată al ministrului 
meu, generalul Stoenescu, de ce pretind că nu a existat 
finanţarea propriu-zisă a armatei germane, decât poate o 
perioadă mică de timp, limitată la câteva luni, în 1941. 

Într-adevar, „finanţarea” implică avansuri descoperite din 
partea finanţatorului, în vreme ce, în cazul armatei germane, 
toate sumele, puse în lei la dispoziţia ei, au fost acoperite în 
realitate de către statul german, el însuşi. Acesta a furnizat 
României, în bunuri, contravaloarea tuturor sumelor în lei 
puse la dispoziţia armatei germane în ţară. 

Privite lucrurile în ansamblu, este deci inexact să afirmăm 
că armata germană a fost finanțată de România. 

Armata germană din România s-a finanţat de Germania. 

Ceea ce a făcut România a fost numai că, sub pretextul 
unei finanţări aparente a armatei germane, ea a reuşit să-şi 
finanţeze nevoile ei proprii - după cum se va vedea -, reuşind 
însă, pe deasupra, ca (la adăpostul acestei aparenţe de 
finanţare a unor nevoi germane, judicios întreţinută) să 
obţină de la nemți acoperirea cu aur a efortului făcut de 
B.N.R., repet, numai aparent în favoarea Germaniei, dar care 
în realitate era făcut pentru acoperirea nevoilor proprii, 
româneşti. 

Acesta este adevărul! 

să lămurim: 

Am spus că finanţarea armatei germane a trecut prin mai 
multe faze, corespunzând, oarecum, în general, fiecărui 
ministeriat sub care am lucrat. 

Voi deosebi deci: 

1. O primă fază, corespunzând ministeriatului Stoenescu; 

2. O a doua fază, corespunzând sfârşitului ministeriatului 
Stoenescu şi începutului ministeriatului Neagu; 

3. O a treia fază, corespunzând sfârşitului ministeriatului 
Neagu şi ministeriatului Netta. 

Cea dintâi fază cuprinde ea însăşi mai multe perioade: 

a)perioada trecerii armatelor germane prin ţară, în 
primăvara lui 1941; 

b) perioada operaţiunilor pe teritoriul românesc, în vara 
anului 1941, şi 

c) perioada trecerii operaţiilor în afara teritoriului, în 1942. 

Această a treia perioadă a ministeriatului Stoenescu se 
continuă în fapt şi sub ministeriatul Neagu, constituind a 
doua fază, care durează până în momentul refluxului armatei 
germane în retragere din Rusia, la începutul lui 1944, când 
începe ultima fază, care caracterizează îndeosebi 
ministeriatul domnului Gheron Netta. 

În ce a constat aşa-zisa finanțare? 

Cum s-a făcut? 

Care a fost rolul Ministerului de Finanțe? 

Care a fost rolul meu personal în ea? 

Scopul ei, mijloacele ce s-au folosit şi rezultatele obţinute? 


Faza | 
a) Perioada anterioară venirii la guvern 


În prima perioadă a ministeriatului Stoenescu, Ministerul 
Finanţelor este cu totul străin de această finanţare. Ea s-a 
făcut prin C. A. F. A, de către B.N.R., pe baza unor convenţii 
semnate la 17.1.1941, deci înainte de venirea noastră la 
minister. Ea angrenează instituţii care - în afară de Casa 
Colectoare - nu erau sub conducerea Ministerului de Finanţe, 
în ce priveşte activitatea lor. 

La ce folosea şi cum se făcea această finanţare? 

O constatare importantă, mai întâi; la data intrării noastre 
în minister, armata germană operativă se găsea deja pe 
teritoriul României. 

Din documentul produs de Secţia Operaţiunilor din M. St. 
M. (adresa nr. 700 693, aflată la fila 13 a dosarului Mircea 
Cancicov, de la Acuzatorul Public, conexat), se constată că 
până la 21 februarie 1941 intraseră deja în ţară nu numai 
cele două divizii iniţiale de instrucţie - instalate în regiunile 
Buzău şi Timişoara; dar mai intraseră (mai întâi în trecere 
spre miazăzi şi apoi în reconcentrare) un întreg repertoriu de 
mari unităţi germane, denumite, poate ironic (ca aluzie la 
instabilitatea politică a României faţă de Germania), cu nume 
de operă comică: „Bajazzo |” şi „Bajazzo Il”, „Rigoletto” 
(aluzie poate la aria La donna e mobile), „Pagliacci” etc, etc, 
pentru a ajunge, gradat, la denumiri cu semnificaţii mai 
apropiate de funcțiunea salvatoare pe care probabil că le-o 
atribuiau nemții faţă de noi, acestor mari unităţi: 
„Tannhăuser”, „Lohengrin” şi „Parsifal”. 

Aceste unităţi, deja intrate în România când am intrat noi 
în minister, trebuiau să-şi satisfacă diferitele lor nevoi, ca: 
transporturi pe C.F.R. şi pe ape, comunicări telefonice şi 
telegrafice, plăţi de aprovizionări în curs de transport etc. 

Într-un prim moment, anterior venirii noastre la guvern, 
aceste unităţi (intrate în ţară, fără ca o convenţie specială să 
fi asigurat în prealabil modul lor de finanţare) foloseau căile 
ferate, drumurile, telegraful, porturile etc. În baza unor 
convenţii speciale încheiate cu autoritățile româneşti 
respective, prin care acestea se angajaseră să le presteze 
serviciile necesare, fără să prevadă în chip expres şi 
mijloacele de plată ale acestor servicii de către germani. 

lar pentru nevoile de aprovizionare, aceste M. U. germane 
începuseră să folosească R. K. K. S. - bonul de credit german 
-, pregătit de statul german spre a-l folosi ca mijloc de 
finanţare în statele ocupate şi deja folosit de ei în Franţa, 
Belgia, Olanda şi Norvegia. 

Acesta era un bon de autofinanţare, adică o chitanţă cu 

putere de circulaţie forţată impusă de ocupant, care - după 
practica finanţelor de război - urma să fie retrasă la pace, pe 
seama învinsului. Era, în fond, o varietate a fostului bilet al 
Băncii Generale pus în circulaţie de nemti în 1916, pe care 
ne-au silit să-l retragem prin pacea de la Bucureşti din 1918. 

Pus pe nepregătite în faţa acestei situaţii, ministrul de 
Finanţe predecesor, sesizat de C.A.FA., intervine în 
decembrie 1940, în virtutea prerogativelor sale de apărare şi 
control al regimului circulaţiei monetare din România, şi, 
arătând că România nu este un stat ocupat şi că dubla 
circulaţie monetară o prejudiciază, cere conducerii statului să 
pretindă germanilor să retragă imediat, pe contul lor, aceste 
bonuri de credite emise de ei (R. K. K. S.) şi să nu mai emită 
altele.” 

Această intervenţie determină, pentru prima oară, nevoia 
de a se preciza normele de finanţare a armatei germane 
aflate pe teritoriul românesc. 

Şi, într-adevăr, Ministerul Economiei Naţionale încheie, la 
17 ianuarie 1941, prima convenţie - de care am vorbit -, pe 
care noi o găsim deja încheiată, la venirea noastră la guvern. 

Prin această convenţie: 

1. Nemţii se obligă să retragă, imediat, R. K. K. S. emise în 
România, plătind detentorilor lor lei, şi să plătească în viitor 
toate bunurile şi serviciile primite în ţară numai cu moneda 
naţională a ţării româneşti. 

2. Ca să-şi procure aceşti lei, ei încheie o convenţie cu 
C.A.F.A., prin care se angajează să pună la dispoziţia acestei 
Case diferite valori acceptate de ea; fie creanţe străine 
asupra statului român, fie alte bunuri, în schimbul cărora C. 
A. F. A varsă la B.N.R., în conturile armatei germane, lei - 
pentru contravaloarea bunurilor primite. Aceşti lei se plătesc, 
la rândul lor, la C.A.F.A. de către cei care au nevoie şi obţin 
bunurile sau creanţele primite de la germani. 

3. B.N.R. consimte numai un credit iniţial de demaraj, 
reînnoibil, pentru a face posibilă operaţia, credit acoperit mai 
târziu. 

În acest sistem, deci, C. A F. A şi B.N.R. nu finanţează, ci 

pun numai la dispoziţie nemților, în ţară, leii cu care se 
plătesc valorile efectiv prestate de către ei C. AF. A şi 
predate de această Casă achizitorilor lor, cu plată. 

Din aceşti lei, procuraţi de nemți pe această cale, cea mai 
mare parte serveşte la plata serviciilor făcute de autorităţile 
româneşti, în virtutea convențiilor de care am vorbit. 

Ele se fac printr-un cont special destinat autorităţii 
româneşti. 

Alte sume se pun la dispoziţie, în acelaşi fel, în conturile 
Comandamentului Trupelor de Uscat, Intendenţei şi Aviației 
germane (1 059, 1 061, 1 080 etc.) - a se vedea tablourile C. 
A F. A, depuse la dosarul instrucției. 

Toate aceste sume, cu excepţia creditului de demaraj, sunt 
efectiv acoperite imediat, nu de România, ci de germani; 
românii făcând efectiv numai oficiul de centralizare şi 
distribuire a leilor procuraţi prin plata valorilor cedate de 
către nemți la C.AF. A 

Pentru a înţelege această situaţie, pe care noi, repet, am 
găsit-o în fiinţă, trebuie să amintim că, în acel moment, spre 
deosebire de ceea ce s-a petrecut mai târziu, România era 
debitoare în cliring faţă de Germania, adică Germania furniza 
curent României, în cliring, bunuri mai multe decât primea, 
rămânând astfel, în favoarea ei, un sold pe care aceasta 
înţelegea să-l folosească pe această cale în plăţi de bunuri 
consumate pe loc şi de servicii făcute trupelor lor de către 
autorităţile române. 

Care era rolul Ministerului de Finanţe în acest timp? 

Rolul său era exclusiv acela de supraveghere şi control al 
efectelor sistemului existent asupra regimului monetar şi 
economic (aşa cum cere Legea Ministerului de Finanţe). 

In această calitate, singurul lui amestec fusese, înainte de 
venirea noastră la guvern, acela de control al acoperirilor 
date de către nemți la C.A.F.A. 


b) Perioada întâi a ministeriatului Stoenescu 


După venirea noastră la guvern, s-a mai adăugat un rol, 

izvorât din funcțiunea Ministerului de Finanţe, de controlor al 
echilibrului bugetar al regiilor care făceau servicii efective 
nemților în virtutea convențiilor anterioare (C.F.R., P.T.T., P. 
C. A. etc.) - cum am văzut -, regii ale căror deficite rezultate 
din efectuarea neplătită a serviciilor prestate la nemți s-ar fi 
răsfrânt asupra echilibrului bugetar al statului, în care se 
centralizează excedentele şi deficitele tuturor regiilor. 

În această calitate, şi numai în ea, Ministerul de Finanţe a 
intervenit la B.N.R. în această perioadă. Nu cu scopul de a se 
da nemților sume de bani descoperit. Ci cu scopul ca, din 
stimele de lei adunate în conturile nemţeşti la C. A F. A, drept 
contravaloare a bunurilor cedate de ei acestei Case, să se 
plătească regiilor româneşti toate drepturile ce li se 
cuveneau, spre a nu rămâne deficitare. 

În afara acestor intervenţii (ca B.N.R. să plătească, din 
banii  cuveniţi nemților, serviciile făcute autorităților 
româneşti ale căror bugete depindeau de el) - Ministerul de 
Finanţe nu a dat nicio dispoziţiune directă de finanţare a 
armatei germane până la război, şi chiar din aceste 
intervenţii, niciuna nu am dat-o, vreodată, eu. 

Astfel, pe o cerere a nemților către Ministerul Finanţelor, 
făcută în primăvara anului 1941, prin care aceştia solicită 
ministerului să intervină în legătură cu această finanţare, 
ministrul meu a pus rezoluţia: „Germanii să discute cu 
B.N.R.!”, refuzând astfel orice intervenţie directă. 

Este deci absurd să se afirme că, prin vreun act al meu de 
finanţare a armatei germane, am permis, în vreun fel, 
intrarea armatei germane, cum cere art. 1, alin. a - pe baza 
căruia sunt dat în judecată -, sau că eu aş fi contribuit, sau aş 
fi putut contribui în vreun fel, la permiterea intrării armatei 
germane în ţară, în această perioadă; ori măcar la pregătirea 
acestei intrări sau chiar la desăvârşirea ei militantă, cum cere 
art. 1, alin. b, pe care - repet - nu sunt totuşi acuzat. 

Este deci imposibil ca măcar un act personal al meu să 
poată fi socotit o condiţie determinantă a hotărârii 
mareşalului Antonescu de a declara sau continua războiul, 
sub cuvânt că aş fi finanţat armata germană, într-o vreme în 

care ea se finanța singură. 

Toate intervenţiile Ministerului de Finanţe din acel timp 
sunt - cum văzurăm - intervenţii în favoarea autorităţilor 
româneşti, posterioare intrării armatei germane în ţară şi 
permiterii acestei intrări. Sunt intervenţii făcute pentru plata 
unor servicii prestate acestei armate cu mult înainte de a se 
fi dispus plata lor şi care servicii erau de mult efectuate la 
data când se ceruse această plată a lor, de minister. 

În sfârşit, această plată se cerea şi ea pe baza unor 
convenţii încheiate de alte autorităţi decât de Ministerul de 
Finanţe şi tot anterior venirii noastre la guvern (a mea şi a 
generalului Stoenescu). 

lar motivul acestor intervenţii ale Ministerului de Finanţe 
nu era desăvârşirea permiterii intrării armatelor germane pe 
teritoriul ţării - deja desăvârşită la acea dată; ci numai 
evitarea consecinţelor defavorabile asupra ţării ale acestei 
prezenţe a trupelor străine - într-un sector aflat efectiv sub 
controlul şi răspunderea ministerului nostru, şi anume: 
evitarea dezechilibrului bugetar al regiilor autonome ale 
statului, ale căror bugete depindeau - cum am văzut -, prin 
jocul excedentelor şi deficitelor lor, de Ministerul de Finanţe. 
Lucrul e cât se poate de clar. 

În afară de aceste intervenţii de control, ministerul nu a 
avut niciun amestec direct în darea dispoziţiunilor de plată, 
din această primă fază. 

El a avut însă un alt rol, situat, acesta, în afara 
mecanismului de plăţi, care a consistat din examinarea 
funcţionării mecanismului însuşi şi din semnalarea către 
conducerea statului a neplăcerilor pe care această examinare 
a funcţionării sistemului le descoperea pentru economia şi 
finanţele României. 

O serie de note atestă - cum vorn vedea mai jos - aceste 
intervenţii de alt gen. 

În aprilie 1941, situaţia cliringului româno-german 
răsturnându-se în favoarea României şi soldul nostru 
începând să fie creditor, Ministerul Finanţelor a semnalat 
Preşedinţiei situaţia, recomandând mijloacele prin care s-ar 

putea evita creşterea acestui spor în viitor. El a imaginat 
diferite mijloace de lichidare a soldului prin plăţi triunghiulare 
de creanţe, în terţe state, cu reducerea cursului mărcii - de la 
60 la 55 lei -, în scop de a încuraja pe debitori să-şi lichideze 
astfel datoriile externe. 

Ministerul a mai conceput diferite alte mijloace, folositoare 
ţării, pentru lichidarea soldului; cum a fost răscumpărarea, la 
cursuri foarte joase, a tuturor rentelor româneşti din 
Germania. Aceste rente reprezentau relicvatul sumelor cu 
care s-a făcut, între 1880 şi 1914, înzestrarea tehnică a 
României şi au fost răscumpărate cu mai puţin de o cincime 
din valoarea lor actuală, cu mai puţin de 2,5 miliarde lei. Este 
un act de liberare economică de sub tutela Germaniei, făcut 
în aceste împrejurări. 

Unele din aceste mijloace au eşuat, nemţii refuzând să 
acorde, de pildă, debitorilor români garanţiile cerute de 
Ministerul de Finanţe, de pildă clauza de „portefort” (adică de 
garanţie subsidiară) pentru debitorii care şi-ar fi lichidat 
datoriile în terţe state, faţă de eventualele contestaţii ale 
validității lichidării. 

Peste tot, deci, aceeaşi grijă exclusivă a ministerului de 
interesele româneşti - şi numai de ele. 

Mai mult decât atât, în aprilie 1941, germanii, cerând să se 
facă lucrări suplimentare de apărare antiaeriană a batalurilor 
societăţilor petroliere, împotriva unor eventuale atacuri 
aeriene englezeşti - în valoare de 700 milioane lei -, 
Ministerul de Finanţe a pretins şi a obţinut ca aceste lucrări, 
făcute de societăţile petroliere româneşti, să fie plătite în 
întregime, efectiv, de către nemți, întrucât aceste lucrări erau 
cerute de ei, deşi protecţia era făcută, deopotrivă, în 
interesul lor şi al societăţilor petroliere. 

In sfârşit, pentru a se obţine mijloacele necesare finanţării, 
acordul încheiat la 29 mai 1941 de Ministerul Economiei 
Naţionale, cu aprobarea conducerii statului, a prevăzut 
sporirea plafonului cu care cliringul putea rămâne momentan 
descoperit în cursul duratei anuale a acordului de plăţi; dar 
cu obligaţia debitorului de a-l acoperi până la sfârşitul anului 

contractual, de la 50 la 100 milioane R.M.(Vom reveni asupra 
acestui punct.) 

Cu acest sistem s-a ajuns cu finanţarea armatei germane 
până după 23 iunie 1941, când se termină această primă 
fază a finanţării ei, în acest fel. 


Faza a Il-a 
Perioada ministeriatelor Stoenescu şi Neagu 


După începerea războiului, necesitatea de a împiedica 
jafurile şi rechiziţiile armatei germane pe teritoriul ţării 
determină conducerea statului să introducă, în fapt, o nouă 
formă de finanţare a nevoilor acesteia, şi anume: 
conducătorul statului ordonă, începând de la sfârşitul lunii 
iunie, decontarea directă de R.M.de către B.N.R., contra lei 
vărsaţi în conturile armatei germane. 

În acest sistem, în loc ca împuternicitul economic german 
să mai depună la C.A.F.A. valori direct utilizabile în ţară, pe 
care aceasta să le cedeze în ţară contra lei, pe care să-i verse 
apoi în conturile armatei germane la B.N.R., împuternicitul 
armatei germane trage un cec în R.M.Asupra Casei Germane 
de Compensaţie (Deutsche Verrechnungskasse), pe care-l 
depune la C.A.F.A. - C.A.FA. îl transmite B.N.R. ca pe 
orişicare altă valoare, creditându-se această bancă cu 
valoarea acestor mărci, în conturile Casei Germane de 
Compensaţii. B.N.R. nu mai aşteaptă, însă ca cumpărătorii 
români de mărfuri germane să-i solicite mărcile, pentru a 
plăti cu ele în Germania importurile lor, primind de la aceşti 
importatori leii pe care ulterior să-i pună la dispoziţia 
germanilor, ca până acum; ci B.N.R. emite direct leii, 
punându-i acestora în cont în ţară şi rămânând creditoare de 
R.M.la Casa Germană de Compensaţie. (A se vedea primele 
trei planşe din graficele depuse la dosar, prin care se 
ilustrează acest mod de finanţare.) 

Este, cum vedem, o extindere, peste plafonul de 100 
milioane convenit prin acordul din 29 mai 1941, a sistemului 
de a emite lei prin decontare descoperită de R. M., fără 

plafon. 

Nu este nici aceasta propriu-zis o finanţare descoperită a 
germanilor, căci aceştia, cedând R.M.către  B.N.R., îi 
furnizează acesteia contravaloarea leilor pe care-i primeşte 
de la ea. Dar, cum B.N.R. nu foloseşte îndată aceste mărci, 
ea se găseşte în situaţia de a fi făcut o emisiune de lei, 
momentan descoperită, în sensul statutelor ei, care nu-i 
permit să emită nelimitat lei pe devize străine, ci numai cu 
acoperire în aur ori devize liber convertibile în aur, în 
proporţia statutară de minimum 25% din valoarea emisiunii. 

Cedând necesităţii, B.N.R. — a cărei acoperire statutară 
avea în acel moment marginea necesară - face aceste 
emisiuni, onorând ordinele conducerii statului, în cursul 
lunilor iulie-septembrie. Din acestea, o parte se transmit 
direct şi o parte prin Ministerul Finanţelor. 

Dar cum mărcile nu se absorb uşor de către importatori, cu 
toate înlesnirile acordate prin decontingentarea importurilor 
germane (deoarece nemţii lucrează prin reprezentanţi, cu 
credite acordate de Casele germane, credite care-i scutesc 
pe aceşti reprezentanţi de obligaţia de a depune lei la B.N.R. 
Pentru a obţine pe ei mărci cu care să-şi plătească 
importurile) - emisiunea B.N.R. Incepe să crească, cu dublul 
efect inflator: economic, al sporirii leilor de pe piaţă (care, 
neaflând marfă importată în schimb, face să urce preţurile), 
şi inflator tehnic (prin faptul că emisiunea fiind făcută contra 
mărci, B.N.R. Este ameninţată să vadă scăzându-i acoperirea 
statutară sub procentul legal de 25%). 

Ca culme, germanii, avizaţi, pretind ca B.N.R. să considere 
R.M.din acoperirea ei, ca deviză forte, în legătură cu sistemul 
proiectat de ei al schimburilor triunghiulare europene 
lichidabile în R. M., şi cer, în acelaşi sens, revizuirea cursului 
R.M.faţă de leu. 

În această fază, Ministerul de Finanţe începe să intervină 
activ în legătură cu finanţarea armatei germane, spre ao 
frâna. Într-adevăr, finanţarea astfel făcută de B.N.R. vine, pe 
de o parte, în concurenţă cu nevoile proprii ale Tezaurului de 
a recurge la Institutul de Emisiune pentru acoperirea nevoilor 

sale; iar, pe de altă parte, această finanţare ameninţă să 
producă pe piaţa monetară efecte inflatorii, a căror evitare 
cade în atribuţiile. Ministerului de Finanţe. lar aceste efecte 
ameninţă să atragă, din partea germană, pretenţia revizuirii 
cursului R.M.faţă de leu. 

Intervenţiile ministerului au deci triplul scop: 

Pe de o parte, să limiteze, dacă nu poate să oprească cu 
totul, cererile germane de decontare, supunându-le unui 
program dinainte propus conducerii statului şi controlului 
organelor româneşti. 

lar pe de altă parte, să facă să se ia măsuri pentru ca 
efortul făcut de B.N.R. pentru nemți să fie acoperit: în primul 
rând pentru ţară, cu marfă importată, în valoare egală cu cea 
consumată de nemți în interior, cu ajutorul leilor decontaţi, şi, 
în al doilea rând, pentru restabilirea poziţiei statutare a 
B.N.R., în sensul că efortul de emisiune făcut de ea să-i fie 
acoperit tehnic prin resorbirea soldului de R.M.de către 
importatori, fie prin acoperirea Băncii, în proporţie statutară, 
de către nemti, cu aur sau cu devize libere. 

În sfârşit, el urmăreşte să înlăture efectul disparităţii 
preţurilor şi revizuirea cursului mărcii, întemeiată pe ele. 

1. În acest scop, Ministerul de Finanţe a propus, începând 
încă din primăvară, când se ceruse şi se obținuse de nemti 
sporirea plafonului de decontare de mărci descoperit de la 50 
la 100 milioane R. M., o serie de măsuri concurente, 
destinate să absoarbă emisiunea făcută pentru nemti şi s-o 
transforme în emisiune făcută pentru nevoile noastre proprii, 
limitând, în acelaşi timp, cererile nemţeşti şi mijloacele lor de 
achiziţie pe piaţă. (Vide supra.) 

a)Pentru a limita cumpărăturile făcute pe piaţă de armata 
germană, Ministerul de Finanţe a intervenit mai întâi pe lângă 
conducerea statului pentru a se lua măsuri în vederea 
interzicerii cumpărăturilor directe ale germanilor, 
introducându-se prezentarea obligatorie a cărţii de identitate 
româneşti pentru orice cumpărătură superioară unui anumit 
cuantum; iar pe de altă parte, pentru a se impune ca toate 
cumpărăturile armatei germane din ţară să fie făcute sub 

controlul Intendenţei Armatei Române şi să fie socotite ca 
exporturi, adică să fie decontate din contingentele de export 
acordate Germaniei în virtutea acordurilor economice - ceea 
ce s-a şi obţinut. 

b)ln acelaşi timp, ministerul cere ca toate cererile 
Germaniei să fie concentrate într-un plan prealabil aprobat 
de autorităţile române şi pentru care nemţii să arate, mai 
dinainte, felul în care înţeleg să-l acopere. 

(A se vedea, în acest sens, notele Ministerului de Finanţe 
din august şi septembrie 1941, aflate la dosarul ministrului 
meu, generalul Stoenescu, judecat anul trecut la această 
secţie, acum la Secţia a VIII-a.) 

Realizarea acestor măsuri constituie principalul obiect de 
discuţie al negocierilor acordurilor de plăţi pe anii 1941/1942 
şi 1942/1943, încheiate în ianuarie 1942 şi ianuarie 1943, 
pentru perioadele octombrie-octombrie, ale fiecărui an. 

2. În acelaşi timp, ministerul cere de la nemți acoperiri 
Pentru efortul făcut. Şi anume, el cere: 

a)pentru stat, un credit special de înarmare şi înzestrare a 
instituţiilor de stat, deosebit de cel contractat la 4 decembrie 
1940; 

b) pentru B.N.R., acoperirea cu aur a soldului emisiunii 
descoperite făcute de B.N.R. (Vide notele citate mai sus, p. 
87.) 

3. Şi pentru că germanii întârzie în acordarea acestor 
cereri, având aprehensiuni să acorde, pe credit, armament 
livrabil în ţară, de care se tem că ar putea fi folosit contra lor, 
şi adoptând teoretic o poziţie făţiş ostilă regularii socotelilor 
internaţionale cu aur, Ministerul de Finanţe purcede, de acord 
cu B.N.R., la transformarea, pe nesimţite, a emisiunilor 
făcute pentru nevoile armatei germane în emisiuni făcute 
pentru nevoile statului român! 

Şi iată cum: 

În acelaşi timp în care cere germanilor furnituri noi pe 
credite şi aur pentru acoperirea statutară a emisiunilor de lei 
făcute de B.N.R. pentru ei, statul ia cu împrumut de la B.N.R. 
mărcile primite de la nemți, înlocuindu-le, în acoperirea 

băncii, cu bonuri de tezaur şi foloseşte, el, aceste mărci ca să 
cumpere cu ele bunuri de investiţie din Germania, pentru 
investiţiile instituţiunilor sale. 

În acest fel, finanţarea descoperită a armatei germane de 
către B.N.R. se transformă într-un împrumut în R.M.făcut de 
această bancă statului român. 

Acestea sunt cele două credite interne de mărci, primite de 
Ministerul Finanţelor de la B.N.R., şi anume: creditele de 
250 şi de 400 milioane R.M.împrumutate de stat de la B.N.R. 
în 1941 şi 1942. Situaţia lor e anexată memoriului depus de 
mine la procurorul Cabinetului XII Instrucție. 

Statul le-a folosit pentru plata diferitelor bunuri de 
investiţie necesare autorităților publice.  (Inzestrarea 
agriculturii, clinici medicale, drumuri, armament, C.F.R., 
P.T.T. etc.) 

Rezultatul concurent al acestor măsuri este că, în acelaşi 
timp în care Ministerul Finanţelor cere şi obţine de la nemți 
un credit nou de 600 milioane R.M.- sporit apoi la 900 
milioane R.M.(mai târziu la 1 050 milioane R. M.) - şi în vreme 
ce el obţine de la nemți mai întâi două, apoi trei şi pe urmă 
opt vagoane de aur şi devize, spre a acoperi emisiunea 
făcută pentru ei de  B.N.R., statul român consumă în 
realitate soldul cliringului pentru nevoile sale proprii, punând 
pe nemți, la sfârşitul anului 1943, în situaţia de a fi efectuat 
livrări de bunuri pentru peste 1/2 miliard R. M., mai mult 
decât am primit, şi de a fi acoperit, în acelaşi timp, tehniceşte 
o emisiune corespunzătoare unui sold creditor în cliring, 
făcută iniţial pentru ei, dar care - prin jocul concurent al celor 
trei pârghii ale sistemului - încetase să mai existe în realitate 
în favoarea lor. 

Emisiunea făcută iniţial pentru nemți, egală cu soldul 
creditor al cliringului B.N.R. faţă de Germania, era astfel 
transformată într-o emisiune făcută pentru nevoile proprii ale 
statului român; de vreme ce acest sold fusese o dată acoperit 
de nemți cu mărfuri livrate pe credit, extracliring; fără ca 
totuşi situaţia lor aparentă, de drept, de debitori ai cliringului 
să se schimbe. (A se vedea schema operaţiilor în graficele 

următoare depuse la dosar.) 

Această situaţie permitea ministerului să stăruie în cererile 
lui de acoperiri. 

Trec, fără să insist asupra caracterului dramatic al 
negocierilor, care, de două ori, aveau să ducă la tensiuni 
politice grave între guvernul român şi cel german, culminând 
unul cu demisia răsunătoare a unui ministru al Economiei 
Naţionale, speriat că nu ni se admit îndată cererile; celălalt, 
cu eliberarea din lagărul în care era deţinut a lui Horia Sima, 
ca ameninţare faţă de guvernul român, dacă nu-şi retrage 
pretenţiunile. 

Trec şi asupra caracterului pasionant al negocierilor, 
descrise de mine pe larg în memoriul înaintat procurorului 
anchetator, după cum trec şi asupra condiţiilor neobişnuite 
ale creditului, din care numai o jumătate trebuia rambursat 
efectiv în şapte ani, restul fiind lichidabil la pace, în condiţii 
aleatorii. 

Las la o parte condiţiile în care s-a obţinut dobândă la 
soldul rămas descoperit, atunci când acesta se epuizase în 
realitate, precum şi împrejurările în care - împotriva tuturor 
aşteptărilor - am izbutit să dobândim aurul, fără a accepta 
totuşi condiţia sine qua non cerută de nemți, a decontării 
nelimitate de R.M.de către B.N.R. 

Sunt acestea desigur pagini de istorie economică, care îşi 
vor găsi cândva istoriograful care să le pună în lumină, prin 
prisma acestui proces, şi tristeţea şi măreţia lor. 

Reţin numai atât. 

Că, în acelaşi timp în care Ministerul Finanţelor reuşea, 
începând din noiembrie 1941, să pună frâu cererilor germane 
de decontare descoperită şi să-i facă să plătească în lei toate 
arieratele datorate autorităţilor, el izbutea, din a doua 
jumătate a anului 1942, fiind încă ministru generalul 
Stoenescu (situație continuată apoi şi sub ministeriatul 
Neagu), să facă pe germani să acopere cu mărfuri germane 
toate sumele ce li se puseseră la dispoziţie în cliring, 
descoperit, în perioada verii 1941, transformând astfel 
finanţarea armatei germane într-o finanţare a nevoilor proprii 

şi obţinând, pe deasupra, de la nemți, acoperirea cu aura 
unui efort care, în realitate, în urma acestor acoperiri cu 
bunuri, nu mai era făcut pentru dânşii. 

Care a fost rolul meu în această bătălie economică? 

Acelaşi! 

N-am dat, în tot acest timp, direct, niciun ordin de 
finanţare a armatei nemţeşti. lar de transmis, nu s-au 
transmis, prin cabinetul meu, în această perioadă, decât trei. 
Toate, în lipsa ministrului şi cu ştirea lui (cum am văzut). Şi, 
din ele, niciunul în faza anterioara războiului. 

În schimb, prin decizii, note, rapoarte, discuţii cu miniştrii 
mei şi cu conducătorul statului (sub supravegherea lor) şi 
prin instrucţiuni aprobate de miniştri, dar adesea plecate de 
la mine la Cabinet, prin discuţii cu experţii germani trimişi să 
lămurească o situaţie care li se părea tot mai ciudată (şi 
actele prezentate de mine Cabinetului XII Instrucție o atestă 
orişicui) - sunt unul din cei care au iniţiat, studiat ori sprijinit 
realizarea optimă aproape a tuturor măsurilor luate în 
această bătălie. 

Am susţinut pe negociatori, am rezistat la contrapretenţii, 
am pledat contra celor sceptici şi, când negociatorul a venit 
de la Berlin, cu primele două vagoane de aur, în România, în 
ianuarie 1942, m-am dus să-l întâmpin personal, la gară, 
aşteptând o noapte întreagă, pe un frig de —20* C, sosirea 
trenului întroienit, care-l aducea împreună cu roadele luptei 
noastre. 

Evoc controversa mea cu dr. Blessing, expertul doctorului 
Schacht, care descoperise situaţia şi venea să ne ceară să 
suspendăm investiţiile proprii. 

Am argumentat atunci, contra lui - advocatus diaboli -, că 
finanţarea se făcuse în realitate pentru nevoi nemţeşti şi am 
reuşit să împiedic sistarea investiţiilor! Era în noiembrie 
1941! 

Este aci o pagină - repet - pe care mă mândresc că am 
trăit-o pentru ţara mea, care mă va face să mă ţin drept sub 
povara oricăror lanţuri cu care cineva şi-ar închipui că poate 
să-mi încovoiască mândria de a o fi trăit! 

Nu ştiu câte bătălii au câştigat românii în acest război 
pierdut. Dar ştiu că cei care au căzut departe pot fi 
încredinţaţi că interesele lor n-au fost trădate de cei rămaşi 
înapoi să le apere faţă de foştii aliaţi de ieri. 


Faza a lil -a 
a) Perioada ministeriatului Neagu 


Vin acum la ultima fază, caracteristică sfârşitului 
ministeriatului Neagu şi ministeriatului Netta. 

Aci, tabloul se răstoarnă dintr-o dată şi cerul se acoperă cu 
nori ameninţători. 

Refluxul armatelor germane învinse în Răsărit se abate pe 
pământul Moldovei, înlocuind perioada de acalmie a cererilor 
germane cu nevoi imperioase ce se cer împlinite: pe loc, sub 
ameninţarea revolverului şi, sus, sub ameninţarea ocupaţiunii 
ţării (stenogramele din 12 ianuarie şi 25 mai 1944). 

Încă înainte de a se produce acest reflux, nemţii s-au trezit 
şi au descoperit că au fost înşelaţi în aşteptările lor 
anterioare şi păcăliţi, acoperind cu aur un sold fictiv. 

Violenţi în manifestarea lor, ei încep negocierile din 
toamna anului 1943 sub auspicii foarte sumbre. 

Acordul anual, a cărui semnare întârzie din octombrie 1943 
până în februarie 1944, ameninţă să ne impună sarcini grele. 
Nemţii nu mai vor să audă de acoperirea soldului la B.N.R. şi 
nici de livrări de aur. Ei cer contingente de export mari, 
menite să acopere nu numai balanţa dreaptă; dar să facă ca 
România să le şi restituie tot ce au livrat în plus, anul trecut. 
Pretind chiar - ca şi domnul procuror! — ca soldul cliringului, 
tot, să fie folosit la stingerea creditelor date de ei şi B.N.R. să 
restituie aurul care i s-a dat degeaba. 

Moment dramatic, căci germanii îşi sprijină cererile pe 
ameninţări străvezii. Şi, ca culme, enervat, conducătorul 
statului rupe punţile de înţelegere, alungând din cabinetul 
său pe primul delegat german venit să-l amenințe cu 
ocuparea. 

Ministerul de Finanţe intervine atunci din nou şi, cu 
ingeniozitatea şi sagacitatea lui, ministrul de atunci salvează 
situaţia, concepând un nou sistem, care, aparent, va da 
satisfacţie nemților, dar în fond va permite României să 
continue a primi aur şi a primi şi armamentul pentru 
acoperirea planului de dotare, a cărui împlinire grăbită îl 
apasă, dată fiind precipitarea evenimentelor, care îl fac 
necesar. 

În această soluţie, perfect studiată: 

1.soldul nu se va mai compensa cu cliringul, cum cer 
nemţii; 

2.totuşi, soldul în cliring e blocat pentru minister, care nu 
mai poate împrumuta R.M. de la B.N.R., în cursul anului 
contractual; 

3.armamentul va continua să fie livrat pe credit, care este 
sporit de la 900 la 1 050 milioane R.M.; 

4. nevoile de finanţare ale armatei germane nu se vor mai 
acoperi de B.N.R., cu care nemţii nu mai vor să aibă de-a 
face; ci direct de Ministerul de Finanţe, care îi va deschide, în 
acest scop, un credit, în lei, egal cu creditul nou de 
armament convertit de ei ministerului. 

Credit contra credit deci. (Dar ministerul ia acest credit tot 
de la B.N.R., aşa că numai forma e schimbată.); 

5. furniturile armatei germane vor fi toate considerate ca 
exporturi în contingent; 

6. cliringul va funcţiona echilibrat, dar scăzându-se 
diferenţa exportată în plus de nemti anul precedent, 
repartizată pe toată perioada, aşa ca să reapară soldul la 
sfârşit; 

7. prestațiile se vor controla lunar, efectuându-se numai 
pe măsură ce se execută livrările; 

8. B.N.R. nui se va lua îndărăt aurul dat; dar nu va mai 
primi altul de la nemți (cel puţin în aparenţă). 

S-ar părea că toate avantajele acordurilor precedente sunt 
pierdute. 

Nu! O rază, în acest întuneric!; 

9. România, căreia i se refuză aurul pentru acoperirea 

soldului B.N.R., ca în trecut, găseşte o altă ieşire. 

Ea pretinde de la nemți, şi obţine, asigurarea unui tranzit 
de export spre ţările cu devize libere (Elveţia şi Suedia), 
tranzit pe care nemţii îl controlează, egal cu 25% din 
valoarea contingentelor acordate lor. 

Numai astfel, B.N.R. va fi în măsură să-şi efectueze efortul; 

10. dar, acest tranzit nemţii trebuie să se oblige să-l 
asigure, sub sancţiunea sistării livrărilor următoare ale 
cotelor din contingentele care li s-au acordat; 

11. germanii dobândesc, în schimb, o favoare, care este 
însă şi o obligaţie pentru ei. Aceea că, dacă nu vor, ori nu 
pot, să ne asigure tranzitul, ei au facultatea să preia ei cota 
de export spre ţările cu devize libere, plătind însă ei, cu 
devize libere, această cotă; 

12. spre a nu fi la discreţia lor, în acest caz, ei se obligă să 
cumpere această cotă, la preţurile cele mai bune obţinute de 
guvernul român în ţările cu devize libere, prin tratative 
directe. 

In acest fel, situaţia se restabileşte în favoarea economiei 
româneşti, prin efortul ingenios al Ministerului de Finanţe. 

Este adevărat că nemţii nu mai acordă niciun sold. Dar, 
practic, situaţia este aceeaşi. Şi acest lucru singur importă! 

Căci, spre a-şi obţine contingentele de export consimţite, 
ei trebuie ori să ne asigure tranzitul în ţările cu devize libere - 
pentru 25% din contingentul lor -, ori să plătească ei această 
cotă cu devize. 

Acoperirea statutară a B.N.R., pentru efortul făcut prin 
Ministerul Finanţelor în favoarea armatei germane, este iarăşi 
asigurată; cu toate că creditul în lei obţinut de stat de la 
B.N.R. pentru armata germană este deja acoperit o dată de 
nemți, prin livrări, egale pe credit, de armament, pentru 
nevoi proprii, româneşti. 


Acesta este acordul semnat în ultimul moment, cu o 
săptămână înainte ca refluxul nemților, după înfrângerea de 
la Uman, să creeze o situaţie nouă. 

O săptămână să fi întârziat semnarea lui, şi nemţii ar fi 

refuzat-o! 
b) Perioada ministeriatului Netta 


Am văzut că, potrivit acordului din 9 februarie 1944, 
germanii puteau achiziţiona bunuri în ţară, plătind cu lei 
proveniţi din trei conturi diferite: 

1. o dată, cu lei proveniţi din sumele puse la dispoziţia lor 
de Ministerul Finanţelor, din creditul de 18 miliarde acordat 
drept contraprestaţie românească la livrările germane de 
armament, efectuate în contul creditului echivalent consimţit 
de Germania, şi numai pe măsură ce Ministerul român al 
înzestrării asigură recepţionarea acestor livrări; 

2. a doua oară, cu lei aflaţi în contul de cliring, proveniţi 
din plăţile importatorilor români din Germania şi destinate 
plăţii exporturilor făcute în Germania, în contul 
contingentelor; 

3. atreia oară, nemţii puteau cumpăra cu leii proveniţi din 
decontarea de către B.N.R. a devizelor libere, pe care le-ar fi 
vărsat substituindu-se ca achizitori exporturilor în tranzit 
pentru valoarea a 25% din contingente spre ţările cu devize 
libere, conform prevederilor acordului. 

Este ceea ce ministrul Aprovizionării spunea, plastic, în 
declaraţiile evocate aci, că „nemţii sug din trei ţâţe”. 

Incepând din momentul refluxului trupelor germane în 
retragere spre ţară, germanii încep să se afle cu 
aprovizionarea trupelor lor din ţară într-un serios impas. 

Sumele prevăzute în acord pentru finanţarea armatei 
germane sunt cu totul insuficiente pentru aprovizionarea 
trupelor lor tot mai numeroase, aşa că germanii sunt nevoiţi 
să folosească, pentru aprovizionarea acestor trupe, o parte a 
produselor achiziţionate în vederea exportului în Germania. 

Mecanismul acestei treceri a aprovizionării armatei 
germane era relativ simplu, de vreme ce aprovizionările 
armatei germane se decontau în contul contingentelor de 
export prevăzute în acorduri. 

Pentru a înlesni aprovizionările pe teren, Ministerul de 

Finanţe, prevăzător, instituise, încă din vreme, de acord cu 
conducerea statului, un nou sistem de achiziţie, cu plata în 
bonuri puse la dispoziţia armatei germane prin ofiţeri români 
de intendenţă, detaşaţi pe lângă marile unităţi nemţeşti. 

Aceste bonuri se centralizau de către aceşti ofiţeri de 
intendenţă români, trecându-se în contul exporturilor din 
contingentele consimţite Germaniei prin acord. 

Bonurile se decontau statului român de nemți, pe valoarea 
lor întreagă, în vreme ce statul român lichida pe detentori, 
treptat, fără ca nemţii să beneficieze astfel de înlesnirile de 
credit asigurate pe această cale statului român. 

În acest fel, nemţii ajung să epuizeze repede toate 
disponibilităţile lor din primele două conturi. 

În schimb, ei nu asiguraseră încă tranzitul spre ţările cu 
devize libere al cotei de 25% şi nici nu preluaseră această 
cotă asupra lor, lăsând  B.N.R., sub acest raport, în 
deficiență. 

Aplicarea acordului din 9 februarie 1944 se găseşte astfel 
în impas. Pe de o parte, nemţii pretind sporirea 
contingentelor necesare armatei lor. Pe de altă parte, 
Ministerul Economiei Naţionale şi B.N.R. Pretind executarea 
prevederilor acordului privitoare la tranzitul, garantat de 
nemti, către ţările cu devize libere. 

În sfirşit, Ministerul Aprovizionării refuză să asigure 
simultan şi o creştere a contingentelor afectate armatei 
germane şi o acoperire a cotei necesare exportului spre ţările 
cu devize libere. 

Acordul din 9 februarie este ameninţat de a nu mai putea fi 
executat. 

Ca culme, sub presiunea nevoii, trupele germane, aflate pe 
teritoriu, încep să jefuiască. 

Pentru a face faţă situaţiei, subsecretarii de stat ai 
Economiei Naţionale, Aprovizionării şi Finanţelor - care se 
întâlnesc azi aci, pe banca acuzării - se întrunesc într-o 
conferinţă la Ministerul de Finanţe, la începutul lunii mai 
1944, întocmind o notă comună, prin care propun, ca singură 
soluţie pentru finanţarea aprovizionării suplimentare a 

armatei germane, ca Germania să preia, asupra ei, cota de 
25% exportabilă spre ţările cu devize libere, al căror tranzit 
se angajase să-l asigure, depunând ea însăşi aceste devize 
libere, conform prevederilor acordului. 

Ministrul de Finanţe admite soluţia şi - cu toate protestările 
vehemente ale germanilor, care se plâng că România le cere 
să plătească cu aur aprovizionarea unor armate care luptă 
să-i apere teritoriul - izbuteşte să o impună conducerii 
statului, care - la rândul său - o impune germanilor. 

Constrânşi de situaţie, germanii încep să verse regulat în 
Elveţia aur, în contul statului român, pentru plata produselor 
astfel achiziţionate. 

In acelaşi timp, Ministerul Finanţelor dispune centralizarea 
- prin organele Ministerului de Interne - a tuturor 
prădăciunilor şi rechiziţiilor abuzive făcute de germani, 
computându-le, de asemeni, în sarcina contingentelor de 
export consimţite Germaniei, prin acord. 

Această soluţie ingenioasă, care face pe nemți să 
plătească cu aur aprovizionarea suplimentară a trupelor lor 
care luptă pe teritoriul românesc şi care restabileşte, cu toată 
gravitatea situaţiei, posibilitatea ţării de a primi, pentru 
exportul său, aur, într-o ţară neutră, a fost considerată, prin 
absurd, de actul de acuzare ca o învinuire în sarcina 
ministrului de Finanţe Netta, că ar fi acordat nemților 
contingente suplimentare; uitându-se că acestea aveau drept 
contraparte o cantitate suplimentară de aur şi devize libere 
primite de statul român şi că aceste livrări, pretinse 
suplimentare, nu erau în realitate contingente suplimentare, 
ci numai cota de 25% în devize libere, al cărei tranzit se 
angajaseră să-l asigure, prin acord, pusă în sarcina nemților, 
contra acestor devize, printr-o măiastră interpretare, în 
favoarea României, a clauzelor acordului din 9 februarie 
1944, 

Ultima depunere de aur, în Elveţia, confirmată de B.N.R., 
a avut loc în preziua datei de 23 august 1944. 

Rolul Ministerului de Finanţe, în această perioadă, constă 
deci din controlul executării acordului de la 9 februarie 1944 

şi din găsirea unei soluţii ingenioase, care să permită 
aplicarea acestuia în avantajul României, într-un moment de 
blocare aparentă a conturilor lui, când se putea strica totul. 

Acesta este ultimul act al finanţării armatei germane, cel 
mai dureros resimţit de conducerea politică a acelei ţări, a 
cărei nemulţumire s-a manifestat şi în ultima întrevedere a ei 
cu conducătorul statului român, la începutul lui august 1944. 

Dacă Onorata Curte vrea să-şi dea seama de împrejurările 
în care a avut loc ultimul act al dramei, ea poate să se refere 
la discuţiile dramatice ale şedinţei din 12 ianuarie 1944 a 
Consiliului de Miniştri, când se discută sistemul bonurilor de 
plată; sau la discuţiile din şedinţa din 25 mai 1944, când 
conducerea statului pune în vedere Consiliului ameninţarea 
cu ocupaţia la care este expusă, dacă nu se ajunge grabnic la 
o soluţie. 

Ocupaţie care - dacă s-ar fi realizat - ar fi dispărut orice 
posibilitate a întoarcerii de la 23 august. 1944! 


Este aceasta o activitate de aservire? 


Este un act de militare pentru hitlerism? 

Este un act de contribuţie la pregătirea sau desăvârşirea 
permiterii intrării armatei germane pe teritoriul ţării? 

Este un act de complicitate la hotărârea de a continua 
războiul? 


NU! 


Este o activitate curat românească, de apărare exclusivă a 
intereselor ţării, într-un sector limitat, faţă de aliaţii ei 
ocazionali de ieri - făcută cu grija de a menaja ţării maximum 
de avantaje, fără a pierde însă din vedere esenţialul, care 
constă din asigurarea cu orice preţ a condiţiilor menite să 
permită ţării ieşirea din conflict la timpul potrivit. 

Dacă cei care au colaborat la obţinerea strălucitelor 
rezultate arătate ar fi sabotat activitatea lor, crede Onorata 
Curte că faptul lor ar fi putut aduce ţării evitarea unui 

dezastru sau o pagubă mai mică, de cât a adus fără voia lor? 
NICIDECUM! 


El ar fi dus numai la ocuparea ţării de germani, ocupare 
sub ameninţarea căreia am lucrat necontenit şi pe care ţara 
a evitat-o totuşi, cu toată îndrăzneala cu care făptaşii acestor 
negocieri şi finanţări au arătat-o în pretenţiile lor: datorită 
felului în care au ştiut să-şi strecoare aceste pretenţii, 
împletindu-le cu interesele de moment ale adversarului, spre 
a face totuşi să triumfe scopurile proprii ale ţării lor. 

Suntem totuşi datori să spunem aci, cu toată umilinţa, că 
avem sentimentul că toate rezultatele strălucite pe care le- 
am obţinut nu se datoresc numai râvnei şi priceperii şi nici 
numai ingeniozităţii noastre, a celor care am dat şi câştigat 
această bătălie economică, atât cât se datoresc felului în 
care a fost preţuită jertfa celor căzuţi pe câmpul celeilalte 
bătălii. 

Ceea ce ţinem să evidenţiem aci este numai faptul că noi, 
cei care am apărat acasă, faţă cu fostul aliat de ieri, 
interesele economice ale celor căzuţi departe, nu am înşelat 
nădejdea lor şi am luptat şi noi lupta noastră, cu succes 
pentru ţara noastră. 

Şi dacă noi am avut, în cele ce am încercat aci, izbânda, pe 
care ei nu au avut-o, noi ştim că le-o datorăm totuşi pe a 
noastră întâi lor, şi, de aceea, departe de a ne făli cu ce am 
făcut faţă de dânşii, înţelegem numai să le dăm aci 
socoteală. 

lartă-ne Curtea, dacă - folosind prilejul judecății ei - 
înţelegem să ne facem această datorie! 


C. Încadrarea specială în prevederile art. 1, 
alin. a şi 2, alin. a din Legea nr. 31211945 


Onorată Curte, 
Poate fi considerată activitatea mea în cadrul conventiilor 

economice, sau în legătură cu finanţarea armatei germane, 
ca un act de militare pentru hitlerism sau ca un act de 
militare pentru pregătirea sau desăvârşirea actului de 
permitere a intrării armatei germane pe teritoriul ţării, ca o 
contribuţie a mea la această permitere prin acte propriij ori 
ca un act de complicitate la hotărârea de a continua războiul? 


NU! 


Militarea,  Onorată Curte, după dicţionar, înseamnă 
activitate luptătoare. Acţiune dusă în contra unor potrivnici, 
pentru a face să triumfe anumite scopuri şi valori categoric 
implicate în acţiune. Militarea este un act de făptuire unit cu 
afirmaţia indiscutabilă a unui scop. 

Un militant poate întreprinde şi o activitate clandestină. 
Dar, în clandestinitatea actului militant subzistă afirmaţia 
făţişă a scopului. Poate exista deci o activitate clandestină a 
unui militant. Nu poate însă să existe militare clandestină. 
Tocmai pentru că actul de militare implică existenta unei 
afirmaţii categorice a unui scop pentru care militezi. 

Când se pretinde, deci, că cineva militează într-un anumit 
scop, pentru a se dovedi că el militează într-un anumit sens, 
nu ajunge să constaţi că făptuieşte într-un sens anumit din 
întâmplare, sau că făptuieşte într-un sens, dar în alt scop 
decât cel pentru care făptuieşte, ori se pretinde că 
făptuieşte. Trebuie să dovedeşti că lupta ce se dă, se dă 
pentru un anume scop şi nu pentru altceva. Numai cel care-şi 
însuşeşte scopul poate fi socotit militant; ci nu cel care 
contribuie, întâmplător, la realizarea unui lucru, după 
principiul rezultatelor. 

Imi amintesc de o împrejurare care lămureşte foarte 
limpede acest fapt: acum vreo 17 ani, la Fundaţia „Carol I”, o 
asociaţie din care făceam parte organizase, într-un ciclu 
consacrat marilor personalităţi contemporane, un simpozion 
despre Lenin”. 

Se ştie ce este un asemenea simpozion! O teză este 

înfăţişată auditoriului, nu dogmatic, de un singur vorbitor, ci 
privită din mai multe perspective, fiecare prezentată, cu 
argumentele respective, de către alt vorbitor. Auditoriul 
ascultă şi trage singur concluziile. Este o formă de educaţie 
democratică, folosită mai ales în Occident, a cărei 
aclimatizare se încerca atunci la noi. 

Unul înfăţişa, în această dezbatere, pe Lenin, aşa cum îl 
vedea burghezia; altul, aşa cum îl vedea social-democraţia; 
altul, aşa cum îl vedea ţărănismul; altul, aşa cum îl vedea 
fascismul. 

Imi revenise mie sarcina - ca sociolog - să deschid 
dezbaterea, înfăţişând tema discuţiei înseşi: teza leninistă. 

Apăruseră mai multe cărţi, în Apus, despre istoria vieţii lui 
Lenin şi, de curând, cartea lui Stalin: Problemele /leninismului, 
azi atât de cunoscută, se tipărise în nemţeşte în colecţia 
„Marx-Engels”, 

Imi revenise sarcina, grea pe atunci, să înfăţişez, pentru 
întâia oară într-o dezbatere publică la Fundaţia „Carol I”, 
istoria vieţii unui om şi esenţa unei doctrine, a cărei 
prezentare era, pe atunci mai ales, un lucru clandestin. 
(Organizatorii au şi avut atunci de-a face cu autorităţile şi cu 
presa de dreapta.) 

Incercasem, însă să-mi fac datoria de luminare a 
publicului, expunându-i obiectiv, „împotriva propagandei 
interesate, a calomniei şi a prostiei”, cum s-a petrecut unul 
din faptele cele mai însemnate ale istoriei contemporane şi 
care erau intenţiile exacte, după propriile lor mărturisiri, ale 
celor care l-au făcut. Nu ştiu cât am reuşit, dar astea îmi erau 
intenţiile. 

Ei bine, la sfârşitul acelei discuţiuni, îmi amintesc că s-a 
ridicat din sală actualul ministru de Justiţie, domnul 
Pătrăşcanu, pe atunci simplu militant al partidului comunist, 
şi a cerut să vorbească şi dânsul. 

| s-a dat acest cuvânt. 

Şi-mi amintesc că şi-a început pledoaria pentru Lenin, 
zicând: 

Prezentarea obiectivă a tezei leniniste şi înfăţişarea istoriei 

lui, oricât de corect făcută, nu-i tot una cu actul de militare 
pentru leninism, pe care nu-l poate face decât acela care şi-a 
însuşit scopurile lui. Ci nu acel care - pentru alte motive, fie 
ele chiar intenţia onorabilă de a lămuri publicul asupra unor 
adevăruri - se află adus a le expune şi a le apăra împotriva 
altei teze. De aceea - continuă Domnia sa - este locul unei 
apărări a lui Lenin în faţa tezelor ce prezintă, nu în 
perspectiva altui scop, fie el chiar adevărul, ci în perspectiva 
scopurilor lui, pe care nu o poate face decât un militant, 
adică un luptător care a aderat făţiş şi categoric la scopurile 
leninismului. 

Şi a făcut apoi această înfăţişare pasionată, militantă, a 
tezei sale! 

Am amintit această întâmplare, nu atât pentru pitorescul ei 
- văzut acum din depărtarea aproape a unui sfert de veac -, 
cât pentru a evidenția necesitatea cu care adeziunea 
explicită la un sistem de scopuri este cerută de actul de 
militare. Chiar când el ar fi clandestin! 

Nu poate fi socotit act de militare, un act în care mai multe 
voințe se întâlnesc, având fiecare alt obiect, în săvârşirea 
aceloraşi fapte. 

Tot aşa cum nu există nici complicitate dacă nu există 
conivenţă frauduloasă, adică unitatea de voinţă pentru 
săvârşirea infracţiunii, chiar dacă există acte materiale de 
coparticipare la săvârşirea unui delict. 

Etica cunoaşte fenomenul, astăzi clasic, al „eterogoniei” 
sau al „politelismului” - actul în care două voințe converg sub 
raportul mijloacelor materiale de execuţie, dar diverg sub 
raportul scopurilor urmărite. Întâlnirea în folosirea aceloraşi 
mijloace, în diversitatea desăvârşită de scopuri. 

Cum s-ar putea confunda cu o coincidenţă de scopuri şi de 
finalităţi ceva care nu este decât o întovărăşire de moment în 
săvârşirea aceloraşi acte şi în folosirea aceloraşi mijloace 
determinate de nevoi cu totul deosebite? Cine ar putea 
confunda „Unirea în cuget şi simţiri” cu „întovărăşirea cu 
diavolul ca să treci puntea”? La fel, cine ar putea învinui de 
complicitate la furtul săvârşit de un pompier în timpul 


114 


stingerii unui incendiu, pe cineva care i-ar fi ţinut scara, 
ajutându-l astfel să se urce să stingă focul? 

Nu, Onorată Curte! 

Săvârşirea de acte materiale nu ajunge aci! 

Ceea ce ar trebui dovedit, pentru a se putea afirma că 
există militare sau complicitate, este existenţa unei intenţii 
indiscutabile şi luptătoare în cazul militării, în vederea 
realizării scopurilor hitlerismului. — pentru ca actul să fie 
socotit militant! 

Discernământul intenţiei fiecăruia, în această situaţie, este 
desigur o sarcină subtilă, Onorată Curte, dar este o povară 
vrednică de maiestatea suverană a Justiţiei. Ea este de 
domeniul acelei verite morale - adevăr moral - de care 
vorbesc francezii, care ţâşneşte cu veracitate din masa 
tuturor documentelor, care, în domeniul negocierilor (unde, 
vorba poetului, limba a fost dată omului tocmai spre a-şi 
ascunde mai bine gândul şi unde plăteşti deseori cu un 
compliment o renunțare de principiu), trebuie totdeauna să 
învăluie intenţiile adevărate sub voalul perspectivelor care 
pot face ideile acceptabile. 

Acest adevăr moral există, în cazul nostru, netăgăduit! 

El izvorăşte nu numai din convergenţa tuturor eforturilor, 
nu către asigurarea tuturor mijloacelor în vederea continuării 
războiului; ci către apărarea ţării de către aliat, ca şi către 
asigurarea libertăţii de acţiune politică şi economică a ţării şi 
chiar de pregătire (făţişă între noi, clandestină faţă de alţii) a 
ieșirii noastre din război. 

Ea se vădeşte din conivenţa, care nu are nevoie să fie 
mărturisită, dar care ţâşneşte totuşi din fiecare act prin care 
unul zice: „dă-mi” şi altul: „n-am” - în intenţia de a apăra 
interesele ţării faţă de aliatul de ieri, ca şi cum ar fi fost 
adversar, care era chiar adversar în aceste discuţii. 

Dovadă că coincidenţa întâmplătoare de, acţiune cu 
adversarul este numai o întâlnire nevolnică de mijloace, ci nu 
o întâlnire voită de scopuri. 

Am împletit dinadins, aci, tot ce se leagă de intenţie şi de 
scopuri în actul de voinţă, atât în ce priveşte militarea, cât şi 

în ce priveşte complicitatea, cu toate că elementul de 
afirmare categorică a scopului este necesar în militare, pe 
când în complicitate poate lipsi, cu condiţia să existe totuşi 
dovada lui netăgăduită. 

Le-am împletit, spre a nu obosi Curtea, repetându-le în 
fiecare caz, convins că ea va face uşor această despletire, 
repetând cele spuse aci pentru fiecare cap de acuzare. 

Le-am mai împletit şi pentru că s-a căutat dovada militării 
şi complicităţii, nu în acte făţişe de militare, ci deosebit de 
acestea, şi chiar împotriva lor, în acte de execuţie. Este logic 
ca, în acest caz, să se caute, în legătură cu flecare fapt 
imputat, dacă el cuprinde, măcar implicit, intenţia 
incriminată, sau dacă, dimpotrivă, chiar atunci când ar putea 
fi presupusă aparent, faptele se găsesc justificate explicit în 
alte perspective. 

Ce sunt toate lămuririle date în fiecare caz, aşa cum reies 
din acte, asupra urmărilor posibile ale fiecărei măsuri 
propuse de mine, în perspectiva intereselor pur româneşti şi 
în opoziţie cu cele germane, chiar atunci când acţiunile 
converg, decât grija de a nu se confunda o învoială făcută de 
nevoie asupra mijloacelor, cu o coincidenţă esenţială de 
finalităţi? 

De ce, cu prilejul unor lucrări de colaborare în construirea 
aeriană defensivă, subsecretarul de la Finanţe propune, 
împreună cu cel de la Aer, să se numere nemţii din ţară şi cei 
de pe aerodroame? 

De ce cere aur, arătând că sensul acestei măsuri este să 
obţinem emanciparea economică la pace, din sistemul pe 
care-l exclude? 

De ce propune verificarea preţurilor reciproce în prestațiile 
de petrol şi armament? 

De ce se opune decontării nelimitate sau urcării cursului 
mărcii? 

De ce arată că armamentul este bun folositor în raport cu 
scopul la care este folosit, generând astfel deosebirea, care a 
devenit apoi de stil, între armamentul folosit pe front şi cel 
„propriu”? 


116 


De ce spune ministrului său să nu vorbească prea tare, 
când acesta cere ca mobilizarea să se facă numai în interior? 

De ce cere limitarea cumpărăturilor armatei nemţeşti prin 
Intendenţa Română? 

Şi de ce - în şedinţa din 12 ianuarie 1944 -, după cea 
propus plata cu bonuri în loc de bani, spune că în acest fel 
populaţia (care nu cunoaşte bonul, dar banii da) va şti mai 
bine să se apere? 

Toate acestea nu spun nimic? 

Nu sare în ochi scopul comun al acestor măsuri, de a 
deosebi clar interesul propriu, atunci când se demască scopul 
deosebit al adversarului? 

Domnul procuror a vorbit elogios, în rechizitoriu, de cazul 
Ş.N.G. — pe care l-a cunoscut. 

A fost oare altul cazul în cursul tuturor acestor negocieri şi 
activităţi pe care ulterior mi le-a pus în sarcină, după ce 
domnul procuror al Cabinetului XII, care le examinase pe 
toate cu fapte proprii, le-a înlăturat ca posibilităţi de 
acuzaţie? 

Fost-a altul cazul Malaxa-H.G.W., unde eu am redactat 
primul proiect al minutei încheierii Consiliului, prin care 
acesta a respins - la fel ca la Ş.N.G. — convenţia ce se 
încheiase întâi de Preşedinţie? 

Fost-a altul cazul acţiunilor Societăţii Naţionale de Gaz 
Metan, scoase din patrimoniul Societăţii Malaxa şi trecute 
Statului, la stăruința mea, ca să nu intre în patrimoniul 
SoCietăţii Mixte Româno-Germane, care închiria Societatea 
Malaxa? 

Şi câte altele, şi altele! 

Şi toate cazurile în care am lucrat nu au fost la fel? 

De ce, atunci, aceste acte de execuţie să nu fie 
interpretate la fel şi să se tragă, din ansamblul unei activităţi, 
o încadrare care se spulberă la analiza intenţiilor şi 
realizărilor fiecărui caz în parte? 

lată de ce insist atât şi cer ca, dacă - în urma acestei noi 
forme a acuzării - Onorata Curte ar înţelege să reţină, din 
activitatea mea, vreun fapt precis încadrabil în textele 

menţionate, să-l articuleze lămurit şi să-mi permită să repet, 
în faţa ei, probele făcute la Cabinetul de Instrucție, pe care 
[lipsă pg 126-127 din scan pdf] 


Legea nu pedepseşte, în definitiv, voința de a 
continua războiul, ci numai actul competent de 
hotărâre. 

Precizarea adusă de Legea nr. 291 este, de asemeni, 
clară, aici?€. 

Adevărul este unul singur, şi el a fost dovedit! 

Hotărârea de a declara şi continua războiul s-a luat de 
singurul care avea acest drept: mareşalul Antonescu. 

La luarea acestor hotărâri nu s-a consultat cu nimeni, nu a 
cerut nimănui să-l ajute, în afară, poate, a ministrului de 
Externe, cum este firesc! Bănuiesc că nici cu ministrul său de 
Război din momentul declarării nu s-a consultat, deoarece nu 
l-am văzut acuzat. Lucru confirmat, de altfel, prin însăşi 
declaraţia fostului ministru de Externe, pe care am arătat-o. 

În ce priveşte continuarea războiului, se constată din 
declaraţia lui Mihai Antonescu, din 1942, că angajarea 
grosului armatelor române în Rusia, care a fost interpretată 
de unii ca o hotărâre a continuării războiului, dar care nu e 
nici ea decât un act militar de continuare, s-a făcut tot de 
Mareşal singur, în cadrul unor acorduri de Stat Major - chiar 
şi fără consultarea ministrului său de Externe, care a şi 
protestat făţiş împotriva acestei situaţii (nu ştiu cu câtă 
îndreptăţire reală). 

Şi nu numai fără consultarea, dar chiar împotriva părerii 
şefului său de Stat Major, scos din armată pentru aceasta, 
după cum s-a arătat aci. 

Cu atât mai mult s-a făcut fără consultarea miniştrilor 
ceilalţi, şi mai puţin a subsecretarilor de stat. 

Simpla citire a discuţiei din stenograma aflată la dosar, cu 
privire la finanţarea armatei române după cucerirea Odesei, 
discuţie în care ministrul de Finanţe se vădeşte în completă 


26 Pasajul început cu alineatul „Pe lângă toate «ceste conside-raţiuni...” 
până la „... de asemeni, clară, aici” nu a fost citit în instanţă. 

ignoranță a intenţiilor conducerii statului, ba chiar se plânge 
de asta; precum şi lectura rapoartelor din acea vreme (nota 
răspuns contra memoriului Blessing), în care ministrul de 
Finanţe expunea situaţia finanţelor statului, într-un moment 
în care socotea războiul sfârşit, confirmă acelaşi lucru. 

La acestea se adaugă dovada trasă din faptul că trecerea 
armatei române operative de peste Nistru în subzistenţa 
germană - aşa ca aprovizionarea ei să nu mai constituie o 
sarcină a finanţelor publice româneşti - s-a făcut prin 
convenţii militare de Stat Major (Becker-Şteflea şi Hauffe- 
Tătăranu). 

Ele dovedesc că Ministerul Finanţelor a rămas cu totul în 
afară de pregătirea şi de săvârşirea luării unei asemenea 
hotărâri. lar măsurile luate cu privire la situaţia monetară şi 
la administrarea financiară a regiunilor ocupate s-au făcut 
direct de conducerea statului, contra părerilor ministrului de 
Finanţe, care s-a opus la schimbarea rublelor, ca şi la 
investiţiile şi prelevările făcute acolo. (O dovadă avem tot în 
stenograma şedinţei din 12 ianuarie 1944, unde se 
reproşează acest lucru, în discuţie, reprezentanţilor acestui 
minister.) 

Aceştia au arătat, la timp - prin rapoarte dezvoltate. —, că 
acea administraţie nu se putea face decât după regulile 
războiului şi în perspectiva situaţiei de a fi obligaţi de a da 
seama de acea administraţie, la pace - ceea ce presupunea, 
de pe atunci, cel puţin ipotetic, preocuparea de a face faţă 
unui sfârşit defavorabil al războiului, a cărui presupunere a 
fost, de asemeni, reproşată conducătorilor acestui minister. 
(Vezi şi stenograma şedinţei delegaţiei economice din 
primăvara lui 1944, în care li se obiectează că vorbesc de 
„Ccatastrofă”, în legătură cu jafurile trupelor nemţeşti în 
retragere.) 

Acuzaţia de complicitate la hotărârea continuării războiului 
adusă conducătorilor Ministerului de Finanţe nu poate fi deci 
susţinută, în nicio ipoteză juridică. 

lar în ce priveşte momentul ieşirii din război din 1944, s-a 
făcut dovada că hotărârea ieşirii din război fusese prevăzută 

încă din 1942, luându-se chiar măsuri de execuţie 
diplomatică şi militară; din care unele cunoscute Ministerului 
de Finanţe şi la care am participat. (Depoziţia generalului 
Mardare şi a lui Tomoroveanu, privitoare la întrunirea din 
aprilie 1944 la Marele Stat Major.) 

S-a mai făcut dovada că ieşirea aceasta din război nu a 
fost posibilă efectiv înainte de 23 august 1944 (depoziţia 
generalului Leonida). 

Şi am mai făcut dovada, în sfârşit, că, în consfătuirea din 
23 august 1944, de la Snagov, în care s-a pretins - tot fără să 
se fi făcut dovada - că s-ar fi hotărât continuarea războiului, 
personal nu am asistat (depoziţia colonelului Davidescu). 

In aceste condițiuni, cred că şi acuzaţia de complicitate la 
hotărârea continuării trebuie respinsă categoric, pentru lipsa 
elementului esenţial al intenţiei şi pentru lipsa de dovadă. 

Aşa cum trebuie respinsă şi acuzaţia de permitere a intrării 
armatei germane de către mine, atât pentru lipsa militării 
mele pentru hitlerism, înainte de 6 septembrie 1940 
(dovedită pe larg în prima parte), a lipsei răspunderii politice 
efective (dovedită de maestrul avocat Anibal Teodorescu 
pentru subsecretarii de stat), a neputinței de a fi permis eu 
săvârşirea unui act petrecut anterior venirii mele la guvern 
(adresa M. St. M., fila 13, dosar Cancicov), şi pe care 
nefinanţarea nu l-ar fi putut împiedica, chiar dacă s-ar fi 
dovedit că aş fi făcut-o eu; dar şi mai puţin când se 
dovedeşte că n-am făcut-o! 

Colaborarea mea la convențiile în legătură cu ea, având alt 
obiect (şi anume, exclusiv, apărarea intereselor româneşti de 
relele mai mari pe care le-ar fi cauzat ţării prezenţa acestei 
armate, prezenţă care nu depindea de finanţarea română şi 
care nu ar fi fost împiedicată să intre în lipsa acestei 
finanţări, cum s-a văzut) - încadrarea activităţii mele de 
subsecretar de stat în art.1, alin.a din Legea nr.312/1945 
este imposibilă, cum este imposibilă şi încadrarea ei în art.1, 
alin.b din aceeaşi lege, precum şi în art.2, alin. a din Legea 
nr. 291/1947, pentru lipsa aceloraşi elemente. 

In aceste condițiuni, se vede că argumentarea 

Secţiei a VIll-a, care incerca să tragă din participarea 
ministrului de Finanţe şi a mea la finanțarea armatei 
germane în perioada anterioară războiului, un 
argument spre a dovedi militarea mea pentru hitlerism, 
în sensul art. 1, alin. A, sau măcar contribuția mea 
militantă, la pregătirea sau desăvârşitea permiterii 
intrării acestei armate germane pe teritoriul tării - 
intrare care, la rândul ei, ar fi pus pe conducătorul 
statului în situatia de a declara războiul - este 
inadmisibilă. 

A pretinde altceva ar constitui o gravă denaturare a 
faptelor, când e dovedit că nu am dat, personal, 
niciodată niciun ordin de finanțare şi nici nu am 
transmis vreunul în perioada antebelică, şi când, chiar 
ordinele date de minister, în acest timp, în legătură cu 
această pretinsă finanţare, nu sunt ordine de finanțare 
propriu-zisă, ci numai ordine de repartiție către 
autorităţile româneşti a unor sume deja aflate la 
dispoziția armatei germane, în virtutea unor convenții 
semnate anterior venirii noastre la guvern şi pentru 
plata către autoritățile româneşti a unor servicii deja 
efectuate în momentul când se dădeau aceste ordine, 
în virtutea unor convenţii încheiate cu acele autorități, 
tot înaintea venirii noastre la guvern - şi fără 
consultarea Ministerului de Finanţe. 

Tot atât de puțin admisibilă este afirmaţia Secţiei a 
V/ll-a că textul art. 1, alin. A nu ar cere, ca element 
constitutiv, răspunderea politică, pentru că alte texte 
ale Legii nr. 312 ar pedepsi alte infracțiuni, în care nu 
se cere această răspundere. 

Acest lucru nu este admisibil logiceşte, câtă vreme 
textul art. 1, alin. A cere explicit existența acestei 
răspunderi. 

De asemeni, inadmisibilă e argumentarea Secţiei a 
VIII-a care - cu toate că recunoaşte că textul art. 1 din 

Legea nr. 312 vizează expres permiterea inițială a 
intrării armatei germane pe teritoriul ţării (aşa cum o 

cere textul însuşi, care vorbeşte de finanțarea „armatei 
germane” în general şi nu a fiecărui element al ei, şi 
aşa cum o cere rațiunea textului, intrarea inițială a 
armatei germane putând singură genera o infracțiune 
politică cauzatoare a dezastrului ţării, prin alienarea 
libertății ei de acțiune) - argumentează ca şi cum 
această permitere ar constitui o infracțiune continuă; 
lucru imposibil, pentru aceleaşi motive care s-au expus, 
când s-a cercetat actul hotărârii continuării, cu prilejul 
cercetării art. 2, alin. A din aceeaşi lege. 
Asta în privința aşa-zisei finanţări!?” 27 

lar în ce priveşte activitatea de control a funcţionării 
sistemului părţilor, aceeaşi acuzaţie este, de asemeni, 
absolut inadmisibilă; de vreme ce se dovedeşte că toate 
notele, rapoartele etc. ale ministrului meu către conducerea 
statului şi ale mele către ministrul meu, care le-au premers, 
nu au avut alt obiect decât: 

1. oprirea, îngrădirea şi controlul acestei aşa-zise finanţări 
de către autorităţile româneşti; 

2. utilizarea R.M. aflate în soldul B.N.R., provenite de pe 
urma acestor operaţii, pentru nevoile statului român, 
transformând astfel aşa-zisa finanţare a armatei germane 
într-o finanţare a nevoilor proprii; precum şi 

3. cererea şi obţinerea din partea nemților de acoperiri 
speciale ale efortului de finanţare făcut pentru ei, cu mărfuri 
achiziţionate pe credit de la ei de statul român, precum şi 

4. de acoperire cu aur şi devize libere de către B.N.R. a 
emisiunilor făcute (aparent) în favoarea lor. 

Şi, când se dovedeşte că acest sistem de măsuri a dat 
rezultate, transformând o situaţie ameninţată să devină 
catastrofală, într-o situație favorabilă pentru tară, 
nemaiîntâlnită nicăieri în cursul războiului, şi care - sub 
niciun raport - nu poate constitui un dezastru pentru ţară. 

Toate aceste lucruri au fost examinate de domnul procuror 
anchetator al Cabinetului XII Instrucție, pe baza tuturor 


27 Textul de la alineatul „în aceste condițiuni...” până la aşa-zisei 
finanţări!” nu a fost citit în instanţă. 

actelor pe care le-a avut la dispoziţie şi din care a reţinut 
numai ceea ce i-a părut suficient ca să-şi formeze 
convingerea (şi care se află la dosar) - dând în acest senso 
Ordonanţă de neurmărire, în care recunoaşte toate cele de 
mai sus, precum şi partea pe care am avut-o la crearea 
sistemului expus, întemeiate, toate, numai pe acte, fără să fi 
fost nevoie de citarea nici unui martor. 

N-o mai citesc. 

Ea rezumă cele expuse aci pe larg şi reprezintă, chiar fără 
autoritate de lucru judecat, în privinţa faptelor expuse, un 
element de constatare materială a celor expuse până aci. 

V 


Explicarea prezenței mele în 
guvern 


Dacă, după ce am expus acestea toate, domnul procuror - 
scrutând intențiile - stăruie să mă întrebe: 

Ce am căutat în guvern? 

De ce am intrat? 

De ce am stat? 

De ce n-am plecat, trântind uşile, când am văzut că nu-i 
nimic de făcut? 

Răspund: 

1. Am intrat în guvern din ordin, după ce am încercat să 
trec de la mine acest pahar, pentru că români se băteau cu 
români, pe străzi, în faţa armatelor străine, care amenințau 
să arbitreze conflictul în interesul lor. 

În clipa aceea, ţara era răstignită şi haina îi fusese sfâşiată; 
şi cu ea idealul tinereţii mele! 

Nu ştiu dacă ţara a mai trecut de atunci prin aceeaşi 
primejdie. Dar mie mi s-a părut ceasul acela cel mai încercat 
al istoriei ei, pe care-l trăisem eu. Nu se asemăna, poate, 
decât cu ceasurile cumplite de cumpănă de la începutul 
anului 1918! 

Am intrat atunci în guvern fără să mă gândesc la altceva 
decât la curăţia intenţiilor mele româneşti şi la putinţa de a 
face bine. 

Nu mi-am pus nici probleme de răspunderi, nici probleme 
de ideologie; ci mi-am pus înainte numai gândul de a servi. 

2. Am stat, deci, în guvern ca să ajut! 

Să ajut ţara să iasă din impasul în care nu eu o pusesem. 
Să ajut pe cei obidiţi, care se trudeau să-şi ducă crucea lor. 

Era o sarcină relativ uşoară pentru cel ce poartă punga. 

Nesfârşit mai uşoară decât sarcinile pe care şi le-au 
asumat alţii dintre noi! Dar tocmai de aceea m-am silit din 
toate puterile să fiu treaz! Să nu mă las ispitit de somn, sau 
de amăgiri, şi să las candela fără untdelemn, ca fecioarele 
nebune. 

3. N-am plecat din guvern când am simţit că barca începe 
să ia apă, pentru că am considerat că o datorie morală 
elementară împiedică pe un om în post să părăsească o 
corabie care se îneacă. 

Ispitele, credeţi-mă, nu mi-au lipsit! 

Ştiu reacţia şoarecilor, în acest caz. Şi pe a politicienilor. 
Dar eu n-am fost politician şi niciodată nu mi-am pus corabia 
numai pe direcţia vântului. 

Am fost, mai curând, neconformist! 

Dar m-am silit să fiu om de nădejde! 

Am avut întotdeauna în gând răspunsul lui Socrate către 
discipolul său, când acesta îi propune să se derobeze, fugind, 
procesului pe care i-l intentase stăpânirea ateniană: 

„Sunt zeci de mijloace să-ţi scapi pielea, dacă eşti dispus 
să zici şi să faci orice...” 78 

Dar asta n-am fost în stare să fac, cu toate că, recunosc, 
am avut şi eu slăbiciuni, om fiind! 

Aş mai adăuga ceva: 

Un om de nădejde nu poate spune niciodată că nu mai este 
nimic de făcut. Chiar împotriva evidenţei. 

Motivul acesta, care ne-a făcut pe cei mai mulţi să primim 
a fi miniştri, împotriva dorinţei noastre şi a înclinărilor noastre 
sufleteşti, şi să rămânem până la urmă, într-o vreme în care 
a fi ministru nu aducea nici cinste, nici avantaje materiale, 
numai din îndemnul de a pune umărul pentru alţii, l-a 
exprimat minunat acel scriitor francez, Charles Peguy, despre 
care am vorbit studenţilor la Cercul francez al Institutului 


* Mircea Vulcănescu a fost asistentul de etică al profesorului Dimitrie 
Gusti la Universitatea din Bucureşti. De-a lungul unui deceniu şi jumătate 
a făcut seminarii şi lecţii de etică sistematică şi de istorie a eticii. In 
cadrul acestora a avut adesea prilejul să dezbată şi să-şi aproprie 
personalitatea filosofică şi prototipul de ideal moral teoretizat şi întrupat 
de Socrate. 

Augustinian, în vremea când eram subsecretar de stat”. 

Acest Péguy, care a fost în acelaşi timp şi întemeietorul 
oficiosului comunist de astăzi „L'Humanite”, pe care l-a scos 
cu economii făcute din vremea în care era elev la şcoală, dar 
care a fost în aceiaşi timp şi un erou naţional al Franţei, căzut 
în picioare, pe câmpul de război împotriva Germaniei, în 
preziua bătăliei de la Marna - acest Peguy, zic, descrie, într- 
unul din poemele lui: Rugă Fecioarei, pe care l-am tradus în 
singurătatea celulei mele din Aiud, temeiul pentru care omul 
de nădejde (care îşi propune să servească, spre deosebire de 
politician, care pretinde să poruncească) se hotărăşte să 
faptuiască, chiar atunci când alegerea lui are a se face, ca şi 
pentru politician, nu între bine şi rău, ci între două rele, din 
care unul îi poate aduce căinţa; iar celălalt, numai păreri de 
rău. 

În aceste versuri găsesc o justificare a atitudinii noastre, 
pentru care cer îngăduinţa să le spun: 

Când trebui să facem popasul la răscruce, 

S-alegem de căinţă părerile de rău, 

Când trebui ca viaţa să-şi afle cursul său, 

La cheia îndoită a bolților în cruce, 


Tu singură, Stăpină pe-al tainelor destin, 
Ştiai că pe-o cărare ne aştepta impasul, 

Şi cunoşteai pe-aceea ce ne-a ales-o pasul, 
Cum se alege cedrul şi lemnul unui scrin. 


Şi nu din vrednicie, căci nu aveam putere, 
Şi nici din datorie, pentru că n-o iubim; 
Dar aşa cum dulgherii compasu-n mină ţin, 
Din setea de-a ne pune la mijloc, la durere. 


29 În octombrie 1943 Mircea Vulcănescu a vorbit despre Charles Peguy la 
căminul „Sf. Augustin” din Bucureşti. 

Despre acelaşi poet francez Mircea Vulcănescu publicase un articol în 
urmă cu aproape două decenii în „Ideea creştină” (an |, nr. 2, iunie 1926), 
şi tot acolo tradusese un fragment din Tăria dragostei de sus a loanei d 
Arc. 

Pentru ca jalea lumii să o primim în piept, 

Şi din nevoia cruntă de-a nu te şti ferit, 

De-a trage unde-i greul, chiar dacă e cumplit, 
Şi de-a primi şi răul întreg, precum e drept.% 


Dacă, după aceste explicaţii”!, domnul procuror mă 
va mai întreba care mi-au fost actele de inițiativă 
proprie în guvern, în afară de cele ce rezultau din 
atribuțiile mele, cercetate până acum, voi răspunde că 
am avut şi asemenea acte de inițiativă! 

ȘI iată în ce sens: 

Având oarecare ascendent moral asupra tovarăşilor 
mei de generație, ajunşi chiar în posturi mai înalte 
decât mine în ierarhia statală - printre care şi fostul 
vicepreşedinte al Consiliului de Miniştri -, am folosit, cu 
toată modestia, acest ascendent ca să fac bine - 
scriindu-le, din când în când, ca să le atrag atentia 
asupra a ceea ce mi se părea greşit şi susceptibil de 
îndreptare, în actele lor. 

l-am îndemnat, astfel, să profite de împrejurările 
petrecute în anul 1941, pentru a veni în ajutorul 
românilor de peste hotare: al românilor din Balcani, 
întâi, stăruind să se obțină de la nemti liberarea 
prizonierilor iugoslavi de origine română şi să fie ajutaţi 
cu alimente şi imbrăcăminte, ei şi familiile lor. 

La fel, am intervenit pentru românii din Pind, 
înfometați de ocupația germană a Greciei. 

La fel, pentru cei rămaşi în Ardealul de Nord şi 
pentru refugiații veniți de acolo; precum şi pentru 


3 Poezia Priere de confidence face parte din ciclul Les quatre Prieres 
dans la Cathidrale de Chartres şi are în total şapte strofe. 
După cum îmi mărturisea Margareta loana Vulcănescu, Mircea Vulcănescu 
a purtat multă vreme în tinereţe textul copiat de mâna lui al poeziei 
Priere de confidence. După ce s-au logodit, i-a înmânat dânsei acel text, 
spunându-i: „Acum mi-am găsit fericirea!” 
> Pasajul deja alineatul „Dacă, după aceste explicaţii...” până la cap. VI 
INCHEIERE nu a fost citit în faţa instanţei. 

românii de pretutindeni, greu încercaţi de război. 

Am cerut ca organele statului român să-i ajute şi să-i 
cunoască. Să se ocupe de soarta lor. Prilejuri de acest 
fel fiind deosebit de rare. 

Pentru asta am fost întrebat în fața comisiei de 
epurare a ministerului meu - comisie care nu m-a 
epurat totuşi - „dacă sunt imperialist”. 

Imperialist? De ce? 

Pentru că am cerut ca neamul meu să cunoască şi să 
ajute pe ai săi, aşa cum ajuta, pe vremea aceea, multe 
alte neamuri, trimițând zeci de vagoane de cereale 
peste graniță, pentru a hrăni populația greu încercată 
de foamete a unor națiuni care ne fuseseră prietene 
(belgieni, cehi, greci, francezi, iugoslavi şi alții)? 

Ori pentru că, într-o discuţie în care se arătase că 
poporul nostru nu înțelege bine rostul prezenței noastre 
în Răsărit, şi în care profesorul Petrovici evidenţiase 
deficiența deprinderii noastre de a neglija ce am făcut 
în cursul istoriei pentru alte neamuri, am amintit de 
contribuția civilizatorie a țării mele acolo? 

Oare amintirea contribuţiei unor: Lăpuşneanu, Antioh 
şi Dimitrie Cantemir, Simion Movilă şi Milescu Spătarul, 
cărturari citați cu cinste în istoria culturii neamului 
vecin; aşa cum cităm şi noi pe Dosoftei ori pe Antim 
Ivireanul - poate fi socotită altfel? 

Nu cred. 

Am explicat acest lucru domnului procuror instructor 
al Cabinetului XII Instrucție în memoriul ce i-am depus. 

Intervențiile mele, în acest timp, nu au avut numai 
acest obiectiv. 

Am scris, deopotrivă, pentru mulți alți necăjiţi, mari 
şi mici, prieteni şi adversari, de orice neam şi de orice 
culoare politică şi care ajunseseră la strimtoare. 
Cheme-i orişicum. 

De o parte din aceste intervenții au atestat aci unele 
mărturii. Nu le relev. 

Am intervenit, de asemeni, să sprijin colectivități, ori 

simboluri valoroase pentru neamul românesc, chiar 
când nu erau integrate în regim, ori chiar îi erau ostile. 

Am ajutat, astfel, tipăriturile de specialitate ale unor 
cărturari democrati”, am stăruit pentru 
subventionarea. Unor institute academice conduse de 
profesori democrati, prigonite de alte sfere. Am înlesnit 
Chiar, personal, unei fundatii subventionate de stat, o 
soluție financiară pentru asigurarea pensiei fiicei unui 
vestit luptător socialist al ţării mele, pe care starea 
financiară precară a instituţiei o  împiedicase s-o 
primească. 

Am intervenit şi pentru Comunitatea Evreiască, 
stăruind să-i fie lăsați membrii să-şi exercite activitatea 
profesională, măcar în folosul statului şi al 
coreligionarilor lor, în loc să fie puşi să lucreze la 
zăpadă. 

Și am discutat şi obținut, împreună cu alții, 
încadrarea lor în Institutul de Statistică, care tocmai se 
reorganiza, ca şi a celorlalti membri ai colectivității 
româneşti, după cum au afirmat unii dintre martori 
(vezi depoziția doctor Georgescu). 

Am dovedit, de asemeni, prin depoziția fostului meu 
ministru, generalul Stoenescu, că nu am fost niciodată 
partizan al ghetourilor; ci, dimpotrivă, am argumentat 
pentru ca membrii Comunităţii Evreieşti să poată activa 
profesionaliceşte, arătând că, chiar în cazul ghetourilor 
nemțeşti, aceşti nemți - buni organizatori - au 
respectat acest principiu. 

Lucrul acesta rezultă şi din textul stenogramei 
Consiliului de Miniştri citit în întregul lui şi nu trunchiat 
-, înregistrarea stenografică a unei convorbiri între mai 
multe persoane neputând restitui decât sensul general 
al unei discuțiuni, nu exactitatea termenilor folosiți. (A 
se vedea, în acest sens, scrisoarea fostului stenograf al 


32 Spre exemplu, l-a ajutat pe Anton Dumitriu să tipărească în colecţia 

„Caiete de filosofie” Reforma logicii a lui Mircea Florian. (Mărturie la 

proces, despre care m-a informat într-o convorbire din noiembrie 1990). 

Senatului: prof. H. H. Stahl, recunoscută în Instanță de 
acest martor.) 

Ecoul acestor intervenţii se află desigur şi în alte 
stenograme ale şedinţelor Consiliului de Miniştri, sub 
forma ironiilor conducătorului statului față de „filosofii“ 
din guvern şi de „universitarii” neştiutori de asprimile 
războiului, care işi închipuiau că pot să dea lecții 
ostașilor încercați şi oamenilor care aveau de purtat 
răspunderi grele. 

Atunci, fireşte, tăceam, dar nu fără a reveni iar, de 
îndată ce puteam spune vreun cuvânt, în legătură cu 
interesele pe care eram pus să le apăr, de acord cu 
miniştrii mei. 


Și dacă, în sfirşit, domnii procurori, urmărind gândul 
meu în ultimele lui retranşamente, ar voi să fie lămuriţi 
şi asupra sentimentelor mele cele mai intime şi ar voi 
să cunoască reacțiile sufleteşti cu care am primit tot ce 
s-a petrecut, cât timp am fost în guvern, în sfera 
politicii externe, iată care este răspunsul meu: 

Când am intrat în guvern nu cunoşteam pe generalul 
Antonescu. Eram deci îngrijorat, căci nu ştiam dacă 
omul care ne conducea îşi vânduse sufletul diavolului, 
ori făcuse cu el numai pactul celui nevoit să treacă 
puntea. 

Mă întrebam acest lucru nedumerit, pentru că, la 
întrevederea pe care o avusesem cu el, la depunerea 
jurământului, nu-mi ceruse niciun program şi nici nu-mi 
dase nicio directivă. 

L-am auzit însă, trei zile mai târziu, vorbind la 
înmormântarea soldatilor căzuţi victime în timpul 
rebeliunii legionare, de față cu ministrul nou venit al 
Germaniei, care ne-a impus arbitrajul de la Viena. A 
spus atunci cuvinte care m-au impresionat adânc, 
spuse parcă anume ca să fie auzite la Berlin: 

„Nu va fi pace în această parte a lumii, până ce 
Neamul Românesc nu-şi va fi aflat dreptate!” 

L-au auzit însă şi l-au înțeles, atunci, românii toți, şi 
cred că l-a înțeles şi Killinger. 

Când am văzut, în vară, tara intrând în război, mi-am 
văzut sufletul împărțit între smerenia de a fi prezent la 
ceea ce putea fi un act de dreptate pentru țară şi sfiala 
unei întovărăşiri nedorite, cu autorii silniciei de ieri, 
unită cu îngrijorarea adâncă pentru durerile pe care un 
asemenea pas putea să le însemne pentru ţară. 

Când, în 1942, am aflat că mareşalul Antonescu 
angajase grosul armatei române în Răsărit, am rămas 
nedumerit. 

Crezusem războiul terminat pentru noi şi o scrisesem 
în rapoartele mele şi nu pricepeam bine sensul şi 
obiectivele acestei angajări. 

Fără să vreau, am dat peste apendixul X al Cronicii 
lui Nicolae Costin, în care acesta povestea dezastrul 
expediției armatei Sultanului, pornită din 1564 de la 
Azov, împotriva hăniei Astrahanului, în cursul căreia 
250 000 de oameni s-au risipit în Stepa Nogailor, de nu 
au ajuns înapoi, la Azov, decât 200 de inşi. 

Am copiat textul din cronică şi l-am comunicat, după 
obiceiul meu, discret, celor cu răspundere. 

Și tot atunci, pentru că Nicolae lorga murise, am 
comunicat un articol al acestuia, scris în mai 1940, în 
perspectiva evenimentelor de atunci: Ce înseamnă 
pentru noi Estul, în care marele dascăl arată 
permanenta realităților româneşti în fața perspectivelor 
de aventură. 

Nu aş vrea să exagerez nimic; dar socotesc că 
părerile marelui dascăl, răpus de hitlerişti, care ştia să 
deosebească atât de limpede între ce este şi ce nu este 
al nostru, au contribuit să facă pe ministrul de Externe 
al României de atunci să arate, în consens cu 
sentimentele tuturor românilor, în Biroul Păcii, la 25 
iunie 1942, motivele pentru care, respingând sugestia 
hitleristă a unor compensații în Răsărit pentru 
pierderile suferite de ţară prin arbitrajul de la Viena, a 

răspuns, cum o făcuse şi la 19 martie 1942, că, „pentru 
poporul român, Ardealul de Nord nu poate fi un obiect 
de schimb, că românii n-au renuntat la el şi că aceasta 
este o poziție ireductibilă”. (A se vedea stenograma 
acestei şedinţe, cerută să fie depusă la dosar, citată, 
mai sus, după notele mele personale.) 


Când însă am aflat că, concomitent cu angajarea 
grosului armatelor în Răsărit, s-a scindat armata în 
două, o parte râmânând acasă cu scopul de a fi 
instruită şi dotată pentru alte ipoteze, am dobânalit 
certitudinea că, între fata aparentă a lucrurilor, pe care 
o impusese nevoia, şi idealul ascuns, pe care omul îl 
păstrează pentru sine, s-a deschis o prăpastie, care 
avea să se lărgească tot mai mult. 

Am început să veghez. 

Citisem, prea de curând, relaţiile împăratului Rudolf 
cu Mihai Voievod, pe cele dintre losif al II-lea şi Horea, 
şi pe cele dintre Francisc losif şi Avram lancu - pentru 
ca să nu-mi sară în ochi un paralelism care pare să fi 
fost o permanență nenorocită a relațiilor dintre români, 
unguri şi nemți în această parte a lumii. 

Am urmărit de atunci lucrurile cu mare îngrijorare, 
pentru că mi se părea că politica ţării se poartă pe o 
muchie de cuțit şi că libertatea ţării mele e pe muchie. 

ȘI, în perspectiva acestei griji, s-au încadrat toate 
actele mele ulterioare, dintre care unele s-au evocat 
aci, de către martori. Mă refer la depoziția martorului 
Tomoroveanu şi la finalul celei făcute, în fata Secţiei a 
VIII-a, de către martorul general Socrate Mardare. 

Când, în 1943, Divizia a XX-a, din Aba lulia, din care 
făceam parte ca militar, s-a risipit în câmpiile din faţa 
Stalingradului, am simţit că, dacă nu-i împărtăşisem şi 
eu soarta ce mi-ar fi fost hărăzită, dacă nu aş fi fost 
subsecretar de stat, aveam datoria să veghez, cu mai 
mare străşnicie, ca sarcina ce mi se pusese în mâini să 
nu ducă la risipirea lucrurilor scumpe celor căzuți 


132 


departe şi a celor pe care-i lăsaseră în urma lor. 

Ce puteam face, Onorată Curte? 

Să sabotez misiunea pe care o aveam, cu riscul ca 
țara să încapă în mâini străine, cum era amenințată 
(vezi declaratiile  vicepreşedintelui Consiliului de 
Miniştri, în şedinţa din 25 mai 1944, în care ne 
comunică că a fost amenințat cu ocupatia de nemti, 
dacă nu cedăm noi, aceştia din sectorul economic. Şi, 
fie zis în treacăt: N-am cedat!). 

Să las ca tara să devină un teatru de război pentru 
interese străine, fără ca nimic să nu se mai aleagă de 
nădejdea dezrobirii ei? 

Ori să stau şi să priveghez, mai cu râvnă, ca toate 
lucrurile cu grijă chivernisite pentru acel ceas să nu se 
risipească şi să fie puse în stare de funcțiune, spre cel 
mai mare bine al țării mele? 

Cred că nu aveam de ales, altfel de cum am ales! 

Și nu pentru că pedeapsa care lovea acțiunea 
potrivnică constituia o scuză legitimă; dar pentru că 
socotesc că alegerea mea a fost chibzuită şi cuminte: 
să scap ce se poate scăpa, în sfera mea de acţiune! 

Cei care judecă lucrurile altfel, ar trebui să se 
gândească ce ar fi insemnat o ocupaţie germană 
pentru noi. 

lar cei care au văzut Ardealul de Nord revenit la tara- 
mumă, înțeleg ce vreau să spun. 

Lucrul îl recunoaşte indirect şi actualul ministru de 
Finanţe, d-l Vasile Luca, când, într-o cuvântare ținută în 
anul 1944, asupra Problemelor refacerii româneşti, 
spune: 

„Dacă noi vom controla întreprinderile, vom vedea 
că războiul la noi nu a făcut nici a zecea parte din 
distrugerile provocate, de exemplu, în Polonia sau în 
Iugoslavia, în alte ţări, care au fost ocupate de nemți” 
„.„ (Vezi ziarul „Scânteia”, filă [?] din dosar.) 

Evoc, acum, vremea bombardamentelor aeriene din 
aprilie 1944, în care ministerul fusese bombardat şi 

ființa lui risipită în disperare. Acestea se petreceau în 
zilele în care Moldova era evacuată, zile pe care le-am 
petrecut, zi şi noapte, în minister, dând, din ceas în 
ceas, dispozițiunile necesare evacuării, pe măsură ce 
se iveau situațiile tactice. 

Am avut satisfacția atunci să aud, din gura unui 
adversar politic al regimului, aflat în biroul meu să-mi 
ceară mijloace de evacuare, un cuvânt care mi-a dat 
puterea să înfrunt multe umilințe în clipele în care 
ispăşeam, la Aiud, condamnarea nedefinitivă. Îmi 
spunea acesta, atunci, că, în debandada generală a 
autorităților civile din Moldova, singurul act prin care 
lumea a simţit că mai există un stat românesc şi că 
cineva veghea asupra mulțimii a fost grija Ministerului 
de Finanțe de a depune, la timp, salariul pe trei luni al 
fiecărui funcționar, fie că pleca în bejenie, fie că 
rămânea pe loc. 

Am fost atunci, pentru ministrul meu, care rămăsese 
singur cu mine şi cu doi secretari generali (pentru că al 
treilea plecase), simultan: şef de cabinet, dactilografă, 
casier, aprod - scriind, pe genunchi, ordine de plată pe 
fițuici, ori învăârtind, sub bombardament, cu mâna mea, 
mânerul pompei de aerisire a adăpostului ministerului, 
în care se refugiaseră sute de mame şi copii. 

Și evoc vremea ultimelor ceasuri ale 
bombardamentului german de după 23 august, ceasuri 
pe care le-am petrecut tot la minister, în continuare, 
până în momentul în care, predând Departamentul 
noului titular instaurat la 23 august, am revenit la 
Direcţia de la care plecasem cu trei ani şi jumătate mai 
înainte. 

Despre toate aceste evenimente politice, desigur, 
noi, subsecretarii, nu aflam din destăinuiri directe, 
făcute mai înainte de a se petrece. 

Ele constituiau secrete de stat. 

Unele, de ordin strict militar, erau ascunse chiar şi 
ministrului de Externe, care se plângea în public că nu 

fusese consultat asupra lor. 

Dar aveam totuşi un cap şi interpretam, cum 
puteam, ce puteau însemna unele lucruri. 

Explicaţiile veneau numai cu mult mai târziu şi 
trunchiate. Am citat aci câteva. 

Abia cu un an şi jumătate de la intrarea mea în 
guvern, într-o şedinţă a Biroului Păcii, reunit la 
Preşedinţie la 25 iunie 1942, am aflat cum s-au 
petrecut evenimentele care au dus la război. 
(Stenograma s-a cerut să fie depusă Onoratei Curți.) 
Erau expuse acolo, post-factum, într-o şedinţă publică, 
unor notabili printre care participau întâmplător şi 
câțiva miniştri (câțiva numai), invitați de către ministrul 
de Externe. Nu le-am putut controla. 

De posibilitatea izbucnirii războiului mi-am dat 
seama personal din stadiul lucrărilor de apărare pasivă. 
Despre declararea lui, am aflat a doua zi, din ziar. 
Pregătirea lui se făcuse de către conducător şi de către 
ministrul de Externe, care au şi declarat, în şedinţa 
Biroului Păcii din 25 iunie 1942, că au purtat singuri 
povara acestei pregătiri. Restul se făcuse ipotetic. 

De posibilitatea încetării operațiunilor, după căderea 
Odesei, am aflat dintr-o discuţie într-un Consiliu de 
Miniştri, în care, cerându-se restituirea unui automobil 
rechiziționat, ni s-a răspuns să nu insistăm, că, în 
curând, se va dezrechiziționa totul. 

De reluarea operaţiunilor, în Est, am aflat incidental, 
constatând că nu se mai dezrechiziționează. Depăşirea 
Nistrului nu era sigură şi funcțiunea trupelor ce l-au 
depăşit ulterior era numai aceea a unor trupe de 
ocupație şi siguranță. 

Un fragment de stenogramă, aflat la dosar, atestă, 
de altfel, încercările zadarnice ale ministerului de a afla 
ce se intenționează, pentru a nu fi surprinşi nepregătiți 
de evoluția concretă a evenimentelor. 

Desfăşurarea ulterioară a evenimentelor s-a făcut, 
de altfel, direct prin acte şi convențiuni ale 

Comandamentului Militar, care au exclus 
intervențiunea Ministerului de Finanţe. 

Angajarea grosului trupelor în Răsărit am simtit-o 
clar abia când, în planul de dotare pe 1942/1943, au 
apărut mai multe zeci de mii de sobe de fier, pentru 
iernatul în stepă. 

Așa s-au răsfrânt lucrurile la noi. 

Și dacă aceste sobe nu s-au făcut, prin opozițiunca 
noastră, lucrul nu s-a datorat atât relei noastre voințe, 
căci aveam înaintea noastră imaginea frigului pe care 
trebuiau să-l îndure ostaşii pe front, cât considerabilei 
lipse de vagoane pentru transportul acestei fierării în 
Răsărit. 

lar de condițiile în care s-a făcut angajarea grosului 
armatei în Rusia, n-am aflat decât din protestările 
tardive ale ministrului de Externe, care se plângea că 
nu fusese consultat în prealabil cu acel prilej, 
angajamentul luat având un caracter pur militar. 

Convenţiunile încheiate cu acel prilej, deşi priveau 
punerea armatei române în subzistența germană şi 
aveau repercusiuni directe asupra finanțelor publice, 
nu le-am cunoscut niciodată în amănunt. 

lar cum s-au petrecut lucrurile cu adevărat nu am 
aflat decât acum în urmă, după întemnițare, stând de 
vorbă prin închisori cu unii din martorii acestor 
întâmplări, care, de altfel, şi ei povesteau lucruri 
contrare. 

Mai precis am ştiut lucrurile în legătură cu pregătirile 
noii armate, din interior, al cărei plan de dotare a trecut 
pe la Ministerul de Finanţe, în vremea ministeriatului 
Neagu, cu care eram prieten, şi cu prilejul stabilirii 
efectivelor căreia am luat parte, împreună cu ministrul 
meu, la discuții cu conducătorii oștirii, în cabinetul lui şi 
la Marele Stat Major. 

Cu acest prilej s-a petrecut scena la care s-au referit 
cei doi martori: generalul Mardare şi Tomoroveanu, de 
care am pomenit. 

Mai ştiam că se duc negocieri pentru ieşirea din 
război. Dar de stadiul lor ştiam numai din ceea ce toată 
lumea afla de la posturile de radio; ori din spusele 
ministrului meu şi, la urmă, din spusele ministrului de 
Externe. 

Asta e tot ce am ştiut eu. 

Lucrurile acestea mă privesc, fireşte, numai pe mine. 
Alții nu vor fi ştiut nici atât! 

Dacă, în asemenea condiţii, pot fi socotit complice la 
hotărârile politice ale conducerii statului, nu mai am 
nimic de zis. 

VI 


Încheiere 


Onorată Curte, termin. 


Onorata Curte mă va judeca după cum va crede de 
cuviinţă şi, după cum va putea, mă va achita sau mă va 
condamna, ca autor principal, complice, cu sau fără 
circumstanţe atenuante, la ani de temniţă grea sau de 
închisoare altfel zisă şi la risipirea casei părinteşti, sortită, în 
gândul tatei, să asigure prin timp soarta şi viaţa a trei fiinţe 
nevinovate, şi la degradare civică, la interdicţia exercitării 
puterii părinteşti, a dreptului de a ţine şcoală etc, etc. 

Alţii, decât Onorata Curte, aplicându-mi, cu sau fără drept, 
regimul de exterminare la care am mai fost supus, vor 
preface, mai curând sau mai târziu, pedeapsa Onoratei Curți 
într-o pedeapsă mai aspră, potrivit unor intenţii rămase 
pentru mine de neînțeles. 

Nu pentru asta mă plâng! 

Sunt în lumea asta riscuri pe care datoria bărbătească, ca 
şi datoria ostăşească, te obligă să ţi le asumi, chiar dacă nu 
te poate mângâia nici amintirea foloaselor materiale, ce n-au 
fost, şi nici amintirea măgulitoare a cinstirii unei feţe, pe care 
unul din domnii procurori ne-a amintit-o drept compensație; 
pentru ca celălalt domn procuror s-o tăgăduiască. 

O ştiu şi, repet, nu pentru asta mă plâng! 

Un lucru însă am dreptul să pretind Onoratei Curți, atunci 
când, chemându-mă în faţa ei, am înţeles să răspund: 

„De faţă!” 


Este dreptul pe care-l am să-i cer ca, dacă va judeca şi va 

hotărî că trebuie să ispăşesc ceva, revendic dreptul de a 
pătimi şi de a muri pentru Adevăr! 

Adevărul acesta, Onorată Curte, mă trudesc, însă, zadarnic 
să-l cuprind, încercănd să înfrunt, unul după altul, fiecare 
dintre capetele actului de acuzare, ori fiecare din 
articulaţiunile argumentării domnilor procurori: 

1. Căci nu eu am permis şi nici n-am ajutat, în niciun fel, 
unei armate străine să intre pe teritoriul ţării mele. 

Şi acuzarea asta, rostită de o judecată, mă doare rău! 

2. Şi nici nu am hotărât eu, în vreun fel, declararea sau 
continuarea războiului şi nici n-am participat la luarea acestor 
hotărâri, pe care le-a purtat pe umerii lui, singur, mareşalul 
Antonescu, ajutat, poate, şi de Mihai Antonescu, în ce 
priveşte pe unele dintre ele; chiar dacă aş fi participat şi eu, 
ca tot românul, în sfera mea de acţiune, la purtarea acestui 
război. 

Patru ani mi-am cercetat toate actele, căutând să aflu, în 
activitatea mea publică, unul de care m-aş putea căi. N-am 
găsit! 

În asemenea condiţii, Onorata Curte poate să hotărască, în 
privinţa mea, orice! 

Un singur lucru o pot asigura de pe acum, când am încă 
integritatea mea corporală şi a facultăţilor mele sufleteşti: că 
până în ultimul meu ceas o să dorm bine! 

Onorată Curte, 


Termin, rugându-vă să mă iertaţi că am abuzat de timpul 
Domniilor voastre şi că am spus lucrurilor pe nume. 

Dar, eu cred în Adevăr şi ştiu că nu e putere în lume mai 
mare decât Adevărul! 

să vă ajute Dumnezeu, domnilor judecători, să fiţi nu 
judecători drepţi, ci Judecători Adevăraţi! 


Am zis!! 

ANEXE 


REPERE BIOGRAFICE 


1904, 3 martie. S-a născut, la Bucureşti, ca fiu al lui 
Mihail Vulcănescu (inspector financiar, originar din Oltenia) şi 
al Mariei (casnică, născută Tonescu, în jud. Olt), MIRCEA 
AUREL VULCANESCU. 


1915-1918. Activitate cercetăşească, la Bucureşti şi în 
Moldova refugiului vremelnic. 


1921, toamna. Începe studiile universitare, înscriindu-se 
la Facultatea de Litere şi Filosofie şi la Facultatea de Drept 
din Bucureşti. 

In timpul studenţiei participă la întemeierea Asociaţiei 
Studenţilor  Creştini din România, fiind unul dintre 
conducătorii spirituali ai acesteia. 

Colaborator activ la „Buletinul A.S.C.R.”. 

Se formează sub înrâurirea îndeosebi a profesorilor 
Dimitrie 

Gusti şi Nae lonescu. 

1923-1924. Face armata, ca voluntar, la Şcoala Militară 
de Geniu din Bucureşti. 


1925, ianuarie. Licenţiat al Facultăţii de Litere şi Filosofie 
din Bucureşti, cu o teză de sociologie. 

Aprilie. Participă la prima campanie sociologică organizata 
de prof. D. Gusti la Goicea-Mare (jud. Dolj). Licenţiat al 
Facultăţii de Drept din Bucureşti. 

1925, noiembrie. Pleacă la Paris, în vederea desăvârşirii 
studiilor în sociologie, ştiinţe economice şi drept şi a pregătirii 
doctoratului. 

Lucrează la o teză de doctorat din domeniul ştiinţelor 
economice. 


1927, La Facultatea de Drept din Paris obţine diploma de 

studii superioare de doctorat în ştiinţe economice şi politice. 


1928, iulie. Revine în ţară. 

Participă la campania monografică de la Fundul Moldovei. În 
anii următori va mai participa la campaniile organizate la 
Drăguş (1929), Runcu (1930), Cornova (1931), din nou 
Drăguş (1932). 


1929, mai. Este încadrat referent la Oficiul de Studii al 
Ministerului de Finanţe. 

1 octombrie. Este numit asistent de sociologie la Catedra de 
sociologie, etică şi politică a prof. D. Gugşti. Din 1930 va fi 
asistent de etică. Până în 1944 va face seminarii şi lecţii de 
etică sistematică şi de istorie a eticii. 


1929-1935. Profesor de economie politică şi de ştiinţe 
juridice la Şcoala Superioară de Asistenţă Socială. 


1930-1935. Predă cursul de statistică morală ş. a. la Şcoala 
Superioară de Statistică. 


1932, octombrie. Îşi inaugurează activitatea Asociaţia de 
arte, filosofie şi litere „Criterion”. În cadrul simpozioanelor din 
ciclurile „Idoli” sau „Tendinţe 1933” a vorbit despre Lenin şi 
leninismul, Filosofia lui Freud; Andre Gide, călăuză a vieții 
interioare; Istorismul prin resemnare în spiritualitatea tinerei 
generații ş.a. 


1934, 15 octombrie. Începe să apară „Criterion. Revistă de 
arte, litere şi filosofie”, redactată de lon Cantacuzino, Petru 
Comarnescu, Mircea Eliade, Constantin Noica, Henri H. Stahl, 
Alexandru-Christian Tell şi Mircea Vulcănescu. Au apărut 
şapte numere. 


1935, 2 februarie. Începe să ţină „Cronica actualităţii. 
Externă” în „Prezentul”, sub semnătura Veritas. (Până la 21 
iunie 1935.) 


19 iunie. Este numit director la Direcţia Vămilor. 
1937, iulie. Este numit director al Datoriei Publice. 

1938, 24 februarie. Constituţia edictată la 20 februarie 
1938 este supusă unui referendum popular. Mircea 
Vulcănescu este unul dintre cei 277 de cetăţeni din Bucureşti 
care au votat împotriva textului Constituţiei. (Prezentarea la 
vot a fost obligatorie; votarea s-a făcut la sediul instituţiei 
unde cetăţeanul îşi desfăşura activitatea, prin vot deschis.) 


1940, august-septembrie. Participă, la Craiova, în comisia 
mixtă româno-bulgară pentru retrocedarea către Bulgaria a 
Cadrilaterului. Tratatul semnat la 7 septembrie 1940 era 
însoţit şi de anexa D: Acord financiar. 


Octombrie. Despre răpirea Ardealului de Nord prin Dictatul 
de la Viena, prezintă la postul naţional de radio Gânduri 
pentru jalea şi nădejdea ceasului de acum. Cuvinte pentru 
fratele rămas departe. (Textul va fi publicat în „Dacia”, 
1941.) 


1940, noiembrie. Începe să conducă, prin delegaţie, Casa 
Autonomă de Finanţare şi Amortizare (C.A.F.A.). Ulterior, este 
numit preşedintele Casei Autonome a Fondului Apărării 
Naţionale. 


1941, 27 ianuarie. După înăbuşirea rebeliunii legionare, 
intră în guvernul condus de lon Antonescu, ca subsecretar de 
stat la Ministerul de Finanţe. Va deţine acest post sub trei 
miniştri: generalul N. Stoenescu (27 ianuarie 1941 - 25 
septembrie 1942), Alexandru D. Neagu (25 septembrie 1942 
- 3 aprilie 1944) şi Gheron Netta (3 aprilie 1944 - 23 august 
1944). 


1941, 12 iunie. Se înfiinţează Institutul de Cercetări 
Economice „Prof. Virgil N. Madgearu”. Prezintă expuneri lon 
Răducanu şi Mircea Vulcănescu. 


1941-1944. Editează, împreună cu Constantin Floru şi 
Constantin Noica, patru cursuri universitare ale profesorului 
Nae lonescu. 

Impreună cu aceiaşi îngrijeşte anuarul „Izvoare de filosofie. 
Culegere de studii şi texte” (1942, 1943). În vol. al Il-lea va 
publica studiul Dimensiunea românească a existenţei. 

1942. | se atribuie gradul de director general. 
Evoluţia gradelor lui Mircea Vulcănescu a fost următoarea: 
1929 - referent permanent (Ministerul de Finanţe); 
1931 - referent II (Ministerul de Finanţe); 
1931 - referent II (Ministerul Economiei Naţionale, unde 
trecuse, pentru o vreme, Oficiul de Studii); 
1933 - referent titular II (Ministerul de Finanţe); 
1936 - director | (Ministerul de Finanţe); 
1941 - Director 1 gr. (Ministerul de Finanţe); 
1942 - Director 2 gr. (Ministerul de Finanţe); 
1942 - director general (Ministerul de Finanţe). 
1944, 23 august. lese din guvern, odată cu arestarea lui lon 
Antonescu şi demiterea întregului guvern. 
Revine ca director la Datoria Publică. 
Începe să lucreze la teza de doctorat Problemele 
economiei Româneşti după al doilea război mondial. 


1945, 24 aprilie. În „Monitorul Oficial” se publică Legea nr. 
312 Pentru urmărirea şi sancţionarea celor vinovați de 
dezastrul ţării sau de crime de război, promulgată la 21 
aprilie 1945. 


1946, 18-28 mai. Este arestat, odată cu alţi foşti demnitari, 
în timpul desfăşurării procesului lui lon Antonescu. 


22 iunie. În „Monitorul Oficial” se publică Legea nr. 455 
pentru reglementarea cercetării şi judecării infracțiunilor 
prevăzute de Legea nr. 312 din 24 aprilie 1945, promulgată 
la 21 iunie 1946. 


1946, august Este consultat de Ministerul de Finanţe în 
vederea tratativelor de pace care se purtau la Paris. 


30 august. Este arestat şi depus la Văcăreşti. 


1946, decembrie - 1947, ianuarie. Se desfăşoară, în faţa 
Curţii Criminale Bucureşti, secţia a VIll-a, procesul celui de-al 
doilea lot al foştilor miniştri în guvernul lui lon Antonescu. 
Mircea Vulcănescu rosteşte o apărare (primul text din 
lucrarea de faţă). 

Este condamnat la opt ani temniţă grea şi confiscarea 

averii. Are drept de recurs, se stabileşte judecarea recursului 
în faţa secţiei a ll-a a înaltei Curți de Casaţie, pentru 14 
februarie 1947. 


1947, 18 august. În „Monitorul Oficial” se publică Legea nr. 
291 de urmărire şi sanctionare a celor vinovați de crime de 
război sau Împotriva păcii ori umanității, promulgată la 15 
august 1947. 


1947, 15 decembrie. Începe, la Curtea de Apel Bucureşti, 
secţia a IX-a, rejudecarea procesului lotului al doilea al 
foştilor miniştri din guvernul condus de lon Antonescu. 


1948, 15 ianuarie. Rosteşte o amplă apărare, în decurs de 
patru ore, care în manuscris are titlul Ultimul cuvânt. Este 
condamnat la opt ani temniţă grea, degradare civică pe 
termen de opt ani şi confiscarea averii. La recurs n-a 
intervenit nicio schimbare. 
1952, 28 octombrie. Se stinge din viaţă, în închisoarea de 
la Aiud. 

Ultimele cuvinte ale lui Mircea Vulcănescu ar fi fost: „Să nu 
ne răzbunaţi!” 

A fost înmormântat în cimitirul de pe Dealul Robilor, din 
marginea Aiudului. 


„Orientat ideologiceşte spre dreapta tradiționalistă, adică 
legat de izvoarele de gândire ale trecutului, dar căutând să 
adâncească sensul prefacerilor lumii de astăzi, a fost silit să 
ia deseori în publicistică atitudini neconformiste, fapt pentru 
care a fost socotit când «fascist» de cei de la stânga, când 
«comunist» de cei din dreapta burgheză. In realitate, a căutat 
să înfățişeze o orientare spiritualistă, realistă şi ortodoxă, 
apropiată de înțelegerea românească şi ţărănească a 
existenței, şi o colaborare a tuturor forțelor generației tinere 
la clădirea unei Românii mari şi puternice. ”, 

(Mircea Vulcănescu, Curriculum vitae) 

REFERINŢE 


EMIL CIORAN: 
Scrisoare către Elena-Maria-Viorica Vulcănescu 


[...] Cu cât mă gândesc mai mult la tatăl dumitale, cu atât 
îmi apare că şi el era o excepţie ameţitoare, că tot aşa şi el 
trebuie să fi înlăturat prin vreo minune blestemul nostru al 
tuturor. Poate să pară nebunie să afirmi despre un spirit cu 
adevărat universal că nu gustase din fructul blestemat. 
Totuşi, aşa trebuie să fie - căci ştiinţa lui prodigioasă era 
îmbinată cu o aşa mare curăţie, încât n-am întâlnit niciodată 
una asemănătoare. Păcatul strămoşesc, vădit în noi toţi, nu 
se arăta în el, în el care era atât de bine legat în trup şi în 
care se adăpostea, paradox miraculos, un sfânt ieşit dintr-o 
icoană. De-ar fi vorbit despre finanţe sau despre teologie, din 
el izvorau o putere şi o lumină pe care nu-mi este dat să le 
pot defini. Nu vreau să fac din tatăl dumitale un sfânt, dar 
era, într-un fel. Gândeşte-te că el, înconjurat de autori, nu a 
năzuit niciodată să fie unul, că voinţa de a avea un nume Îi 
părea de neconceput, că în nicio clipă nu a fost ademenit de 
glorie, această ispită a omului căzut şi care roade pe toţi 
muritorii, afară de câţiva izolaţi care au regăsit nevinovăția la 
extremităţile spiritului. Nu cred că va fi fost vreodată nici 
măcar de departe atins de ideea nesănătoasă de a fi un 
„neînţeles”. Nu râvnea la nimeni şi nu ura pe nimeni. 
Potrivnic ideii înseşi de a se pune în valoare, el nu se străduia 
să fie - era. Intr-o zi când, într-un acces de furie împotriva a 
ceea ce numeam eu pe atunci „neantul nostru natal”, îi 
spuneam că noi nu fusesem în stare să dăm lumii nici măcar 
un sfint, îmi răspunse cu blândeţea lui obişnuită care, de data 
aceea, lăsa să străbată o oarecare vehemenţă: Ar fi trebuit 
să vezi pe baba pe care am cunoscut-o într-un sat îndepărtat, 
ai cărei genunchi lăsaseră urme în pământul colibei ei, de 

atâtea mătănii ce făcuse. Adevărata sfințenie n-are nevoie să 
se arate şi să fie recunoscută. 

Nu ne înţelegeam niciodată asupra rolului sortit ţării 
noastre, căreia, din masochism sau Dumnezeu ştie ce, îmi 
plăcea să nu-i recunosc niciun merit şi niciun noroc. Pentru 
mine, data esenţială, conceptul românesc prin excelenţă era 
acel de „nenoroc”. La el făceam aluzie, cu orice prilej, cu o 
stăruinţă care tatălui dumitale nu putea să-i placă. Am 
revenit la atac într-o scrisoare, ultima pe care i-am scris-o, 
pentru a-i mulţumi de un studiu pe care mi-l dedicase şi în 
care cita multe locuţiuni autohtone pline de înţeles şi de 
înţelepciune, dar în care - îi spuneam eu - lăsase la o parte 
pe cea mai importantă, cea mai revelatoare: „n-a fost să fie”, 
şi în care eu vedeam rezumatul, formula, semnul ursitei 
noastre. În această dezbatere în care tezele noastre se 
înfruntau, acum, privind în urmă, nu mai sunt aşa de sigur că 
am avut dreptate. Să suferi până la chin din pricina 
neânsemnătăţii istorice a ţării tale e o infirmitate de literator, 
un viciu de scrib. Mircea Vulcănescu, nicidecum expus 
acestor slăbiciuni, nu preţuia decât valorile intrinsece: că ţara 
lui ori el însuşi existau sau ba în ochii celorlalţi, asta nu 
însemna nimic pentru el. Şi pentru că era atât de străin de 
această mândrie de proastă calitate, veţi înţelege uşor de ce 
nu l-am văzut niciodată nici amar, nici crispat. Cum el trăia 
integral fiecare clipă, orice lucru despre care vorbea devenea 
un univers. Extraordinara lui vitalitate transfigura şi 
problemele şi peisajele. [...] Nu pot să mi-l închipui pe tatăl 
dumitale pradă deznădejdii. Dar, pe de altă parte, mi-e greu 
să-mi închipui că nu i-a cunoscut chinurile. 

El, atât de deschis, atât de pregătit să înţeleagă totul, nu 
era totuşi menit, prin firea lui, să conceapă iadul, şi încă mai 
puţin să coboare în el. 

Ceea ce ţin să-ţi spun e că, dintre toate spiritele pe care le- 
am iubit şi admirat, niciunul nu mi-a lăsat, ca tatăl dumitale, 
o amintire atât de fortifiantă: ajunge să-mi amintesc de 
imaginea lui, de o răscolitoare limpezime, pentru ca dintr-o 
dată să găsesc un rost nebuniei de a fi şi să mă împac cu 

lumea de aici. 
Paris, 20 ianuarie 1966. 


Traducere de Margareta loana Vulcănescu. Publicată în 
„Revista de istorie şi teorie literară”, an XXXVI, nr. 3-4, iulie- 
decembrie 1988, p.193 -195,196. 


MIRCEA ELIADE: 
Trepte pentru Mircea Vulcănescu 


[...] Nu ştiai ce să admiri mai întâi: nestăvilita lui 
curiozitate, cultura lui vastă, solidă, bine articulată, sau 
inteligenţa lui, generozitatea, umorul sau spontaneitatea cu 
care-şi trăia credinţa şi iscusinţa cu care şi-o tălmăcea. Nu 
cred c-am întâlnit alt om înzestrat cu atâtea daruri. Şi nici 
altul care să-l întreacă în modestie. Am cunoscut, desigur, 
savanţi care se încumetă să citească în treizeci de limbi, sau 
stăpânesc în de-amănuntul istoria unei ţări sau a unui 
continent, sau au pătruns toate tainele fizicii şi 
matematicilor, sau înţeleg nenumărate sisteme filosofice. Dar 
mintea lui Mircea Vulcănescu era altfel alcătuită. După ce-l 
cunoşteai mai bine, înţelegeai că dacă ar fi trebuit, ar fi putut 
şi el învăţa treizeci de limbi, sau istoria unui continent, sau 
matematici le superioare. Îl interesa tot. Mai mult: înțelegea - 
şi-ţi explica - de ce-l interesează cutare sau cutare disciplină, 
un anumit autor sau o anumită operă. 

Dar nu era nimic haotic nici dezarticulat în cultura lui. Ce 
învățase de la teologii şi filosofii pe care-i citise se lega de tot 
ce-l învăţaseră sociologii, economiştii, istoricii, financiarii, 
oamenii politici. Imensa lui cultură nu era distribuită în 
„compartimente”; era perfect integrată, deşi se desfăşura pe 
nivelurile multiple ale cunoaşterii. De aceea era în stare să 
profite din lectura unui „reducţionist” - un freudian, 
bunăoară, sau un marxist -, pentru că ştia unde să-l situeze. 
Cum mărturisea adesea: nu se lăsa impresionat de „jargon”, 
nici de „ideologie”. Asimila dintr-un autor tot ce-l ajuta să 

înţeleagă mai bine un fenomen cultural; adică, îl ajuta să 
descopere aspecte sau să descifreze sensuri care i-ar fi 
rămas altminteri ascunse sau nelămurite [...] 

Acest creştin care se situa, cum am spus, în universul 
culturilor tradiţionale, era deschis faţă de orice inovaţie 
creatoare, în artă, în sociologie, în economie politică. Mulţi 
dintre cei care l-au cunoscut nu izbuteau să înţeleagă cum un 
creştin ca el putea să înţeleagă şi să vorbească cu atâta 
simpatie de oameni şi sisteme profund antireligioase, ca 
Marx sau Freud. De asemenea, nu înțelegeau cum îi puteau 
place anume manifestări extravagante ale  plasticii 
contemporane, sau cum putea asista atât de senin la 
descompunerea precipitată - anunțând iminenta lor dispariţie 
- a instituţiilor şi culturii ţărăneşti. 

Explicaţia era totuşi simplă: ca şi Nae lonescu, profesorul şi 
învățătorul lui, Mircea Vulcănescu credea în Viaţă şi privea cu 
interes şi simpatie orice nouă creaţie a Vieţii, pe orice plan s- 
ar fi realizat ea: social, politic, cultural. Pentru el, neamul 
românesc, organizaţia statală care poartă numele de 
România, cultura românească, atât populară cât şi savantă, 
cu tot ce cuprindea şi implica ea - toate acestea aveau, 
înainte de toate, meritul de a exista, de a fi vii. Că unele 
instituţii se schimbă vertiginos sau chiar dispar sub ochii 
noştri, că felul de a fi şi a se purta se modifică şi se urâţeşte, 
că arta populară se hibridează şi estetica mahalalei se 
întinde ca pecinginea, că peisajul românesc „tradiţional” e 
ameninţat de  desfigurare prin însuşi procesul de 
transformare economic şi social al ţării, pe care Mircea 
Vulcănescu îl cunoştea şi-l accepta - toate acestea nu-l 
speriau, deşi fără îndoială îl mâhneau anumite modificări 
precipitate şi reforme fără rost. Toate acestea făceau parte 
din însuşi procesul Vieţii. Aici, pe pământ, lucrurile nu puteau 
fi altfel, nu puteau împietri asemenea arhetipurilor. Dar 
această Viaţă, pentru că se plămădise aici, în acest spaţiu 
geografic, şi se exprimase în concretul istoric al acestui popor 
românesc - era o viață românească, şi oricum s-ar fi 
manifestat ea, tot românească rămânea. 

În această credinţă se află izvorul acelui inepuizabil 
optimism al lui Mircea Vulcănescu: credința în 
indestructibilitatea structurilor fundamentale ale vieţii etnice 
şi culturale româneşti. Optimism pe care, cred, nu l-a avut 
niciunul dintre profeţii sau purtătorii de cuvânt ai politicii şi 
culturii româneşti. Nu voi uita niciodată ce mi-a mărturisit 
Mircea Vulcănescu de mai multe ori, între 1936 şi 1940: că el 
nu crede în dispariţia neamului românesc, oricâte catastrofe 
s-ar abate peste noi; că nicio eventuală deportare sau 
exterminare masivă a românilor din zilele noastre nu ar 
însemna distrugerea neamului; „pentru că (şi acum îi citez 
propriile lui cuvinte) eu cred că dacă ar năvăli alte neamuri şi 
s-ar aşeza aici, la noi, după câteva secole ar deveni şi ei 
români!” 

[...] Erau câţiva care se întrebau cât de adevărată era 
această încredere în Viaţă şi cât de reală putea fi, la un 
savant genial ca el, o credinţă atât de „ţărănească”. Se 
întrebau asta, pentru că, îşi spuneau, Mircea Vulcănescu 
fusese dăruit cu toate darurile: era frumos, avea o sănătate 
de fier, nu fusese niciodată sărac, era înconjurat de prieteni 
şi admiratori, nu fusese încercat de nicio tragedie personală 
sau familială; triumfase întotdeauna, şi pe toate planurile, 
chiar dacă uneori nu i se dăduse locul pe care-l merita 
(bunăoară, la 35 de ani nu era decât asistentul de etică la 
Universitatea din Bucureşti). Dar era destul să-l cunoşti mai 
bine ca să-ţi dai seama că Mircea Vulcănescu privea toate 
însuşirile şi succesele lui ca nişte daruri ale Vieţii pe care le 
îngăduise Dumnezeu, şi că dacă ele i-ar fi fost retrase nu i-ar 
fi schimbat nici deplina lui încredere în viaţă, nici marea lui 
credinţă. Toate astea i se păreau de altfel fireşti. Căci, 
spunea, oamenii uită de obicei că darurile, ca şi încercările, 
vin tot de la Dumnezeu. 

Când au venit încercările, Mircea Vulcănescu le-a primit 
senin şi încrezător; într-un anumit fel, misterios, se integrau 
vieţii lui religioase. In câteva zile - a pierdut tot: avere, glorie, 
situaţie socială şi academică, familie, libertate. Dar a rămas 
acelaşi. Nu s-a îndoit şi nici n-a tăgăduit; a continuat să 

mărturisească cu aceeaşi senină fermitate credinţa şi 
încrederea lui de totdeauna. Alţii, care i-au fost mai aproape, 
vor povesti în de-amănuntul, aici sau altădată, viaţa pe care 
a trăit-o Mircea Vulcănescu în temniţă. Ce ştim cu toţii, ne e 
de-ajuns ca să înţelegem cât de totală i-a fost victoria. 
Victorie împotriva călăilor, desigur, dar mai ales victorie 
împotriva Morţii. 

Pentru că ştim cum a murit! 

lar ultimul lui mesaj din temniţă, adresat fiecăruia din noi, 
a fost acesta: „Să nu ne răzbunaţi!” ... 


Chicago, nov. 1967 


Text publicat în „Prodromos”, nr. 7,1967. 


CONSTANTIN NOICA: 
Amintiri despre Mircea Vulcănescu 


[...] Era inima şi temeiul în grupul ce-şi spunea „generaţia 
tânără”, deşi se manifesta în public cel mai puţin. Dacă 
Mircea Eliade era socotit „şeful” generaţiei (dinainte de 
abdicarea ei de la pură cultură şi pierderea în dezbinarea 
politică), Mircea Vulcănescu era cel care o legitima în adânc, 
aşa cum a făcut-o în conferinţa despre generaţia tânără, 
ţinută ca purtător de cuvânt al ei împreună cu Mihail 
Manoilescu, omul politic matur şi doritor poate s-o anexeze 
politic. Când, puţin după aceea, Paul Morand a vizitat 
Bucureştii, despre care a şi scris o carte, tânărul care avea 
să-i facă o impresie deosebită, cum o scrie în cartea sa, era 
tocmai el. Cu toţii l-am fi ales pe el să ne reprezinte nu numai 
în faţa generaţiilor vechi sau a străinilor, dar şi în faţa oricărei 
instanţe şi a Marelui Străin. Gândindu-mă că l-aş alege pe 
Goethe să ne reprezinte, ca un Noe al timpurilor mai noi, 
înaintea bunului Dumnezeu, avea să-mi treacă prin minte şi 
chipul lui Mircea Vulcănescu. Avea ceva de Noe în el. Ar fi 
ştiut să umple cum trebuie o arcă. [...] 

Am fost uluit să văd că un om ca el, care ar fi putut face 
orice în cultura superioară angajată (Gusti şi l-ar fi dorit 
succesor la catedră, aşa cum ne-a spus-o singur, mai târziu) 
sau în cultura superioară liberă, se lăsa prins de administrativ 
şi slujea, în sectorul acela economic atât de absorbant, de o 
parte, şi de orb pe de alta faţă de tot ce este cultură gratuită. 
Cred că nu şi-a dat doctoratul în filosofie, mulţumindu-se cu 
cel în drept şi economie, tocmai spre a nu fi ispitit să trădeze 
administrativul. Mă întrebam iarăşi dacă n-o face din 
slăbiciune; căci aşa cum este mai uşor să desăvârşeşti 
gândul altuia decât să ţi-l trezeşti şi hrăneşti pe al tău, putea 
fi un fel de angajare pe linia de mai mică rezistenţă şi 
aceasta de-a sluji, în loc de a te inventa şi a inventa. 

Dar Mircea Vulcănescu ştia să prezinte cu atât mai 
cuceritor lucrurile cu cât ele îl dezminţeau pe el în primul 
rând. Eram vreo 10 tineri într-o după-amiază la el, în Popa 
Soare, şi discutam ce anume trebuie să facem. Cultură, 
spuneau Mircea Eliade, Dan Botta şi cu mine. Toţi ceilalţi, 
între care îmi amintesc de  Georgescu-Roegen, Pichi 
Pogoneanu, Costel Enescu şi alţii care cedaseră de pe atunci 
administrativului, unii poate pentru că nu-şi simțeau o 
chemare culturală, susțineau că trebuie să dăm ţării o bună 
pătură de funcţionari superiori. Când îl ascultam pe Mircea 
Vulcănescu susţinând aceasta, mi-era aproape ruşine că 
intrasem adânc în netrebnicia culturală. Mai târziu, pe când 
ajunsese (doar) subsecretar la Finanţe, avea să ne spună fără 
prefăcută smerenie: „Bunicul meu a fost agent fiscal la ţară, 
tatăl meu a ajuns secretar general la Finanţe, eu am urcat 
până la treapta de subsecretar de stat”. Creştere lentă. [...] 

Până în ceasul când aveam să înţeleg natura excepţională 
a dezordinii sale, vedeam că trec anii şi el nu intră în ordine 
pe măsura sa adevărată. Făcea desigur, la Oficiul de Studii al 
Ministerului Economiei, rapoarte „geniale”, pe care însă mă 
întreb dacă oamenii le luau în serios măcar cât preşedintele 
Masaryk; aveam din când în când ecouri de la neobişnuitul 
seminar de etică pe care-l ţinea, ca modest asistent, pe lângă 
catedra lui Gusti; ne urmărea şi ne judeca prieteneşte pe toţi 

(romanele lui Eliade, poeziile lui Dan Botta, traducerile mele 
filosofice, unde-mi găsea nu numai greşeli, dar şi întorsături 
„franceze” de vorbire); era o mare prezență printre noi, dar 
undeva şi o dureroasă absenţă, sau mai degrabă o evaziune. 
Şi totuşi, ce impresionant devenea, asimila, se maturiza în 
toate, netrădând nimic din sărăcirea treptată a celor ce 
trăiesc din reuşitele timpurii. Cu excepţia creaţiei, totul 
sporea în fiinţa sa spirituală. Merita să trăieşti ca să fii 
Eckermann-ul unui om ca acesta. Când l-am regăsit pe Nae, 
după întoarcerea lui din recluziune, şi mergeam lunile seara 
la el la cină, cu Mircea Eliade, părintele Alecu Popescu, 
Costică Floru şi Virgil Bogdan, discuţia era purtată de Mircea 
Vulcănescu, iar noi toţi, inclusiv profesorul, mai stins acum, 
eram figuranţi fericiţi. [...] 

În anii ce au urmat, care erau şi anii războiului, mi-a fost 
dat să mă apropii cu adevărat de el. Făcusem, sub patronajul 
său, o asociaţie filosofică la care se ţineau zi de zi seminarii 
sau lecţii de greacă, şi simţeam că el suferă să stea în 
minister, în loc să discute la nesfârşit cu noi. În cele două 
numere din „Izvoare de filosofie”, anuarul asociaţiei, el era 
cel care dădea, alături de postumele lui Nae, contribuţia 
originală. A publicat în primul număr studiul despre 
augustinism şi tomism, Dovă tipuri de filosofie medievală 
(datat plin de fantezie: 1927-1942), din care desprindeam cu 
interes cât spirit scolastic bun era în omul acesta al marii 
dezordini; apoi, în al doilea volum, a publicat admirabilul 
studiu-conferinţă Dimensiunea românească a existenței, fără 
lecţia căruia, poate, n-aş fi scris niciodată Rostirea 
românească. 

Incepeam să edităm cursurile lui Nae, iar în timp ceeu mă 
grăbeam să le public pe toate 14 aşa cum erau, el ne reţinea, 
pe C Floru şi pe mine, în lungi şedinţe serale, cântărind 
fiecare cuvânt al celor patru cursuri ce aveau să fie editate. 
Nu pot uita bucuria cu care ne-a dovedit într-o şedinţă, pe la 
orele 2 noaptea, că în loc de „lumii” trebuie să fi fost în lecţie 
„luminii”. Meritau oare cursurile - ţinute liber, nerevăzute 
niciodată şi editate în general atât de corect de D. C. Amzăr - 

o atentă filologie de text? Mircea Vulcănescu nu-şi punea 
problema: dacă făceam un lucru, trebuia să-l facem bine, 
chiar dacă risca să rămână incomplet, cum a şi rămas. Eram 
ca teologii din Bizanţ în preajma căderii, dar fervoarea şi 
acurateţea lui ne făceau să uităm că sântem sub vremi. 

La capătul lui '42, când începea să fie limpede totul pe linie 
istorică, ne-a comunicat că i-au rămas în buget 6 milioane lei 
disponibili şi că se gândeşte să propună înfiinţarea unui 
Institut de cercetări filosofice. Era exact ce visasem pentru 
cultura noastră şi pentru câţiva dintre noi, rebeli „şcolii”. Dar 
în clipa aceea ne-a apărut drept ceea ce era: un pas de dans. 

Intre timp istoria se rostogolea mai departe şi el comenta 
evenimentele cu un ochi rece, de expert al războiului. Spre 
sfirşitul acestuia ne-a transmis că lcă Antonescu vrea să 
depună bani în Elveţia pentru a salva vreo 200 de intelectuali 
tineri. „Eu nu voi pleca”, a adăugat. Cum era să plecăm noi? 
Şi cum era să plecăm fără e/. Dar el avea ceva de făcut în 
continuare, în timp ce în noi totul începea să fie suspendat. El 
avea de apărat ce mai putea fi apărat. „Am salvat de la 
nemți două vagoane de aur”, mi-a spus într-o zi când 
schimbarea nu se produsese încă. Fireşte că pe urmă au luat 
ruşii cele două vagoane. Dar el îşi făcuse datoria. 

Câteva luni după aceea, când ştia bine că este ameninţat 
ca fost şi actual demnitar, a început să ne cheme la Direcţia 
Vămilor, unde revenise, spre a discuta Hegel. Nu putea fi 
vorba de discuţie, căci el făcea alergie la tot ce este 
„fluiditate” hegeliană. Dragomir spunea un lucru pentru 
hegelianism, el aducea în replică cinci contraargumente. Din 
nou „teologizam”, şi era admirabil. Dar era perfect lucid în ce 
priveşte situaţia sa şi a altora, iar într-o zi, după o discuţie, să 
spunem, cu privire la ierarhiile îngereşti în opoziţie cu 
dialectica hegeliană, ne-a dus într-o odaie alăturată, a ridicat 
capacul unui cufăr plin cu dosare şi ne-a spus: „aci sunt toate 
piesele justificative pentru cuvântul meu de apărare în 
procesul ce mi se va face”. 

Avea să-l rostească, şi el există. L-am citit cândva şi am 
simţit că admirabila apărare pe care, făcându-şi-o sie, o făcea 

de fapt ţării, în rezistenţa faţă de impactul german, era în gol. 
O ştia şi el. Cândva îmi povestise despre podul făcut de nemti 
peste Siret, într-un punct unde bătrânii locului le spuneau că 
va fi luat de ape. Nemţii l-au făcut, şi a fost luat de ape. Dar 
ei credeau că podul lor va ţine, pe când Mircea Vulcănescu 
nu spera nimic, în clipa aceea. Trebuia făcut un pod, o arcă. 


Trebuiau făcute bine. 
x 


Am căutat îndelung, după ani, în lăzile rămase la ai săi, 
pline cum erau de lucrări schiţate, note, proiecte, traduceri, 
toate bine clasate. Speram noi prea mult de la el? Nimic din 
ce a rămas nu-i dă măsura. Chiar dacă genialitatea lui nu era 
activă, ci reactivă, cum o simţisem de la început, ar fi trebuit 
să fie „altceva” acolo în lăzi. Dar mi se pare, acum, că nu 
creativitatea i-a lipsit, de orice fel ar fi fost ea, ci voința de 
creaţie. 

N-a fost în ordine. Nimeni nu este în ordine, dar câţiva uită 
de aceasta - şi creează. El n-a uitat. N-a fost în ordine, ca 
acei Părinţi ai bisericii sub magia cărora îl întâlnisem prima 
dată, singurii gânditori /iberi să spună orice şi să vorbească 
despre scandalul lumii. Vedea cu ei dezordinea inimii, a 
gândulut şi poate, în unele cazuri, a firii înseşi, în numele 
unei ordini de nedescris şi de nerostit. În acest sens a fost 
teolog, dincolo de tot ce a putut face în viaţă; dar cuvântările 
teologului s-au îngropat în inima sa. 


[1979] 


Publicat în „Orizont”, an Il, nr. 1 (1 190), 6 ianuarie 1990, p. 6-7. 


CONSTANTIN FLORU 

Gânduri despre Mircea 

M-a izbit totdeauna la Mircea extraordinara lui deschidere 
asupra lumii - a vieţii şi a culturii. Nimic nu-i era indiferent. O 

extraordinară atitudine pozitivă - faţă de lume, faţă de 
minunea lumii. Nu l-am auzit vorbind rău de oameni. In fond 
cred că îi vedea pe toţi la locul care li se încredinţase de 
destin. 

Era la antipodul oricărei revolte. La antipodul lui Cioran - 
pe care îl înţelegea totuşi şi îl iubea. 

Văd în Mircea mai puţin un reflexiv cât un spirit tentat de 
toate problemele vieţii. Gata să se angajeze şi să participe la 
toate întreprinderile generoase. 

O natură leibniziană, deschisă, fără margini! 

Cred că a primit încercările cele mai grele ale vieţii chiar cu 
gândul că vin de sus şi că sunt în fond un prilej de ridicare 
lăuntrică, de adâncire proprie. [...] 

Cred că atitudinea asta şi-a păstrat-o până la sfârşit. Că în 
cele mai grele încercări ale vieţii credinţa lui nu s-a schimbat. 

De unde se trăgea atitudinea asta atât de izbitoare a lui 
Mircea? Desigur, era un temperament puternic, gata să se 
angajeze în toate împrejurările. Cu o bucurie spontană de 
afirmare. Dar cred că se poate merge mai adânc, în orice caz 
înclinarea primă cred că şi-a găsit un fundament reflexiv. 
Atitudinea pozitivă faţă de lume n-a rămas o trăsătură de 
temperament, a devenit o trăsătură de caracter, o 
convingere cu rezonanţă religioasă. [...] Mircea n-a cunoscut 
chinul păcatului, obsesia vinei. 


[1979] 


(Text inedit) 

EXTRASE DIN LEGILE NR. 
312/1945,455/1946 ŞI 291/1947 


MINISTERUL JUSTIŢIEI LEGEA NR. 312 

MIHAI I, 

Prin graţia lui Dumnezeu şi voinţa Naţională, Rege al 
României, 

La toți de față şi viitori, sănătate: 

Asupra raportului ministrului Nostru secretar de Stat la 
Departamentul Justiţiei nr. 36 965 din 11 aprilie 1945, 

Văzând şi jurnalul Consiliului de Miniştri nr. 666 din 1945, 

În baza dispoziţiunilor Înaltului decret regal nr. 1 626 din 
31 august 1944, publicat în Monitorul Oficial nr. 202 din 2 
septembrie 1944, 

Am decretat şi decretăm: 


DECRET-LEGE 


Pentru urmărirea şi sancţionarea celor vinovaţi de 
dezastrul ţării sau de crime de război 


Art. 1. — Sunt vinovaţi de dezastrul ţării cei care: 

a)  Militând pentru hitlerism sau fascism şi având 
răspunderea politică efectivă au permis intrarea armatelor 
germane pe teritoriul ţării; 

b) După 6 septembrie 1940, au militat pentru pregătirea 
sau desăvârşirea faptelor de mai sus prin grai, prin scris sau 
prin orice alte mijloace. 

Art. 2 - Sunt vinovaţi de dezastrul ţării prin săvârşirea de 
crime de război cei care: 

a) Au hotărât declararea şi continuarea războiului contra 
Uniunii Republicilor Socialiste Sovietice şi Naţiunilor Unite; 

b) N-au respectat regulile internaţionale cu privire la 

conducerea războiului; 

c) Au supus la un tratament inuman pe prizonierii sau 
ostaticii de război. [...] 

Art. 3 - Cei vinovaţi de faptele prevăzute lâ. Art. 1 şi art. 2, 
alin. m-o, se vor pedepsi cu detenţiunea grea pe viaţă sau cu 
detenţiune grea de la 5 la 20 ani sau cu detenţiune riguroasă 
de la 3 la 20 ani. 

Cei vinovaţi de faptele prevăzute de art. 2, alin. a-j se vor 
pedepsi cu moartea sau cu muncă silnică pe viaţă. 

Cei vinovaţi de faptele prevăzute de art. 2, alin. a-f se vor 
pedepsi cu munca silnică pe viaţă sau cu munca silnică pe 
limp mărginit de la 5 la 25 ani sau cu temniţă grea de la 3 la 
20 ani. [...] 

Pe lângă aceste pedepse, se va pronunţa şi degradaţiune 
civică, precum şi confiscarea averii în folosul Stalului cu titlu 
de despăgubire. 

Art. 4. — Ministrul Justiţiei va institui un număr de acuzatori 
publici însărcinaţi cu cercetarea şi instruirea celor învinuiți de 
săvârşirea faptelor prevăzute de prezenta lege, precum şi 
instigatorilor,  coautorilor,  complicilor,  favorizatorilor şi 
tăinuitorilor lor. [...] 

Art. 5. — Acuzatorii publici vor cerceta toate cazurile 
deferite de Consiliul de Miniştri. 

Ei se vor putea sesiza şi din oficiu sau după trimiterea 
făcută de Preşedinţia Consiliului de Miniştri pentru cercetări. 
[...] 

Art. 7. — Mandatele de arestare se vor emite de Consiliul 
de Miniştri, sau de acuzatorii publici cu încuviințarea 
acuzatorului şef. Arestările ordonate nu sunt supuse 
confirmării. [...] 

Art. 8. — În urma cercetărilor întreprinse acuzatorul public 
va întocmi actul de acuzare care se va supune Consiliului de 
Miniştri pentru aprobare. 

Consiliul de Miniştri va decide asupra sesizării instanței de 
judecată cu judecarea pricinii. 

Actele acuzatorului public şi ale Consiliului de Miniştri nu 
pot fi atacate pe nicio cale. [...] 

Art. 10. — Judecarea faptelor prevăzute de prezenta lege 
se va face de Tribunalul Poporului. [...] 
Dat în Bucureşti la 21 aprilie 1945. 
MIHAI 
Ministrul Justiţiei, 
L. Pătrăşcanu 
Nr. 1 318 


Publicată în „Monitorul Oficial”, partea |, an CXIII, nr. 94, 24 
aprilie 1945, p. 3 362-3 364. 


MINISTERUL JUSTIŢIEI, 
LEGEA NR. 455 


MIHAI I, 


Prin graţia lui Dumnezeu şi voinţa Naţională, Rege al 
României, 

La toți de față şi viitori, sănătate: 

Asupra raportului ministrului Nostru secretar de Stat la 
Departamentul Justiţiei nr. 60 442 din 1946, 

Văzând jurnalul Consiliului de Miniştri nr. 794 din 1946, 

În baza dispoziţiunilor înaltului decret regal nr. 1626, 
publicat în „Monitorul Oficial” nr. 202 din 2 septembrie 1944, 

Am decretat şi decretăm: 


DECRET-LEGE 


Pentru reglementarea cercetării şi  judecării 
infracțiunilor prevăzute de legea nr. 312 din 24 aprilie 
1945 


Art. 1. — Termenul prevăzut de art. 18, alineatul ultim din 
legea nr. 312 din 24 aprilie 1945, prelungit până la 1 iunie 
1946, se prelungeşte până la 28 iunie 1946 inclusiv, cu efect 
retroactiv de la data de 1 iunie 1946 şi cu menţinerea 
instanței de judecată în compunerea legală de la acea dată. 

Măsurile luate cu privire la deținerea în interesul 
cercetărilor, precum şi actele de urmărire şi de instrucţiune 

săvârşite până la publicarea prezentei legi sunt şi rămân 
valabile. 

Art. 2. — Infracţiunile, care la data de 28 iunie 1946, se vor 
afla în curs de cercetare sau a căror judecare va fi pendinte 
înaintea Tribunalului Poporului, trec în competenţa secţiunilor 
cu competenţă criminală ale Curţii de Apel Bucureşti sau a 
Curţii de Apel Cluj, în cazul când infractorii intră în 
prevederile legii nr. 526 din 11 iulie 1945. 

Art. 3. — Cercetările începute de acuzatorii publici înainte 
de 28 iunie 1946, vor fi continuate de Parchetul Curţii de Apel 
respective. [...] 

Art. 6. — În cauzele trecute în competenţa Curţilor de Apel, 
în temeiul prezentei legi, se vor aplica dispoziţiunile 
privitoare la încriminarea faptelor şi la sancţionarea lor, 
prevăzute de legea nr. 312 din 24 aprilie 1945. 

Cercetarea şi judecarea se va urma potrivit dispoziţiunilor 
codului de procedură penală, cu excepţiunea art. 377-388 
inclusiv, în locul cărora vor fi aplicabile dispoziţiunile art. 2 
ale legii nr. 61 din 8 februarie 1946. 

Mandatele de arestare vor fi emise de procurorul general al 
Curţii de Apel respective, la cererea Consiliului de Miniştri; 
ele nu sunt supuse confirmării. [...] 

Art. 9. — Urmărirea şi judecarea cauzelor trecute în 
competenţa secţiunilor cu competenţă criminală în temeiul 
prezentei legi, se va putea face până la 1 septembrie 1946. 


Dat în Bucureşti la 21 iunie 1946. 
MIHAI 
Ministrul Justiţiei, 
Lucrețiu Pătrăşcanu 


Nr. 1 934 


Publicată în „Monitorul Oficiat”, partea l, an CXTV, nr. 142, 22 
iunie 1946, p. 6 406-6 407. 

MINISTERUL JUSTIŢIEI 
LEGEA NR. 291 


MIHAI I, 


Prin graţia lui Dumnezeu şi voinţa Naţională, Rege al 
României, 

La toți de față şi viitori, sănătate: 

Adunarea Deputaţilor a votat şi adoptat, iar Noi 
sancţionăm ce urmează: 


LEGE 


De urmărire şi sancţionare a celor vinovaţi de crime 
de război sau împotriva păcii ori umanităţii 


Art. 1. — Sunt vinovaţi de a fi săvârşit, ordonat sau 
participat Ja săvârşirea crimelor de război, cei care: 

a) nu au respectat regulile internaţionale cu privire la 
conducerea războiului, sau cu privire la tratamentul 
prizonierilor de război; 

b) şi-au însuşit ilicit proprietatea de Stat sau socială sau 
bunuri private din teritoriul în care s-a purtat războiul sau au 
realizat averi în mod ilicit, profitând de situaţia lor oficială sau 
profitând de legătura lor cu asemenea persoane, precum şi 
cei care, cu scopuri venale, au profitat de legiuirile şi 
măsurile cu caracter hitlerist, legionar sau rasial; 

c) au comis în virtutea netoleranţei politice sau rasiale 
exterminări de populaţie civilă atât pe teritoriul unde s-au 
desfăşurat ostilitățile militare, cât şi înăuntrul ţării, au 
aprobat sau săvârşit tratamente neomenoase contra 
populaţiei, precum şi cei care, în virtutea situaţiei lor oficiale, 
au permis celor aflaţi în subordine să comită crimele 
prevăzute în prezenta lege. 

Art. 2. — Sunt vinovaţi de a fi săvârşit, ordonat sau 
participat la săvârşirea crimelor contra păcii sau umanităţii, 

cei care: 

a) Militând pentru hitlerism sau fascism şi având după 6 
septembrie 1940 răspunderea politică au permis intrarea 
armatelor germane pe teritoriul ţării şi au contribuit la 
aceasta prin grai, prin scris sau prin alte mijloace; 

b) Având răspunderea politică efectivă au hotărât 
declararea sau continuarea războiului contra Uniunii 
Republicilor Socialiste Sovietice şi Naţiunilor Unite. [...] 

Art. 3. — Cei vinovaţi de crimele prevăzute de art. 1 şi 2 se 
vor pedepsi cu muncă silnică pe viaţă, iar dacă sunt 
circumstanţe atenuante cu muncă silnică pe timp mărginit de 
la 15-25 ani. [...] 

Pe lângă aceste pedepse, se va pronunţa şi degradaţiunea 
civică, pe timp de 10 ani, precum şi amendă de la 100 
milioane lei, până la 200 miliarde lei, care se va executa 
asupra bunurilor. [...] 

Art. 4. — Judecarea faptelor prevăzute de prezenta lege se 
va face de secţiunile cu competenţă criminală ale Curţii de 
Apel Bucureşti, sau a Curţii de Apel Cluj, în cazul când 
infractorii domiciliază în judeţele prevăzute de legea nr. 526 
din 11 iulie 1945. 

Art. 11. — Cauzele în curs de judecată în temeiul legii nr. 
312 din 24 aprilie 1945, vor continua să fie judecate şi 
pedepsite potrivit prevederilor prezentei legi. 

Pedepsele pronunţate pentru infracțiunile prevăzute de 
legea nr. 312 din 24 aprilie 1945 vor fi executate, chiar dacă 
acele infracţiuni nu sunt pedepsite prin legea de faţă. 

Art. 12. — Urmărirea şi judecarea în baza prezentei legi se 
va face până la 31 decembrie 1948. 

Această lege s-a votat de Adunarea Deputaţilor în şedinţa 
de la 7 august 1947 şi s-a aprobat cu majoritate de una 
sutănouăzeci şi cinci voturi, contra două. 

Vicepreşedinte, lon Niculi 

Secretar, Stelian Morariu 

(L. S. A. D.) 

Promulgăm această lege şi ordonăm ca ea să fie învestită 
cu sigiliul Statului şi publicată în „Monitorul Oficial”. 

Dată în Bucureşti la 15 august 1947. 
MIHAI 
Ministru al Justiţiei, 
Lucrețiu Pătrăşcanu 
Nr. 1 716 


Publicată în „Monitorul Oficial”, partea l, an CXV, nr. 189, 18 
august 1947, p. 7 423-7 425. 

= Banca Naţională a României 
A. = Casa Autonomă de Finanţare şi Amortizare 
= Hermann Goring Werke 
= Marele Stat Major 
= Marile Unităţi 
= Regia autonomă a Porturilor Şi Căilor de 
Comerţ pe Apă 
= Reichsmark 
=  Şantierele Navale Galaţi 

